User:B9 hummingbird hovering/Blog/Learning Tibetan Weblog/Archive1/Nyingpo Tenpa

"Nyingpo Tenpa", Root text by the 3rd Karmapa Rangjung Dorje and commentary by Jamgon Lodro Thaye

༄༅།།དེ་བཞིན་གཤེགས་པའི་སྙིང་པོ་བསྟན་པ་ཞེས་བྱ་བའི་བསྟན་བཅོས་ ཞེས་བྱ་བ་བཞུགས་སོ།།

༄༅།།དེ་བཞིན་གཤེགས་པའི་སྙིང་པོ་བསྟན་པ་ཞེས་བྱ་བའི་བསྟན་བཅོས།སངས་རྒྱས་དང་བྱང་ཆུབ་སེམས་དཔའ་ཐམས་ཅད་ལ་ཕྱག་འཚལ་ལོ།།ཐོག་མེད་གྱུར་ཀྱང་ཐ་མ་དང་ལྡན་པ།།རང་བཞིན་གྱིས་དག་རྟག་པའི་ཆོས་ཅན་ནི།།ཐོག་མེད་སྦུབས་ཀྱིས་བསྒྲིབས་ཕྱིར་མི་མཐོང་སྟེ།།དཔེར་ན་གསེར་གྱི་གཟུགས་ནི་སྒྲིབ་པ་བཞིན།།ཞེས་གསུངས་སོ།།ཐོག་མ་མེད་པའི་དུས་ཀྱི་ཁམས།།ཆོས་རྣམས་ཀུན་གྱི་གནས་ཡིན་ཏེ།།དེ་ཡོད་པས་ན་འགྲོ་ཀུན་དང་།།མྱ་ངན་འདས་པའང་ཐོབ་པ་ཡིན།།སེམས་ཅན་རྣམས་ནི་སངས་རྒྱས་ཉིད།།འོན་ཀྱང་བློ་བུར་དྲི་མས་བསྒྲིབས།།དེ་ཉིད་བསལ་ན་སངས་རྒྱས་སོ།།ཞེས་རྒྱུད་ལུང་ངོ་།།དེ་ལ་ཐོག་མེད་ཅེས་བྱ་བ།།དེ་བས་སྔོན་ན་མེད་པ་ཉིད།།དུས་ནི་སྐད་ཅིག་དེ་ཉིད་དེ།།གཞན་ནས་བརྒྱུད་དེ་འོངས་པ་མིན།།ཁམས་ནི་བྱེད་པོ་མེད་ཀྱང་ནི།།རང་མཚན་འཛིན་པས་དེ་སྐད་བརྗོད།།ཆོས་ནི་འཁོར་དང་མྱ་ངན་འདས།།གཉིས་སུ་སྣང་ལ་བཤད་པ་སྟེ།།མ་རིག་བག་ཆགས་ས་ཞེས་བྱ།།ཡང་དག་རྟོག་དང་ཡང་དག་མིན།།འདུ་བྱེད་གཡོ་བ་བསྐྱེད་རྒྱུ་ཡིན།།རྒྱུ་ཡི་རྐྱེན་ཏེ་ཀུན་གཞིར་བཤད།།གནས་ནི་རྒྱལ་བའི་སྙིང་པོ་སྟེ།།ཡང་དག་མ་ཡིན་ཀུན་རྟོག་ནི།།སེམས་ཀྱི་དག་པ་ལ་རབ་གནས།།དག་པ་དེ་ཉིད་ད་ལྟར་ཡོད།།ཡོད་ཀྱང་མ་རིག་ཀུན་རྟོག་གིས།།མི་མཐོང་ཕྱིར་ན་འཁོར་བ་ཡིན།།དེ་ཉིད་བསལ་ན་མྱ་ངན་འདས།།དེ་ལ་ཐ་མའི་ཐ་སྙད་བྱས།།ཐོག་མཐའ་ཀུན་རྟོག་ཉིད་ལ་བརྟེན།།འདུ་བྱེད་རླུང་དང་འདྲ་བ་ཡིས།།ལས་དང་ཉོན་མོངས་བསྒྲུབ་པ་སྟེ།།དེ་ཡིས་ཕུང་པོ་ཁམས་སྐྱེ་མཆེད།།གཉིས་སྣང་ཆོས་ཀུན་སྟོན་པ་ཡིན།།དེ་ལ་བླང་དོར་བྱེད་མཁན་འཁྲུལ།།རང་སྣང་དོར་བས་གང་ཏུ་འགག།རང་སྣང་བླངས་པས་ཅི་ཞིག་འབྱུང་།།གཉིས་འཛིན་རྫུན་པ་མ་ཡིན་ནམ།།དེ་ཤེས་གཉེན་པོར་གསུངས་མོད་ཀྱང་།།གཉིས་མེད་རྟོགས་དེ་བདེན་པ་མིན།།རྟོག་མེད་རྟོགས་པར་འགྱུར་བའི་ཕྱིར།།གཟུགས་སོགས་ཆ་ཕྱེས་སྟོང་རྟོགས་པ།།ཁྱོད་རང་འཁྲུལ་པ་མ་ཡིན་ནམ།།འོན་ཀྱང་བདེན་ཞེན་བཀག་ཕྱིར་གསུངས།།ཐམས་ཅད་བདེན་མིན་རྫུན་མིན་ཏེ།།ཆུ་ཟླ་བཞིན་དུ་མཁས་རྣམས་འདོད།།ཐ་མལ་ཤེས་པ་དེ་ཉིད་ལ།།ཆོས་དབྱིངས་རྒྱལ་བའི་སྙིང་པོ་ཟེར།།བཟང་དུ་འཕགས་པས་བཏང་བ་མེད།།ངན་དུ་སེམས་ཅན་གྱིས་མ་བཏང་།།ཐ་སྙད་དུ་མ་བརྗོད་མོད་ཀྱང་།།བརྗོད་པས་དེ་ཡི་དོན་མི་ཤེས།།དེ་ཉིད་མ་འགགས་རོལ་པ་ལ།།ཡོན་ཏན་དྲུག་ཅུ་རྩ་བཞི་པོ།།རག་པ་ཡིན་ཏེ་རེ་རེ་ལའང་།།བྱེ་བ་ཕྲག་རེར་གསུངས་པ་ཡིན།།གནས་དང་གནས་མིན་ལས་ཤེས་དང་།།རྣམ་སྨིན་ཁམས་དང་དབང་པོ་དང་།།མོས་པ་མཁྱེན་དང་ཀུན་འགྲོ་བའི།།ལམ་དང་བསམ་གཏན་ལྷ་ཡི་མིག།གནས་རྗེས་དྲན་དང་ཞི་བ་ནི།།སྟོབས་བཅུའོ་དེ་བརྟེན་མི་འཇིགས་བཞི།།ཆོས་ཀུན་བྱང་ཆུབ་གནས་སྟོན་དང་།།ལམ་དང་འགོག་སྟོན་རྩོད་མེད་ཉིད།།རྒྱུ་དེས་མ་འཁྲུལ་ཅ་ཅོ་མེད།།དྲན་པ་མ་ཉམས་རྟག་མཉམ་བཞག།འདུ་ཤེས་སྣ་ཚོགས་མི་མངའ་དང་།།མ་བརྟགས་བཏང་སྙོམས་མེད་པ་དང་།།འདུན་པ་བརྩོན་འགྲུས་དྲན་པ་དང་།།ཏིང་འཛིན་ཤེས་རབ་རྣམ་གྲོལ་གྱི།།ཡེ་ཤེས་མཐོང་བ་མི་ཉམས་པ།།ལས་རྣམས་ཡེ་ཤེས་སྔོན་འགྲོ་དང་།།དུས་ལ་སྒྲིབ་མེད་བཅོ་བརྒྱད་དེ།།སོ་གཉིས་ལྡན་པ་ཆོས་སྐུ་ཡིན།།ད་ལྟ་དེ་ལ་འགལ་བར་བྱེད།།ཡིན་ལ་ཡིན་བཞིན་མ་ངེས་པས།།མེད་ལ་ཡོད་རྟོག་ཀུན་བརྟགས་བྱས།།དེས་བསྐྱེད་རྟོགས་དེ་གཞན་དབང་ཡིན།།ཡོངས་སུ་གྲུབ་པ་མ་ཤེས་པས།།རང་གི་བྱས་པས་གཟིངས་པ་སྟེ།།ཀྱེ་མ་ཆོས་སྐུའི་ཡོན་ཏན་འདི།།བདེན་པའི་རྟོག་ལ་བདེན་ཤེས་ཡིན།།ད་ལྟ་ནུས་པ་ཆུང་བ་དེ།།བདེན་ཤེས་བོར་ནས་མི་བདེན་བཟོས།།དེ་ལ་རྗེས་འབྲང་གཡོས་པས་ལན།།དེ་ནི་ཡིན་ལ་ཡིན་བཞིན་དུ།།ཤེས་གྱིས་དེ་ལ་ནུས་པ་ཐོབ།།འདི་ལ་བསལ་བྱ་ཅི་ཡང་མེད།།བཞག་པར་བྱ་བ་ཅུང་ཟད་མེད།།ཡང་དག་ཉིད་ལ་ཡང་དག་ལྟ།།ཡང་དག་མཐོང་ན་རྣམ་པར་གྲོལ།།རྣམ་དབྱེར་བཅས་པའི་མཚན་ཉིད་ཅན།།གློ་བུར་དག་གི་ཁམས་སྟོང་གིས།།རྣམ་དབྱེར་མེད་པའི་མཚན་ཉིད་ཅན།།བླ་མེད་ཆོས་ཀྱིས་སྟོང་མ་ཡིན།།དེ་ལ་གཟུགས་སྐུ་གཉིས་རང་བཞིན།།སུམ་ཅུ་རྩ་གཉིས་མཚན་དཔེ་བྱད།།ཐོབ་པའི་ཡོན་ཏན་རང་ལུས་ཏེ།།ལུས་དེ་བདག་དང་པྱྭ་དབང་ཕྱུག།ཚངས་དང་ཕྱི་རོལ་བདེན་པའི་རྡུལ།།ཕག་ན་མོ་ཡིས་བྱས་པ་མིན།།སྒོ་ལྔ་གཟུང་དང་འཛིན་པ་ཡི།།རྣམ་འགྱུར་མ་དག་དེ་སྦྱངས་པས།།དེ་ཚེ་ཐོབ་པར་ཐ་སྙད་བྱས།།དེ་བས་རྩ་རླུང་ཐིག་ལེ་རྣམས།།དག་པ་དག་པའི་གཟུགས་སྐུ་སྟེ།།མ་སྦྱང་མ་དག་གཟུགས་སྐུའོ།།དཔེར་ན་ཤུན་བཅས་བཻཌཱུཪྻ།།དེ་ལ་ཡོན་ཏན་མི་སྣང་དང་།།རེ་བ་བ་ཚྭའི་ཆུས་སྦྱོང་དང་།།སྐྱུར་པོ་ལྭ་བས་སྦྱོང་བ་དང་།།ཆུ་གཙང་ཀཱ་ཤི་ཀས་སྦྱོང་ནས།།དག་དེ་ནོར་བུ་དགོས་འདོད་འབྱུང་།།དེ་བཞིན་སེམས་ཀྱི་བཻཌཱུཪྻ།།ཉོན་མོངས་ཤེས་བྱ་སྙོམས་འཇུག་གི།ཤུན་པ་གསུམ་པོ་སྦྱང་བའི་ཕྱིར།།ཚོགས་སྦྱོར་མ་དག་ས་བདུན་དང་།།དག་པའི་ས་གསུམ་ལ་རབ་སྦྱོང་།།ཡང་དག་མ་ཡིན་ཀུན་རྟོག་དེ།།དག་པའི་ཀུན་རྟོག་དང་སྤྲད་པས།།ཤིང་གཉིས་ཚིག་བཞིན་ཀུན་རྟོག་བྲལ།།སྤངས་གཉེན་དེ་བཞིན་ཉིད་རྟོགས་དང་།།འབྲས་བུའི་མཚན་འཛིན་བཞི་བྲལ་བ།།དེ་ཚེ་ནམ་མཁའི་སྐུ་ཅན་ལ།།མཚན་གྱི་མེ་ཏོག་རྒྱས་པར་འགྱུར།།མ་དག་མ་དག་དག་པ་དང་།།ཤིན་ཏུ་རྣམ་དག་གོ་རིམ་བཞིན།།སེམས་ཅན་བྱང་ཆུབ་སེམས་དཔའ་དང་།།དེ་བཞིན་གཤེགས་པའི་གནས་སྐབས་གསུམ།།བརྗོད་ཀྱང་སངས་རྒྱས་གསར་སྐྱེས་མིན།།ཅི་ལྟར་སྔ་བཞིན་ཕྱིས་དེ་བཞིན།།མི་འགྱུར་སངས་རྒྱས་སྙིང་པོ་ཡིན།།འགྱུར་བ་དྲི་བྲལ་དེ་ལ་བརྗོད།།གང་དག་ལྟ་ངན་ཞུགས་པ་རྣམས།།སངས་རྒྱས་ཡོན་ཏན་རྒྱུ་མེད་དང་།།ཡང་ན་རང་མིན་ཕྱི་རོལ་གྱིས།།རྒྱུ་རྐྱེན་གྱིས་བསྐྱེད་རྟོགས་པ་ནི།།ཕྱི་རོལ་རྟག་ཆད་ཁྱད་ཅི་ཡོད།།འདུ་བྱེད་སྐད་གཅིག་སྐྱེ་འགག་སྣང་།།མ་དག་འདུ་བྱེད་དག་དང་མཚུངས།།གལ་ཏེ་དེ་ལྟ་མ་ཡིན་ན།།གཟུགས་སྐུའི་ཕྲིན་ལས་རྒྱུན་ཆད་འགྱུར།།འོན་ཀྱང་འདུ་བྱེད་མིང་མི་བརྗོད།།སོ་སོར་རྟོགས་པའི་ཡེ་ཤེས་ཀྱི།།འབྱུང་བ་ཆེ་སོགས་རང་བཞིན་གང་།།འཛིན་བཅས་ངོ་བོ་ནུས་ལྡན་སྟོན།།འཁྲུལ་དང་མ་འཁྲུལ་གཉིས་པོ་ཡང་།།སྣང་བར་ཁྱད་པར་ཅི་ཡང་མེད།།གཉིས་འཛིན་ཡོད་མེད་ཁྱད་པར་ཡིན།།གལ་ཏེ་དེ་ལྟ་མ་ཡིན་ན།།རྒྱལ་བའི་ཕྲིན་ལས་ཅི་ལྟར་འཇུག།ཡིད་བཞིན་ནོར་སོགས་དཔེ་བརྗོད་པ།།རྟོག་པ་མེད་པའི་ནུས་སྟོན་པར།།བཤད་ཀྱིས་གཞན་རྒྱུད་ཁོ་ན་མིན།།ཡིན་ན་གཞན་རྒྱུད་ཡེ་ཤེས་འགྱུར།།འདོད་ན་ཡེ་ཤེས་འཁྲུལ་པར་འགྱུར།།གལ་ཏེ་རང་སྣང་འཛིན་ཡིན་ཞེས།།འདོད་ན་མེ་ལོང་སྣང་བ་ཡང་།།འཛིན་པའི་རྣམ་རྟོག་ཅན་དུ་འགྱུར།།སེམས་ཅན་འཁྲུལ་པ་ཅི་སྙེད་པ།།ཡེ་ཤེས་ཡུལ་དུ་སྣང་གྱུར་ཀྱང་།།ཡེ་ཤེས་འཁྲུལ་པས་གོས་པ་མིན།།དཔེར་ན་མཁའ་ལ་འབྱུང་ཆེན་རྣམས།།སྐྱེ་འགག་སྣང་ཡང་ནམ་མཁའ་ལ།།གོས་མིན་སྐྱེ་དང་འགག་པ་མེད།།རྒྱལ་བའི་ཡེ་ཤེས་སེམས་ཅན་ལ།།ཞུགས་ཀྱང་དེ་བཞིན་གོས་པ་མེད།།འདི་ལ་འཁྲུལ་པའི་མིང་མི་བརྗོད།།བྱ་བ་གྲུབ་པ་ཞེས་སུ་བརྗོད།།སྒྲིབ་གསུམ་དག་པར་གནས་པའི་ཡིད།།མཉམ་པ་ཉིད་དེ་ཞི་བའང་ཡིན།།བྱམས་དང་ཐུགས་རྗེ་ཆེ་ལྡན་པས།།ལོངས་སྤྱོད་རྫོགས་སོགས་དེ་ལ་སྣང་།།ལ་ལ་སངས་རྒྱས་ཐོབ་པའི་ཚེ།།ཐེག་དམན་མཚུངས་གྱུར་དགག་ཕྱིར་བརྗོད།།ཡེ་ཤེས་རྟག་པ་གསུམ་ཡིན་ཏེ།།རང་བཞིན་རྟག་པ་ཆོས་ཀྱི་སྐུ།།རྒྱུན་གྱིས་རྟག་པ་ལོངས་སྤྱོད་རྫོགས།།རྒྱུན་མི་འཆད་པ་སྤྲུལ་སྐུ་ཡིན།།དེ་ལ་མི་རྟག་གསུམ་ཡོད་དེ།།བློ་བྱས་སྟོང་པ་རྟག་པ་མིན།།གཡོ་བའི་རྟོག་ཡིད་རྟག་པ་མིན།།ཚོགས་དྲུག་འདུས་བྱས་རྟག་པ་མིན།།འོན་ཀྱང་དེ་ལ་རྟག་གསུམ་ཡོད།།མི་རྟག་གསུམ་པོ་དྲི་མ་སྟེ།།རྟག་པ་གསུམ་པོ་ཡེ་ཤེས་ཡིན།།མུ་སྟེགས་བདག་དང་མཚུངས་མིན་ཏེ།།ཡིད་ཀྱིས་བཏགས་དང་མ་བཏགས་ཕྱིར།།ཉན་རང་ཞི་དང་མཚུངས་མིན་ཏེ།།གཟུགས་སྐུའི་ཡོན་ཏན་ཀུན་སྟོན་ཕྱིར།།སེམས་ཅན་ལུས་དང་མཚུངས་མིན་ཏེ།།ཟག་བཅས་རྐྱེན་གྱིས་མ་བསྐྱེད་ཕྱིར།།ཕྱིར་ལ་ལྡོག་པར་མི་འགྱུར་ཏེ།།ཡིན་ལ་ཡིན་བཞིན་མངོན་གྱུར་ཕྱིར།།དྲི་མ་ལྡང་བ་གཏན་མེད་དེ།།ཐ་དད་ཀུན་རྟོག་བྲལ་བའི་ཕྱིར།།དེ་ཕྱིར་སེམས་ཉིད་སངས་རྒྱས་འདི།།ད་ལྟར་ཡོད་ཀྱང་མ་ཤེས་སོ།།གང་ཚེ་རྟོགས་པ་དེ་ཡི་ཚེ།ཇི་ལྟར་ལྕགས་ལ་ཚ་བ་དང་།།མིག་ལ་རབ་རིབ་ཞི་བ་ལྟར།།སངས་རྒྱས་སེམས་དང་ཡེ་ཤེས་ལ།།ཡོད་དང་མེད་པར་མི་བརྗོད་དོ།།དམ་པའི་དོན་དུ་སྐྱེ་མེད་ཕྱིར།།དེ་ཉིད་དུ་ནི་གྲོལ་བའང་མེད།།མཁའ་བཞིན་སངས་རྒྱས་དེ་བཞིན་ཏེ།།སེམས་ཅན་དང་ནི་མཚན་ཉིད་གཅིག།ཚུ་རོལ་ཕ་རོལ་སྐྱེ་མེད་པས།།རང་བཞིན་མྱ་ངན་འདས་པའང་མེད།།དེ་ཕྱིར་འདུས་བྱས་མངོན་པར་སྟོང་།།ཀུན་མཁྱེན་ཡེ་ཤེས་སྤྱོད་ཡུལ་ཡིན།།ཕྲ་ཕྱིར་ཐོས་པའི་ཡུལ་མིན་ལ།།དོན་དམ་ཕྱིར་ན་བསམ་པའི་མིན།།ཆོས་ཉིད་ཟབ་ཕྱིར་འཇིག་རྟེན་པའི།།བསྒོམ་པ་ལ་སོགས་ཡུལ་མ་ཡིན།།རང་རིག་ཡེ་ཤེས་སྤྱོད་ཡུལ་ཏེ།།རང་བྱུང་དད་པས་དོན་དམ་སྐྱེད།།ཀྱེ་མ་ཚུལ་འདི་མ་རྟོགས་པས།།བྱིས་པ་འཁོར་བའི་རྒྱ་མཚོར་འཁྱམས།།ཐུབ་པ་ཆེན་པོ་འཇམ་དཔལ་དབྱངས།།བྱམས་པ་སྤྱན་རས་གཟིགས་དབང་གི།མཐུ་ཡིས་རང་བྱུང་རྡོ་རྗེས་བྲིས།།འགྲོ་ཀུན་སངས་རྒྱས་སྙིང་པོ་འདི།།མཐར་ཕྱིན་མ་ནོར་ཤེས་པར་ཤོག།སངས་རྒྱས་ཀྱི་སྙིང་པོ་གཏན་ལ་དབབ་པ་རྡོ་རྗེ་ཐེག་པའི་སྙིང་པོ་རྫོགས་སོ།།།།ཤུ་བྷཾ། ༄༅།།དེ་བཞིན་གཤེགས་པའི་སྙིང་པོ་བསྟན་པའི་བསྟན་བཅོས་ཀྱི་རྣམ་འགྲེལ་ རང་བྱུང་དགོངས་གསལ་ཅེས་བྱ་བ་ བཞུགས་སོ།།

༄༅།།དེ་བཞིན་གཤེགས་པའི་སྙིང་པོ་བསྟན་པའི་བསྟན་བཅོས་ཀྱི་རྣམ་འགྲེལ་རང་བྱུང་དགོངས་གསལ་ཅེས་བྱ་བ།བླ་མ་རྒྱལ་བ་སྲས་དང་བཅས་པ་ལ་ཕྱག་འཚལ་ལོ།།འཁོར་འདས་ཀུན་གྱི་སྙིང་པོ་མཆོག།གནས་སྐབས་གསུམ་དུ་འགྱུར་བ་མེད།།རྣམ་དབྱེར་མེད་པའི་ཡོན་ཏན་ཅན།།ཆོས་ཀྱི་དབྱིངས་ལ་ཕྱག་འཚལ་ལོ།།མཁྱེན་བརྩེ་མཐའ་ཡས་འགྲོ་བའི་མགོན།།རང་བྱུང་རྒྱལ་དང་དེ་ཡི་སྲས།།སྙིང་པོའི་དོན་ཟབ་སྟོན་རྣམས་ལ།།མི་ཕྱེད་དད་པའི་ཡིད་ཀྱིས་འདུད།།ཐམས་ཅད་གཟིགས་པ་ཉག་གཅིག་གི།སྤྱོད་ཡུལ་རྒྱལ་བའི་སྙིང་པོའི་ཚུལ།།ཀུན་མཁྱེན་གཉིས་པས་གསལ་མཛད་པའི།།གཞུང་བཟང་ཅུང་ཟད་དབྱེ་བར་བྱ།། དེ་ལ་རྒྱལ་བ་ཐམས་ཅད་མཁྱེན་པས་ངེས་དོན་མཐར་ཐུག་པའི་མདོ་སྡེ་དང་ཤིན་ཏུ་ཟབ་མོའི་རྒྱུད་སྡེ་རྣམས་སུ་མ་སྦས་གསལ་བར་གསུངས་ཤིང་།ས་བཅུའི་དབང་ཕྱུག་རྒྱལ་ཚབ་མ་ཕམ་པ་དང་སྤྱན་རས་གཟིགས་སོགས་གྲགས་ཆེན་རྒྱལ་བའི་སྲས་པོ་རྣམས་དང་།གྲུབ་ཆེན་ས་ར་ཧ་པ་ཡབ་སྲས།འཕགས་པ་ཀླུ་སྒྲུབ་དང་ཐོགས་མེད་ཞབས་སོགས་ཀྱིས་དགོངས་པ་དྲང་ཐད་དུ་བཀྲལ་བ།རྟོག་གེ་རྣམ་པར་འཁྱམས་པ་དག་གི་བློའི་སྤྱོད་ཡུལ་དུ་མ་ཆུད་པའི་སྙིང་པོའི་དོན་ཆེས་ཟབ་པའི་ཚུལ་དེ་ཉིད།གངས་རིའི་ལྗོངས་ན་ངེས་དོན་སྙིང་པོ་ཕྱིར་མི་ལྡོག་པའི་སེང་གེའི་སྒྲ་ཆེན་པོ་ཐོག་མར་སྒྲོག་པའི་ཤིང་རྟ་པ།ཐུབ་དབང་གཉིས་པ་རང་བྱུང་རྡོ་རྗེས་རྒྱ་ཆེར་གསལ་བར་མཛད་པ་ལས། དེ་ཉིད་ཀྱི་གསུང་རབ་ཀུན་གྱི་སྙིང་པོར་གྱུར་པ་དེ་བཞིན་གཤེགས་པའི་སྙིང་པོ་བསྟན་པའི་བསྟན་བཅོས་ཞེས་བྱ་བ་འདི་འཆད་པ་ལ་ལྔ།མཚན་བསྟན་པ།ཕྱག་འཚལ་བ།ལུང་གིས་མདོར་བསྟན་པ།དོན་རྒྱས་པར་བཤད་པ།རྙེད་ཚུལ་གྱིས་མཇུག་བསྡུ་བའོ།།དང་པོ་ནི། དེ་བཞིན་གཤེགས་པའི་སྙིང་པོ་བསྟན་པ་ཞེས་བྱ་བའི་བསྟན་བཅོས། ཞེས་གསུངས་ཏེ།དེ་ཞེས་པ་ནི་ཐ་སྙད་གཞན་སྦྱར་གྱི་སྒྲ་སྟེ་འདིར་གནས་ལུགས་ཆོས་ཀྱི་དབྱིངས་ལ་སྦྱར་བའོ།།དེ་ཉིད་ཇི་བཞིན་ཏུ་རྟོགས་པ་ནི་གཤེགས་པའི་སྒྲས་བསྟན་ཏེ།དོན་དེའི་མཐར་སོན་པའི་ཕྱིར་རོ།།དེ་ཉིད་ཆོས་ཐམས་ཅད་ཀྱི་གནས་སམ་ལུས་སུ་གྱུར་པས་ཆོས་ཀྱི་སྐུར་ཡང་གསུངས་པ་ཡིན་ལ།དེ་ནི་དངོས་པོ་ཀུན་གྱི་དེ་བཞིན་ཉིད་ཡིན་པས་སྙིང་པོའི་སྒྲས་བསྟན་ཏེ།སྤྱིར་སྙིང་པོའི་སྒྲ་ནི་མི་བསླུ་བ་དང་།བཅུད་དང་།སྲ་བའམ་མི་ཕྱེད་པ་དང་།ཁྱབ་བྱེད་རྣམས་ལ་འཇུག་པས་འདིར་ཡང་དེ་དག་གི་དོན་དུ་བཟུང་ངོ་།།དེ་བཞིན་གཤེགས་པ་དང་སྙིང་པོ་བདག་ཉིད་གཅིག་པའི་འབྲེལ་པས་འབྲེལ་སྒྲ་སྦྱར་བ་ཡིན་ལ།དེའི་དོན་ཚུལ་བཞིན་ཏུ་སྟོན་པས་ན་སྙིང་པོ་བསྟན་པ་ཞེས་བྱ་བ་སྟེ།རྗོད་བྱེད་ཀྱི་ངོ་བོ་རྩོམ་པ་པོ་ཉོན་མོངས་པའི་རྣམ་གཡེངས་མེད་པའི་ཡིད་ཅན་གྱིས་གསུང་རབ་ཀྱི་དགོངས་པ་འགྲེལ་ཞིང་ཐར་པའི་ལམ་སྟོན་པའི་ངག།ངེས་ཚིག་ཤཱསྟྲའི་སྒྲ་ལས་གདུལ་བྱ་རྣམས་ཀྱི་རྒྱུད་ཉོན་མོངས་པ་འཆོས་ཤིང་།འབྲས་བུ་ངན་འགྲོའི་སྲིད་པ་ལས་སྐྱོབ་པའི་ཕྱིར་བསྟན་བཅོས།དབྱེ་བ་མཆོག་དམན་གྱི་དབང་དུ་བྱས་ནས་དོན་མེད་དོན་ལོག་དོན་ལྡན་སོགས་དགུ་དང་།བྱེད་ལས་ཀྱི་དབང་གིས།འཐོར་བ་སྡུད་པ།ཟབ་མོ་དཀྲོལ་བ།ཉམས་པ་གསོ་བ་གསུམ་དུ་གསུངས་པ་ལས།འདིར་མཆོག་གི་བསྟན་བཅོས་གསུམ་དང་།འཐོར་སྡུད་ཟབ་དཀྲོལ་གྱི་ཁོངས་སུ་གཏོགས་པ་ཡིན་ཅིང་།དཔེ་ལས་མཚན་ཏུ་བཏགས་པ་སོགས་མིང་གི་འདོགས་ཚུལ་མང་དུ་ཡོད་པ་ལས།འདིར་ཟབ་མོ་བརྗོད་བྱའི་དོན་ལས་མཚན་ཏུ་བཏགས་པའོ།། གཉིས་པ་ཕྱག་འཚལ་བ་ནི། སངས་རྒྱས་དང་བྱང་ཆུབ་སེམས་དཔའ་ཐམས་ཅད་ལ་ཕྱག་འཚལ་ལོ།། ཞེས་གསུངས་ཏེ།དྲང་དོན་ཏུ།མ་རིག་པའི་གཉིད་ལས་སངས་པའི་སྤངས་པ་དང་།ཤེས་བྱ་ལ་བློ་རྒྱས་པ་ནི་ཡེ་ཤེས་ཏེ།སྤངས་རྟོགས་ཕུན་སུམ་ཚོགས་པ་དང་ལྡན་པའི་སངས་རྒྱས་དང་།དབྱིངས་རང་བཞིན་གྱིས་རྣམ་པར་དག་པའི་བྱང་ཆུབ་དེ་འགྲོ་བ་རྣམས་ཀྱི་དོན་དུ་ཐོབ་པར་རྩེ་གཅིག་ཏུ་སེམས་དཔའི་འཕགས་པ་ཐམས་ཅད་ལ་སྒོ་གསུམ་གུས་པ་ཆེན་པོས་ཕྱག་འཚལ་བའམ།ངེས་པའི་དོན་ཏུ།ཉོན་མོངས་པ་གདོད་ནས་མ་གྲུབ་ཅིང་སངས་པ་དང་།ཡོན་ཏན་གདོད་ནས་ལྷུན་གྱིས་གྲུབ་ཅིང་རྒྱས་པའི་དངོས་པོ་གཤིས་ཀྱི་གནས་ལུགས་ལྷན་ཅིག་སྐྱེས་པ་བྱང་ཆུབ་སེམས་བདེ་བ་ཆེན་པོའི་སྐུ་དེ་ལ།རྣམ་པས་དབྱེ་ན་སྐུ་ལྔ་ཡེ་ཤེས་ལྔ་ནས།རིགས་མཐའ་ཡས་པའི་བར་དུ་སྣང་བ་དང་།བྱང་ཆུབ་སེམས་དཔའ་བྱམས་པ་དང་ས་སྙིང་ལ་སོགས་པ་ཡུལ་ཤེས་དྲུག་པོ་རྣམ་པར་དག་པའི་ངོ་བོར་སྣང་བ་རྣམས་ལ་གནས་ལུགས་ལྟ་བ་མཇལ་བའི་ཚུལ་གྱིས་ཕྱག་གིས་འདུད་པའི་སྒྲ་སྦྱར་བའོ།།དེའང་ཡུལ་ཁྱད་པར་ཅན་སངས་རྒྱས་དང་བྱང་སེམས་རྣམས་ལ།བྱེད་པ་ཁྱད་པར་ཅན་ཕྱག་གིས་བཏུད་པས།དགོས་པ་ཁྱད་པར་ཅན་ཉན་པ་པོའི་གཞིའི་རིགས་སད་པ་དང་།རང་བཞིན་གྱིས་གེགས་མེད་པར་འགྲུབ་པ་དང་།ཆོས་ཀྱི་ཚུལ་ཡུན་རིང་དུ་དར་བ་དང་།སེམས་བསྐྱེད་ནས་བར་དུ་གཅོད་པ་ལས་བཟློག་པར་འགྱུར་བའོ།། གསུམ་པ་ལུང་གིས་མདོར་བསྟན་པ་ལ་གཉིས།མངོན་པའི་མདོ་ལས་བྱུང་བ་དང་།ཧེ་བཛྲ་ལས་བྱུང་བའོ།།དང་པོ་ནི། ཐོག་མེད་གྱུར་ཀྱང་ཐ་མ་དང་ལྡན་པ།།རང་བཞིན་གྱིས་དག་རྟག་པའི་ཆོས་ཅན་ནི།། ཐོག་མེད་སྦུབས་ཀྱིས་བསྒྲིབས་ཕྱིར་མི་མཐོང་སྟེ།།དཔེར་ན་གསེར་གྱི་གཟུགས་ནི་སྒྲིབ་པ་བཞིན།། ཞེས་གསུངས་སོ།། ཐོག་མ་མེད་པའི་དུས་ཀྱི་ཁམས།།ཆོས་རྣམས་ཀུན་གྱི་གནས་ཡིན་ཏེ།། དེ་ཡོད་པས་ན་འགྲོ་ཀུན་དང་།།མྱ་ངན་འདས་པའང་ཐོབ་པ་ཡིན།། ཅེས་གསུངས་ཏེ།ཐོག་མཐའ་སྐྱེ་འགག་སོགས་སྤྲོས་པ་ཀུན་དང་བྲལ་བའི་སེམས་ཉིད་བདེ་བར་གཤེགས་པའི་སྙིང་པོ་དང་སྒྲིབ་པ་གཉིས་གཅིག་དང་ཐ་དད་དུ་གྲུབ་པ་མེད་པས་དྲི་མ་ལ་དུས་བརྒྱུད་པའི་ཐོག་མ་དང་།རྫས་བདེན་པའི་ཐོག་མ་མེད་པས་ན་འཁོར་བ་ལ་ཐོག་མ་མེད་པར་གྱུར་ཀྱང་དྲི་མ་དང་བྲལ་ཞིང་རང་ལ་གནས་པའི་དོན་མངོན་དུ་གྱུར་པའི་ཚེ་དོན་གཉིས་ཕུན་སུམ་ཚོགས་པའི་སངས་རྒྱས་འགྲུབ་པས་ཐ་མ་དང་ལྡན་པའོ།།སྙིང་པོའི་ངོ་བོ་ལ་དྲི་མ་རང་བཞིན་གྱིས་དག་ཅིང་གནས་སྐབས་གསུམ་དུ་འགྱུར་བ་མེད་པས་རྟག་པའི་ཆོས་ཅན་དེ་ནི་སེམས་ཅན་རྣམས་ཀྱི་རྒྱུད་ལ་རང་བཞིན་གྱིས་གནས་ཀྱང་།འཁོར་བ་ཐོག་མ་མེད་པ་ནས་ལྷན་ཅིག་སྐྱེས་པའི་སྦུབས་ཀྱིས་བསྒྲིབས་པའི་ཕྱིར་ཐོས་སོགས་རྐྱེན་གྱིས་དྲི་མ་མ་བསལ་བར་དུ་ཇི་བཞིན་མི་མཐོང་སྟེ།དཔེར་ན་གསེར་གྱི་ཁམས་ལས་གྲུབ་པའི་སངས་རྒྱས་ཀྱི་སྐུ་གཟུགས་ནི་པདྨ་དང་འདམ་རྫབ་སོགས་ཀྱིས་བསྒྲིབས་ནས་མི་མཐོང་བ་བཞིན་ཏེ།དེ་བཞིན་གཤེགས་པའི་སྙིང་པོའི་མདོ་ལས་དཔེ་དགུས་གསལ་བར་བསྟན་པའི་དོན་རྒྱུད་བླ་མར་བཤད་པ་བཞིན་ནོ།།འདིའི་ཚིག་རྐང་དང་པོ་འཁྲུལ་གྲོལ་གཉིས་ཀའི་དབང་དུ་བྱས་པ་དང་།གཉིས་པ་གནས་ལུགས།གསུམ་པ་བཞི་པ་འཁྲུལ་ལུགས་ཁོ་ནའི་དབང་དུ་བྱས་པའོ།།ཚིགས་བཅད་ཕྱི་མས་ནི་ཀུན་གཞི་མདོར་བསྟན་པ་སྟེ།དེའང་འདི་ཙམ་ནས་བྱུང་ངོ་ཞེས་སྔོན་གྱི་ཐོག་མ་མེད་པའི་དུས་ཅན་གྱི་ཁམས་སངས་རྒྱས་ཀྱི་རིགས་སམ་རྒྱུ་བདེ་བར་གཤེགས་པའི་སྙིང་པོ་དེ་ནི།ཀུན་ཉོན་དང་རྣམ་བྱང་གི་ཆོས་རྣམས་ཀུན་གྱི་གནས་སམ་རྟེན་ཡིན་པས་སྤྱི་མིང་དུ་ཀུན་གཞི་ཞེས་བྱ་བ།ས་ཆུ་འདྲེས་པའི་རྙོགས་མ་ལྟར་ཡེ་ཤེས་དང་རྣམ་ཤེས་འདྲེས་མར་གནས་པ་སྟེ།ཀུན་གཞི་དེ་ཡོད་པས་མ་རིག་པའི་ཀུན་རྟོག་ཚུལ་བཞིན་མ་ཡིན་པ་ཡིད་ལ་བྱེད་པས་ལས་དང་ཉོན་མོངས་པ་ཕུང་པོ་ཁམས་སྐྱེ་མཆེད་རྣམས་སྐྱེ་བས་འཁོར་བའི་འགྲོ་བ་ཀུན་དང་།ཁམས་དེ་ཉིད་གཟུང་འཛིན་གྱི་འཆིང་བ་ལས་གྲོལ་བའི་ཚེ།བྱང་ཆུབ་རྣམ་པ་གསུམ་གྱི་མཐར་ཐུག་པ་རྫོགས་པའི་སངས་རྒྱས་ཞེས་བྱ་བའི་མྱ་ངན་ལས་འདས་པ་ཆེན་པོའང་ཐོབ་པ་ཡིན་ཏེ།རྒྱུད་བླ་མ་ལས།ས་ནི་ཆུ་ལ་ཆུ་རླུང་ལ།།སོགས་ཀྱིས་ཁམས་ལ་བརྟེན་པའི་འཁྲུལ་ཚུལ་དང་།འཕགས་པ་ཀླུས།ས་བོན་གྱུར་པའི་ཁམས་དེ་ཉིད།།ཆོས་རྣམས་ཀུན་གྱི་རྟེན་དུ་འདོད།།རིམ་གྱིས་སྦྱངས་པར་གྱུར་པ་ལས།།སངས་རྒྱས་གོ་འཕང་ཐོབ་པར་འགྱུར།།ཅེས་གྲོལ་ཚུལ་གསལ་བར་གསུངས་པ་ལྟར་རོ།། གཉིས་པ་ནི། སེམས་ཅན་རྣམས་ནི་སངས་རྒྱས་ཉིད།།འོན་ཀྱང་བློ་བུར་དྲི་མས་བསྒྲིབས།། དེ་ཉིད་བསལ་ན་སངས་རྒྱས་སོ།།ཞེས་རྒྱུད་ལུང་ངོ་།། ཞེས་གསུངས་ཏེ།འདི་ལྟར་སེམས་ཅན་རྣམས་ནི་གདོད་མ་ནས་རང་བཞིན་སྤྲོས་བྲལ་ལྷུན་གྲུབ་ཀྱི་སངས་རྒྱས་ཉིད་དེ།འོན་ཀྱང་གློ་བུར་གཟུང་འཛིན་གྱི་དྲི་མས་སྒྲིབ་བོ།།སྒྲིབ་པ་དེ་ཉིད་ཐབས་ཀྱིས་བསལ་ན་གཞི་མངོན་གྱུར་གྱི་སངས་རྒྱས་ཞེས་གདགས་སོ།།དེ་ལ་ངོ་བོ་རྣམ་དག་དང་གློ་བུར་དྲི་མས་བསྒྲིབས་པའི་ཚུལ་ཆུའི་རྙོགས་མ་དང་།གསེར་གྱི་གཡའ་དང་།ནམ་མཁའི་སྤྲིན་ལྟ་བུ་སྟེ།དབུས་མཐའ་ལས།ཀུན་ནས་ཉོན་མོངས་རྣམ་པར་དག།དེ་ནི་དྲི་བཅས་དྲི་མ་མེད།།ཆུ་ཁམས་གསེར་དང་ནམ་མཁའ་བཞིན།།དག་པ་བཞིན་དུ་དག་པར་འདོད།།ཅེས་སོ།།དེ་བཞིན་འཕགས་པ་ཀླུ་སྒྲུབ་ཀྱི་ཞལ་སྔ་ནས་ཀྱང་།དྲི་མེད་ཉི་མ་ཟླ་བ་ཡང་།།སྤྲིན་དང་དུ་བ་ཁུག་རྣ་དང་།སྒྲ་གཅན་གདོང་དང་རྡུལ་ལ་སོགས།།སྒྲིབ་པ་ལྔ་ཡིས་བསྒྲིབ་པར་འགྱུར།།དེ་བཞིན་འོད་གསལ་བ་ཡི་སེམས།།འདོད་དང་གནོད་སེམས་ལེ་ལོ་དང་།།རྒོད་པ་དང་ནི་ཐེ་ཚོམ་སྟེ།།སྒྲིབ་པ་ལྔ་ཡིས་བསྒྲིབ་པར་འགྱུར།།ཞེས་གསུངས་ཏེ།དཔེར་ན་སེམས་ཉིད་བདེ་གཤེགས་སྙིང་པོ་ཉི་མ་དང་ཟླ་བ་ལྟ་བུ་རང་བཞིན་གྱིས་འོད་གསལ་བའི་ཡོན་ཏན་ལ་སོགས་པ་དང་ལྡན་ཀྱང་།གནས་སྐབས་གློ་བུར་གྱི་སྒྲིབ་པ།འདོད་པའི་འདོད་ཆགས་སྲིད་པ་རླན་པར་བྱེད་པའི་སྤྲིན་ལྟ་བུ་དང་།ཞེ་སྡང་གིས་སེམས་བསྐྱེད་པའི་གནོད་སེམས་དུ་བ་ལྟ་བུ་དང་།གཏི་མུག་གིས་མི་གསལ་བར་བྱེད་པ་ལེ་ལོ་ཁུག་རྣ་ལྟ་བུ་དང་།སེམས་རྒོད་པ་ང་རྒྱལ་དང་བཅས་པ་སྒྲ་གཅན་གྱི་གདོང་ལྟ་བུ་དང་།ལྟ་བ་སྣ་ཚོགས་ཀྱིས་བསྐྱེད་པའི་ཐེ་ཚོམ་རྡུལ་འཚུབས་མ་ལྟ་བུ་སྟེ།སྒྲིབ་པ་ལྔ་པོས་རང་བཞིན་ལ་གོས་པ་མེད་ཀྱང་འཁྲུལ་སྣང་དུ་བསྒྲིབས་པ་ལྟར་སྣང་ནས་མི་གསལ་བར་གསུངས་སོ།། བཞི་པ་རྒྱས་པར་བཤད་པ་ལ་ལྔ།མངོན་པའི་ལུང་དོན་རྒྱས་བཤད།ཡང་དག་པ་མ་ཡིན་པ་དང་།ཡང་དག་གི་ཀུན་རྟོག་བཤད་པ་དང་།སངས་རྒྱས་ཀྱི་སྙིང་པོ་ཉིད་བཤད་པ་དང་།བརྒལ་ལན་གྱིས་གཏན་ལ་དབབ་པ་དང་།ལུང་གི་ངོ་བོ་ཉིད་བཤད་པ་ལ་ངེས་པ་བསྐྱེད་པའོ།།དང་པོ་ལ་དྲུག།ཐོག་མེད་ཀྱི་ཚུལ་དང་།ཁམས་ཀྱི་དོན་དང་།དེ་ལ་གནས་པའི་ཆོས་དང་།གནས་ཉིད་དང་།ད་ལྟར་ཡོད་པའི་ཚུལ་དང་།ཐ་མའི་དོན་བཤད་པའོ།།དང་པོ་ནི། དེ་ལ་ཐོག་མེད་ཅེས་བྱ་བ།།དེ་བས་སྔོན་ན་མེད་པ་ཉིད།། དུས་ནི་སྐད་ཅིག་དེ་ཉིད་དེ།།གཞན་ནས་བརྒྱུད་དེ་འོངས་པ་མིན། ཅེས་གསུངས་ཏེ།གོང་དུ་དྲངས་པའི་ལུང་དེ་ལ་ཐོག་མེད་ཅེས་བྱ་བའི་དོན་ནི།རང་བཞིན་རྣམ་དག་གི་ངོ་བོ་ལས་སྔོན་ཏུ་སངས་རྒྱས་ཞེས་བྱ་བ་མེད་ཅིང་།མ་རིག་འཁྲུལ་པའི་བག་ཆགས་ལས་སྔོན་དུ་སེམས་ཅན་ཞེས་བྱ་བ་མེད་པ་ཉིད་དེ།འཁོར་འདས་གཉིས་སུ་སྣང་ཞིང་འཁྲུལ་པའི་དུས་སྐད་ཅིག་མ་དེ་ཉིད་ཡིན་ཏེ།གནས་གཞན་ཞིག་ནས་བརྒྱུད་དེ་འོང་བ་མིན་ཏེ།ཆོས་ཐམས་ཅད་རྟེན་ཅིང་འབྲེལ་འབྱུང་ཡིན་པས་སོ།།དེའང་རིགས་པ་དྲུག་ཅུ་པ་ལས།རྟེན་ཅིང་འབྲེལ་བར་འབྱུང་བ་ལས།།འགྲོ་ཀུན་རྒྱུ་དང་འབྲས་བུ་སྟེ།།འདི་ལས་སེམས་ཅན་ཅི་ཡང་མེད།།སྟོང་པ་ཁོ་ནའི་ཆོས་རྣམས་ལས།།སྟོང་པ་ཉིད་ནི་འབྱུང་བར་ཟད།།ཅེས་སོ།། གཉིས་པ་ནི། ཁམས་ནི་བྱེད་པོ་མེད་ཀྱང་ནི།།རང་མཚན་འཛིན་པས་དེ་སྐད་བརྗོད།། ཅེས་གསུངས་ཏེ།ཁམས་སངས་རྒྱས་ཀྱི་སྙིང་པོ་དེ་ལ་ནི་སངས་རྒྱས་ཀྱི་ཡོན་ཏན་ཐམས་ཅད་ཚང་བར་ཡོད་པས་སྔར་མེད་གསར་དུ་བྱེད་པ་པོ་གཞན་མེད་ཀྱང་ནི་རང་གི་མཚན་ཉིད་ངོ་བོ་མི་འགྱུར་བར་འཛིན་པས་ཁམས་སམ་རིགས་ཞེས་རྒྱུའི་དོན་དེ་སྐད་དུ་བརྗོད་དོ།། གསུམ་པ་ནི། ཆོས་ནི་འཁོར་དང་མྱ་ངན་འདས།།གཉིས་སུ་སྣང་ལ་བཤད་པ་སྟེ།། མ་རིག་བག་ཆགས་ས་ཞེས་བྱ།།ཡང་དག་རྟོག་དང་ཡང་དག་མིན།། འདུ་བྱེད་གཡོ་བ་བསྐྱེད་རྒྱུ་ཡིན།།རྒྱུ་ཡི་རྐྱེན་ཏེ་ཀུན་གཞིར་བཤད།། ཅེས་གསུངས་ཏེ།ཁམས་དེ་ལ་གནས་པའི་ཆོས་ནི་སྲིད་པ་འཁོར་བ་དང་ཞི་བ་མྱ་ངན་ལས་འདས་པ་གཉིས་སུ་སྣང་བ་ལ་བཤད་པ་ཡིན་ཏེ།དེ་གཉིས་ཀྱི་བག་ཆགས་འཚོགས་པ་དེ་ལ་མ་རིག་བག་ཆགས་ཀྱི་ས་ཞེས་ཀྱང་བྱ།ཡང་དག་གཉེན་པོའི་རྟོག་པ་དང་ཡང་དག་མིན་པ་འཁོར་བའི་རྟོག་པ་གཉིས་ཀྱི་འདུ་བྱེད་གཡོ་བས་བག་ཆགས་དཀར་ནག་གཉིས་ཀྱིས་འཁོར་འདས་གཉིས་བསྐྱེད་པའི་རྒྱུ་ཡི་རྐྱེན་ཏེ་ཀུན་གཞིར་གྲགས་པའང་དོན་དེ་ལ་དགོངས་ཏེ་བཤད་པ་ཡིན་ནོ།། བཞི་པ་ནི། གནས་ནི་རྒྱལ་བའི་སྙིང་པོ་སྟེ།།ཡང་དག་མ་ཡིན་ཀུན་རྟོག་ནི།། སེམས་ཀྱི་དག་པ་ལ་རབ་གནས།། ཞེས་གསུངས་ཏེ།དེ་ལྟར་འཁོར་འདས་ཀྱི་ཆོས་དེ་ཐམས་ཅད་ཀྱི་གནས་སམ་རྟེན་ནི་སེམས་ཉིད་རྒྱལ་བའི་སྙིང་པོ་དེ་ཡིན་ཏེ།ཡང་དག་པ་མ་ཡིན་པའི་ཀུན་ཏུ་རྟོག་པ་དང་དེས་བསྐྱེད་པའི་ལས་དང་ཉོན་མོངས་པ་སྡུག་བསྔལ་བ་ཐམས་ཅད་ནི་སེམས་ཉིད་རང་བཞིན་གྱིས་རྣམ་པར་དག་པ་ལ་རབ་ཏུ་གནས་ཀྱང་སེམས་ཉིད་རང་བཞིན་གྱིས་འོད་གསལ་བ་དེ་ནི་སྐྱེ་འགག་གནས་གསུམ་དང་བྲལ་བ་འདུས་མ་བྱས་པའི་རང་བཞིན་ཡིན་པས་དེ་རྣམས་གང་ལ་ཡང་མི་བརྟེན་ཅིང་།དེ་རྣམས་ཀྱི་སྐྱེ་འཇིག་གིས་གོས་པ་མ་ཡིན་ཏེ།རྒྱལ་བ་བྱམས་པས།ཚུལ་བཞིན་མ་ཡིན་ཡིད་བྱེད་ནི།།སེམས་ཀྱི་དག་པ་ལ་རབ་གནས།།སེམས་ཀྱི་རང་བཞིན་ཆོས་རྣམས་ནི།།གང་ལ་ཡང་ནི་གནས་པ་མེད།།ཅེས་གསུངས་པ་བཞིན་ནོ།། ལྔ་པ་ནི། དག་པ་དེ་ཉིད་ད་ལྟར་ཡོད།།ཡོད་ཀྱང་མ་རིག་ཀུན་རྟོག་གིས།། མི་མཐོང་ཕྱིར་ན་འཁོར་བ་ཡིན།། ཅེས་གསུངས་ཏེ།སེམས་ཉིད་སངས་རྒྱས་ཀྱི་སྙིང་པོ་རང་བཞིན་གྱིས་རྣམ་པར་དག་པ་དེ་ཉིད་ངོ་བོ་སྟོང་རང་བཞིན་གསལ་རྣམ་པ་འགག་པ་མེད་པར་སྐུ་གསུམ་གྱི་རང་བཞིན་དུ་ད་ལྟར་སེམས་ཅན་ཐམས་ཅད་ལ་བཞུགས་ནས་ཡོད་དེ།དེ་ལྟར་ཡོད་ཀྱང་མ་རིག་པའི་ཀུན་རྟོག་གིས་བསྒྲིབས་ནས་རང་གི་ངོ་བོ་མ་མཐོང་བའམ་མ་རྟོགས་པའི་ཕྱིར་འཁྲུལ་རྟོག་གི་རྒྱ་མཚོར་བྱིང་སྟེ་འགྲོ་བ་དྲུག་གི་གནས་སུ་འཁོར་བ་ཡིན་ཏེ།བྱང་ཆུབ་སེམས་འགྲེལ་ལས།ཇི་ལྟར་སྐྱེ་བོ་སེམས་རྨོངས་པས།།སྒྱུ་མ་སྨིག་རྒྱུ་དྲི་ཟ་ཡི།།གྲོང་ཁྱེར་ལ་སོགས་མཐོང་བ་ལྟར།།དེ་བཞིན་གཟུགས་སོགས་སྣང་བ་ཡིན།།ཞེས་སོ།། དྲུག་པ་ནི། དེ་ཉིད་བསལ་ན་མྱ་ངན་འདས།།དེ་ལ་ཐ་མའི་ཐ་སྙད་བྱས།། ཞེས་གསུངས་ཏེ།དེ་ལྟར་ན་སྤང་བྱ་གློ་བུར་གྱི་དྲི་མ་དེ་ཉིད་གཟོད་མ་ནས་མ་གྲུབ་པར་ཤེས་ཏེ་གཟུང་འཛིན་བླང་དོར་གྱི་རྟོག་པ་བསལ་བས་འཁོར་འདས་དབྱེར་མེད་ཀྱི་དོན་མངོན་སུམ་དུ་གྱུར་པ་ན་སྲིད་པའི་མྱ་ངན་ལས་འདས་པས་དྲི་བྲལ་གློ་བུར་རྣམ་དག་གི་ཆ་དེ་ལ་འཁོར་བའི་ཐ་མ་དང་ལྡན་པའི་ཐ་སྙད་དུ་བྱས་པ་ཡིན་གྱི།སེམས་ཉིད་སངས་རྒྱས་ཀྱི་སྙིང་པོ་གདོད་མ་ནས་རང་བཞིན་གྱིས་རྣམ་པར་དག་ཅིང་ཡོན་ཏན་རང་ཆས་སུ་གནས་པས་ངོ་བོ་ལ་བོགས་དབྱུང་དུ་མེད་དེ།དཔལ་སྡོམ་པ་ལས།སངས་རྒྱས་རྣམས་ནི་བྱོན་གྱུར་ཏམ།།མ་བྱོན་ན་ཡང་རྣམ་ཀུན་ཏུ།།རྒྱུན་ཆད་མེད་པའི་ཆོས་ཉིད་ནི།།འཕེལ་འགྲིབ་སྤངས་ཏེ་གནས་པ་ཡིན།།ཞེས་སོ།།དེས་ན་སེམས་ཉིད་རྟོགས་མ་རྟོགས་ཀྱི་དབང་གིས་སངས་རྒྱས་དང་སེམས་ཅན།དོན་དམ་དང་ཀུན་རྫོབ།འཁོར་འདས་སོགས་ཀྱི་རྣམ་པ་སོ་སོར་སྣང་ཞིང་དེ་སྐད་དུ་བརྗོད་པ་ཡིན་ཏེ།འཕགས་པ་ཀླུས།སེམས་ཉིད་རྣམ་པ་གཉིས་སུ་མཐོང་།།ཇི་ལྟར་འཇིག་རྟེན་འཇིག་རྟེན་འདས།།བདག་ཏུ་འཛིན་ལས་འཁོར་བ་སྟེ།།སོ་སོར་རིག་ན་དེ་ཉིད་དོ།།ཞེས་གསུངས་སོ།། གཉིས་པ་ཡང་དག་པ་མ་ཡིན་པ་དང་།ཡང་དག་པའི་ཀུན་རྟོག་བཤད་པ་ལ་གསུམ།ཡང་དག་པ་མ་ཡིན་པའི་ཀུན་རྟོག་ལ་བརྟེན་ནས་འཁོར་བའི་ཚུལ།འཁྲུལ་པའི་རྩ་བ་བླང་དོར་གྱིས་བྱུང་བ།གཉེན་པོའི་རྟོགས་པའི་དོན་ནོ།།དང་པོ་ནི། ཐོག་མཐའ་ཀུན་རྟོག་ཉིད་ལ་བརྟེན།།འདུ་བྱེད་རླུང་དང་འདྲ་བ་ཡིས།། ལས་དང་ཉོན་མོངས་བསྒྲུབ་པ་སྟེ།།དེ་ཡིས་ཕུང་པོ་ཁམས་སྐྱེ་མཆེད།། གཉིས་སྣང་ཆོས་ཀུན་སྟོན་པ་ཡིན།། ཅེས་གསུངས་ཏེ།སེམས་ཉིད་རྒྱལ་བའི་སྙིང་པོ་རང་བཞིན་གྱིས་རྣམ་པར་དག་པ་ལ་ཐོག་མཐའི་བྱེ་བྲག་མེད་ཀྱང་དུས་ཀྱི་ཐོག་མ་དང་མཐའ་མ་ནི།ཡང་དག་པ་མ་ཡིན་པའི་ཀུན་ཏུ་རྟོག་པས་སྒྲོ་བཏགས་པ་ཉིད་ལ་བརྟེན་པ་སྟེ་སེམས་ཉིད་ནམ་མཁའ་ལྟ་བུ་དེ་རང་གིས་རང་མ་རིག་པས་སེམས་ཉིད་ལ་ང་དང་བདག་ཏུ་འཛིན་པ་ཅན་གྱི་ཉོན་མོངས་པའི་ཡིད་གཡོ་བ་མངོན་པར་འདུ་བྱེད་པའི་རྟོག་པ་རླུང་དང་འདྲ་བ་ལངས་པ་དེ་ཡིན།ལས་དང་ཉོན་མོངས་ཆུ་དང་འདྲ་བས་བསྒྲུབས་པ་སྟེ།ལས་ཉོན་དེ་ཡིས་གཟུགས་སོགས་ཕུང་པོ་ལྔ།དམིགས་པ་ཡུལ་གྱི་ཁམས་དྲུག།རྟེན་དབང་པོའི་ཁམས་དྲུག།བརྟེན་པ་རྣམ་པར་ཤེས་པའི་ཁམས་དྲུག་དང་བཅོ་བརྒྱད།མིག་ལ་སོགས་པ་ནང་གི་སྐྱེ་མཆེད་དྲུག།གཟུགས་ལ་སོགས་པ་ཕྱིའི་སྐྱེ་མཆེད་དྲུག་དང་བཅུ་གཉིས་ལ་སོགས་པ།སའི་དཀྱིལ་འཁོར་ལྟ་བུ་བསྐྱེད་ཅིང་ས་ལ་འགྲོ་བ་བརྟེན་པ་ལྟར་གཉིས་སུ་སྣང་བའི་ཆོས་ཀུན་བདེན་པར་གྲུབ་པ་མེད་བཞིན་ཏུ་འཁྲུལ་ངོར་བདེན་པ་ལྟར་སྟོན་པ་ཡིན་ཏེ།རྒྱུད་བླ་མ་ལས།ཚུལ་བཞིན་མ་ཡིན་ཡིད་བྱེད་ནི།།སེམས་ཀྱི་རང་བཞིན་ལ་གནས་ཏེ།།ཚུལ་བཞིན་མ་ཡིན་ཡིད་བྱེད་ཀྱིས།།ལས་དང་ཉོན་མོངས་རབ་ཏུ་བྱེད།།ལས་དང་ཉོན་མོངས་ཆུ་ལས་ནི།།ཕུང་པོ་སྐྱེ་མཆེད་ཁམས་རྣམས་འབྱུང་།།ཞེས་སོ།། གཉིས་པ་ནི། དེ་ལ་བླང་དོར་བྱེད་མཁན་འཁྲུལ།།རང་སྣང་དོར་བས་གང་ཏུ་འགག། རང་སྣང་བླངས་པས་ཅི་ཞིག་འབྱུང་།།གཉིས་འཛིན་རྫུན་པ་མ་ཡིན་ནམ།། ཞེས་གསུངས་ཏེ།དེ་ལྟར་ན་སྣང་བ་སེམས་ཀྱི་རང་སྣང་ཡིན་པས་གཟུང་འཛིན་གཉིས་སུ་གྲུབ་པ་མེད་ཀྱང་འཁྲུལ་རྟོག་ལས་བྱུང་བའི་མེད་པ་ལ་ཡོད་པར་བཏགས་པའི་གཟུང་འཛིན་གཉིས་སུ་སྣང་བའི་ཡུལ་ཀུན་བརྟགས་དེ་ལ་འདོད་པ་བླང་ཞིང་མི་འདོད་པ་དོར་བའི་བླང་དོར་བྱེད་མཁན་གྱི་ཤེས་པ་དེ་འཁྲུལ་པ་ཡིན་ཏེ།ཅིའི་ཕྱིར་ཞེ་ན།ཕྱི་རོལ་གྱི་ཡུལ་ནི་སེམས་འཁྲུལ་པས་སྒྲོ་བཏགས་པ་ཡིན་གྱི་དོན་ལ་མེད་པ་ཡིན་པས་བཟུང་བ་མེད་དེ།དེ་མེད་པས་དེ་ལ་བརྟེན་པའི་འཛིན་པའང་མེད་མོད།ཐོག་མེད་ཀྱི་བག་ཆགས་བརྟས་པའི་མཐུ་ལས་སྣང་བ་ཡིན་ནོ།།དཔེར་ན་ནམ་མཁའ་རང་བཞིན་སྟོང་པ་འདི་ལ་བླང་བྱ་དང་དོར་བྱར་མེད་པ་བཞིན་ཏུ།ཡུལ་རང་གི་སེམས་ཀྱི་སྣང་བ་ཡིན་པ་མི་འདོད་ཅིང་དོར་བ་བྱར་མེད་ལ།རང་སེམས་ཀྱི་སྣང་བ་དེ་ཉིད་འདོད་པས་བླང་བས་ཅི་ཞིག་འབྱུང་སྟེ་བླང་བྱར་མེད་དོ།།དེ་བས་ན་རང་སྣང་གཅིག་པུ་ལ་བླང་དོར་གཉིས་སུ་འཛིན་མཁན་གྱི་ཡང་དག་པ་མ་ཡིན་པའི་ཀུན་ཏུ་རྟོག་པ་ནི་རྫུན་པ་མ་ཡིན་ནམ་སྟེ་ངེས་པར་མི་བདེན་བརྫུན་ནོ།། གསུམ་པ་ནི། དེ་ཤེས་གཉེན་པོར་གསུངས་མོད་ཀྱང་།།གཉིས་མེད་རྟོགས་དེ་བདེན་པ་མིན།། རྟོག་མེད་རྟོགས་པར་འགྱུར་བའི་ཕྱིར།།གཟུགས་སོགས་ཆ་ཕྱེས་སྟོང་རྟོགས་པ།། ཁྱོད་རང་འཁྲུལ་པ་མ་ཡིན་ནམ།།འོན་ཀྱང་བདེན་ཞེན་བཀག་ཕྱིར་གསུངས།། ཞེས་གསུངས་ཏེ།དེ་ལྟར་གཟུང་འཛིན་གཉིས་མེད་དོ་སྙམ་དུ་རྟོག་པའི་ཤེས་པ་དེ་དག་གི་གཉེན་པོར་གསུངས་མོད་ཀྱང་གཟུང་འཛིན་གཉིས་མེད་ཅིང་སྟོང་པ་ཡིན་སྙམ་པའི་རྟོགས་པ་དེ་ཡང་བདེན་པའམ་དོན་དམ་མིན་ཏེ།རྨི་ལམ་དུ་བུ་འཆི་རྒྱུ་མེད་ཀྱང་ཤི་བ་རྨིས་ནས་བུ་མེད་དོ་སྙམ་པ་ལྟར།གཟུང་འཛིན་གཉིས་སུ་མ་གྲུབ་བོ་སྙམ་པའི་རྟོག་མེད་ཀྱི་ཤེས་པ་དེ་སྙེམས་བྱེད་ཀྱི་རྟོག་པ་ཆེན་པོར་གྱུར་པའི་ཕྱིར་ཏེ།ཞི་བ་ལྷས།དེ་ཕྱིར་རྫུན་པའི་དངོས་གང་ཡིན།།དེ་ཡི་དངོས་མེད་གསལ་བར་རྫུན།།དཔེར་ན་རྨི་ལམ་བུ་ཤི་ལ།།དེ་མེད་སྙམ་པའི་རྣམ་རྟོག་ནི།།དེ་ཡོད་རྣམ་པར་རྟོག་པ་ཡི།།གེགས་ཡིན་དེ་ཡང་རྫུན་པ་ཡིན།།ཅེས་སོ།།དེ་ཡང་དངོས་འཛིན་གྱི་གཉེན་པོ་སྟོང་པ་ཉིད་ཡིན་ཀྱང་།སྟོང་ཉིད་ལ་མངོན་པར་ཞེན་ན་གསོར་མི་རུང་བའི་ལྟ་བར་གསུངས་ཏེ།དཀོན་མཆོག་བརྩེགས་པ་ལས།འོད་སྲུངས་གང་ཟག་ཏུ་ལྟ་བ་རི་རབ་ཙམ་ལ་གནས་པ་ནི་བླའི།མངོན་པའི་ང་རྒྱལ་ཅན་སྟོང་པ་ཉིད་དུ་ལྟ་བ་ནི་དེ་ལྟ་མ་ཡིན་ནོ།།ཞེས་དང་།རྩ་ཤེས་ལས།སྟོང་པ་ཉིད་ལ་ལྟ་ཉེས་ན།།ཤེས་རབ་ཆུང་རྣམས་ཕུང་བར་འགྱུར།།ཞེས་དང་།རྒྱལ་བ་རྣམས་ཀྱིས་སྟོང་པ་ཉིད།།ལྟ་ཀུན་ངེས་པར་འབྱིན་པར་གསུངས།།གང་དག་སྟོང་པ་ཉིད་ལྟ་ལ།།དེ་དག་གསོར་མི་རུང་བར་གསུངས།།ཞེས་སོ།།དེས་ན་སྟོང་ཉིད་ལ་ཞེན་པའི་བློ་དེ་ཉིད་ཀྱང་སྤང་དགོས་ཏེ།མདོ་སྡེ་རྒྱན་ལས།སེམས་ལས་གཞན་མེད་པར་ནི་བློས་རིག་ནས།།དེ་ནས་སེམས་ཀྱང་མེད་པ་ཉིད་དུ་རྟོགས།།བློ་དང་ལྡན་པས་གཉིས་པོ་མེད་རིག་ནས།།དེ་མི་ལྡན་པ་ཆོས་ཀྱི་དབྱིངས་ལ་གནས།།ཞེས་དང་།ཞི་བ་ལྷས།སྟོང་ཉིད་བག་ཆགས་གོམས་པས་ནི།།དངོས་པོའི་བག་ཆགས་སྤོང་འགྱུར་ཞིང་།།ཅི་ཡང་མེད་ཅེས་གོམས་པས་ན།།དེ་ཡང་ཕྱི་ནས་སྤོང་བར་འགྱུར།།ཞེས་སོ།།དེ་ཡང་གཟུགས་སོགས་རྨི་ལམ་གྱི་ཡུལ་བཞིན་རང་སེམས་ཀྱི་སྣང་བ་ཁོ་ན་ཡིན་པ་ལ་གཅིག་དང་དུ་མའི་ཆ་སོ་སོར་ཕྱེས་ནས་ནམ་མཁའ་ལྟར་བློ་ཡི་ཡུལ་དུ་ཅི་ཡང་མེད་པའི་སྟོང་པ་ཉིད་དུ་རྟོག་པའི་ཆ་ཕྱེ་མཁན་གྱི་ཤེས་པ་ཁྱོད་རང་ཡང་དོན་ལ་འཁྲུལ་པ་མ་ཡིན་ནམ་སྟེ་སྣང་བ་ཐམས་ཅད་སེམས་ཀྱི་རང་འོད་སྣང་སྟོང་དབྱེར་མེད་ཆུ་ཟླ་ལྟ་བུ་ཡིན་པས་ཆ་ཕྱེ་རྒྱུ་མ་གྲུབ་པ་ལ་ཕྱེས་ན་འཁྲུལ་པ་ཡིན་ནོ།།དེ་ལྟ་བུའི་སྣང་སྟོང་དབྱེར་མེད་མི་ཤེས་པས་སྔར་དངོས་པོར་ཡོད་པ་དེ་ཕྱིས་སྟོང་ཉིད་ཀྱིས་བཅོམ་ནས་མེད་པར་འཛིན་པ་ནི་ཉེས་པ་ཆེན་པོར་གསུངས་ཏེ།དཔལ་ས་ར་ཧ་ཆེན་པོས།དངོས་པོར་འཛིན་པ་ཕྱུགས་དང་འདྲ་བ་སྟེ།།དངོས་མེད་འཛིན་པ་དེ་བས་ཀྱང་ནི་བླུན།།ཞེས་གསུངས་སོ།།འོན་ཀྱང་ཕུང་པོ་ལྔ་རིལ་པོར་འཛིན་པ་སོགས་བདེན་པར་ཞེན་པ་དགག་པའི་ཕྱིར་ཆ་སོ་སོར་འབྱེད་ཅིང་སྟོང་པར་གཏན་ལ་དབབ་པའི་ཚུལ་བཀའ་བསྟན་བཅོས་ཚད་མར་གྱུར་པ་རྣམས་ལས་གསུངས་པ་ཡིན་ནོ།། གསུམ་པ་སངས་རྒྱས་ཀྱི་སྙིང་པོ་ཉིད་བཤད་པ་ལ་གསུམ།རང་གི་ངོ་བོ་བསྟན་པ།ཡོན་ཏན་བཤད་པ།དཔེ་དོན་དང་སྦྱར་ནས་བཤད་པའོ།།དང་པོ་ནི། ཐམས་ཅད་བདེན་མིན་རྫུན་མིན་ཏེ།།ཆུ་ཟླ་བཞིན་དུ་མཁས་རྣམས་འདོད།། ཐ་མལ་ཤེས་པ་དེ་ཉིད་ལ།།ཆོས་དབྱིངས་རྒྱལ་བའི་སྙིང་པོ་ཟེར།། བཟང་དུ་འཕགས་པས་བཏང་བ་མེད།།ངན་དུ་སེམས་ཅན་གྱིས་མ་བཏང་།། ཐ་སྙད་དུ་མ་བརྗོད་མོད་ཀྱང་།།བརྗོད་པས་དེ་ཡི་དོན་མི་ཤེས།། ཞེས་གསུངས་ཏེ།འདི་ལྟར་སྣང་བའི་ཆོས་ཐམས་ཅད་གདོད་མ་ནས་སྐྱེ་བ་མེད་ཅིང་བདེན་པར་མ་གྲུབ་པས་དོན་དམ་དུ་བདེན་པ་མིན་ལ།སེམས་ཀྱི་རང་རྩལ་འགག་མེད་སོ་སོར་སྣང་བས་འཁྲུལ་ངོར་རྫུན་པའང་མིན་ཏེ།དཔེར་ན་ཆུ་དྭངས་པའི་ནང་དུ་ཟླ་བའི་གཟུགས་བརྙན་སྣང་བ་ན་ཟླ་བར་སྣང་བའི་དུས་ནས་ཟླ་བར་ཡོད་མ་མྱོང་བ་དང་།ཟླ་བ་མེད་བཞིན་དུ་ཟླ་བའི་གཟུགས་དང་ཁ་དོག་སྣང་བ་ཙམ་མ་འགག་པ།ཟླ་སྣང་དང་མེད་དངོས་གཉིས་དབྱེར་མི་ཕྱེད་ཅིང་།ཆུ་ཟླའི་མཚན་ཉིད་སྟོང་པར་ཤེས་ན་ཟླ་འཛིན་རང་སར་གྲོལ་བ་བཞིན་ཏུ་ཡུལ་སྣང་རྣམས་སྣང་བའི་དུས་ཉིད་ནས་བདེན་པར་ཡོད་མ་མྱོང་བ་དང་།བདེན་པར་མེད་བཞིན་དུ་སྣང་ཙམ་མ་འགག་པར་སྣང་བ་སྟེ།དེས་ན་སྣང་སྟོང་དབྱེར་མི་ཕྱེད་པ་དང་།མཚན་ཉིད་སྟོང་པར་ཤེས་ནས་སྣང་བར་འཛིན་པ་རང་སར་གྲོལ་བ་ཤེས་བྱ་ཀུན་ལ་མཁས་པའི་རྒྱལ་བ་སྲས་དང་བཅས་པས་བཞེད་ཅིང་འདོད་དེ།ཧེ་བཛྲ་ལས།རང་བཞིན་གདོད་ནས་མ་སྐྱེས་པ།།རྫུན་མིན་བདེན་མིན་དེ་བཞིན་དུ།།ཐམས་ཅད་ཆུ་ཡི་ཟླ་བ་ལྟར།།འདོད་པས་རྣལ་འབྱོར་མས་ཤེས་གྱིས།།ཞེས་སོ།།དེ་ལྟར་སྣང་སྟོང་ཟུང་འཇུག་གི་རང་བཞིན།གྲུབ་མཐའ་དང་གཉེན་པོས་མ་བཅོས་པའི་ཐ་མལ་གཉུག་མའི་ཤེས་པ་དེ་ཉིད་ལ།ཆོས་དབྱིངས་དང་།ཆོས་སྐུ་དང་།བདེ་བ་ཆེན་པོ་དང་།ཤེས་རབ་ཕར་ཕྱིན་དང་།རྒྱལ་བའི་སྙིང་པོ་ལ་སོགས་པ་མིང་དུ་མ་ཟེར་ཏེ་དོན་སེམས་ཉིད་གཉུག་མའི་ཤེས་པ་གཅིག་ཁོ་ན་ཡིན་ལ།དེ་ཉིད་རིག་དང་མ་རིག་གི་ཁྱད་པར་ཙམ་མ་གཏོགས་ངོ་བོ་འགྱུར་བ་མེད་པའི་ཆོས་ཉིད་ཡིན་པས་གཞི་མངོན་ཏུ་གྱུར་པ་འབྲས་བུའི་དུས་དང་།ལམ་བྱང་ཆུབ་སེམས་དཔས་རྟོགས་པའི་ཚེ་སྔར་མེད་ཀྱི་ཡོན་ཏན་བསྐྱེད་པ་སོགས་བཟང་དུ་འཕགས་པ་རྣམས་ཀྱིས་ཀྱང་བཏང་བ་མེད་ཅིང་།གཞིའི་གནས་སྐབས་མ་རྟོགས་པའི་དུས་སུ་ངོ་བོའི་ཡོན་ཏན་མི་ལྡན་པ་སོགས་ངན་དུ་སེམས་ཅན་གྱིས་ཀྱང་མ་བཏང་སྟེ།ཆོས་ཉིད་བསལ་བཞག་དང་བྲལ་བའི་ཕྱིར་རོ།།དེ་ལྟར་ཡང་རྒྱུད་བླ་མ་ལས།ཇི་ལྟར་སྔར་བཞིན་ཕྱིས་དེ་བཞིན།།འགྱུར་བ་མེད་པའི་ཆོས་ཉིད་དོ།།ཞེས་སོ།།དོན་འདི་ནི་ས་བཅུའི་བྱང་སེམས་རྣམས་ཀྱིས་ཀྱང་བསམ་གྱིས་མི་ཁྱབ་པས་རྫོགས་པའི་སངས་རྒྱས་མ་ཐོབ་བར་དུ་ཚིག་དང་ཐ་སྙད་དུ་མ་དག་གིས་གནས་ལུགས་ཀྱི་དོན་བརྗོད་མོད་ཀྱང་།ཆོས་ཉིད་བསམ་གྱིས་མི་ཁྱབ་ཅིང་རྟོག་གེའི་ཡུལ་མ་ཡིན་པས་ཐ་སྙད་ཀྱིས་བརྗོད་པས་ཆོས་ཉིད་དེ་ཡི་དོན་ཅི་ལྟ་བ་བཞིན་དུ་མི་ཤེས་སོ།།འོ་ན་སངས་རྒྱས་ཁོ་ནའི་སྤྱོད་ཡུལ་དེ་སོ་སོའི་སྐྱེ་བོ་རྣམས་ལ་ཅིའི་ཕྱིར་བསྟན་སྙམ་ན།རྒྱལ་བ་བྱམས་པས།སེམས་ཞུམ་སེམས་ཅན་དམན་ལ་བརྙས་པ་དང་།།ཡང་དག་མིན་འཛིན་ཡང་དག་ཆོས་ལ་སྐུར།།བདག་ཆགས་ལྷག་པའི་སྐྱོན་ལྔ་གང་དག་ལ།།ཡོད་པ་དེ་དག་དེ་སྤང་དོན་ཏུ་གསུངས།།ཞེས་གསུངས་པ་ལྟར།ཡོན་ཏན་ཀུན་ལྡན་སངས་རྒྱས་ཀྱི་སྙིང་པོས་སེམས་ཅན་ཐམས་ཅད་ལ་ཁྱབ་པར་མ་ཤེས་ནས་བདག་གིས་སངས་རྒྱས་མི་ཐོབ་སྙམ་དུ་སེམས་ཞུམ་ནས་སེམས་མི་བསྐྱེད་པ་དང་།སེམས་ཅན་དམན་པ་ལ་ཁམས་ཡོད་པར་མ་ཤེས་ནས་བརྙས་པ་དང་།ཁམས་ལ་བསྒྲིབས་པའི་དྲི་མ་ཡང་དག་པར་ཡོད་པ་མ་ཡིན་པ་ལ་བདེན་པར་འཛིན་ཅིང་ཡོད་པར་སྒྲོ་འདོགས་པ་དང་།ཡང་དག་པའི་སངས་རྒྱས་ཀྱི་ཡོན་ཏན་སྟོབས་སོགས་རྣམས་ཡེ་ནས་ཡོད་པ་ལ་མེད་ཅེས་སྐུར་པ་འདེབས་པ་དང་།སེམས་ཅན་ཐམས་ཅད་ལ་ཁམས་ཡོད་པར་འདྲ་བར་མ་ཤེས་ནས་ཡོན་ཏན་ཅུང་ཟད་སྐྱེས་ནས་བདག་ཅག་ལྷག་གོ་སྙམ་ནས་ང་རྒྱལ་བ་སྟེ།སྐྱོན་དེ་ལྔ་སྤོང་བའི་དོན་དུ་བསྟན་པའོ།།ཁ་ཅིག་གིས་དགོས་པ་བསྟན་པ་འདིས་བདེ་གཤེགས་སྙིང་པོའི་དོན་བསྟན་པ་རྣམས་དྲང་དོན་ཡིན་པར་བཤད་ཀྱང་།དེ་ལྟ་ན་སྟོང་པ་ཉིད་དུ་བསྟན་པ་ཐམས་ཅད་བདག་གཅིག་དང་རིལ་པོར་འཛིན་པ་བཟློག་པའི་ཆེད་དུ་གསུངས་པས་དེའང་དྲང་དོན་ཏུ་འགྱུར་ལ།སྟོང་པ་ཉིད་ཆོས་ཐམས་ཅད་ཀྱི་གནས་ལུགས་ཡིན་པས་མི་མཚུངས་སོ་སྙམ་ན།བློའི་སྤྱོད་ཡུལ་དུ་གྱུར་པའི་སྟོང་པ་ཙམ་གནས་ལུགས་སུ་འགྱུར་ན་བློ་འདས་ཆོས་ཉིད་འོད་གསལ་བའི་རང་བཞིན་གནས་ལུགས་སུ་ཅིའི་ཕྱིར་མི་འགྱུར།དེས་ན་འཁོར་ལོ་བར་པར་སྟོང་ཉིད་སྤྲོས་བྲལ་གྱི་ལུང་མང་དུ་གསུངས་པ་ཐམས་ཅད་བསམ་གྱིས་མི་ཁྱབ་པའི་དབྱིངས་དེ་ཉིད་སྐྱེ་འགག་གནས་གསུམ་སོགས་འདུས་བྱས་ཀྱི་མཚན་ཉིད་ཀྱིས་དབེན་པར་བསྟན་པ་ཡིན་གྱིས།ཁམས་དེ་མེད་པར་བསྟན་པ་ནི་མ་ཡིན་ཏེ།འཕགས་པ་ཀླུ་སྒྲུབ་ཀྱིས།སྟོང་པ་ཉིད་ནི་སྟོན་པའི་མདོ།།རྒྱལ་བས་ཇི་སྙེད་གསུངས་པ་དེ།།དེ་དག་ཀུན་གྱི་ཉོན་མོངས་ལྡོག།ཁམས་དེ་ཉམས་པར་བྱེད་མ་ཡིན།།ཅེས་གསུངས་སོ།། གཉིས་པ་ལ་གཉིས།མདོར་བསྟན།རྒྱས་བཤད་དོ།།དང་པོ་ནི། དེ་ཉིད་མ་འགགས་རོལ་པ་ལ།།ཡོན་ཏན་དྲུག་ཅུ་རྩ་བཞི་པོ།། རགས་པ་ཡིན་ཏེ་རེ་རེ་ལའང་།།བྱེ་བ་ཕྲག་རེར་གསུངས་པ་ཡིན།། ཅེས་གསུངས་ཏེ།སངས་རྒྱས་ཀྱི་སྙིང་པོ་དེ་ཉིད་ངོ་བོ་སྟོང་ཞིང་རང་བཞིན་གསལ་ལ་རྣམ་པ་མ་འགག་པར་རོལ་པའི་ཆ་ལ།ཆོས་སྐུའི་ཡོན་ཏན་སོ་གཉིས་དང་།གཟུགས་སྐུའི་ཡོན་ཏན་སོ་གཉིས་ཏེ་དྲུག་ཅུ་རྩ་བཞི་པོ་ཚང་བར་ཡོད་པར་བཤད་པ་དེ་ནི་གཙོ་བོར་སྨོས་པའི་རིགས་ཡིན་ཏེ།རྒྱས་པར་བྱེད་ན་དེ་རེ་རེ་ལ་ཡང་བྱེ་བ་ཕྲག་རེའམ་གྲངས་མེད་པ་མངའ་བར་གསུངས་པ་ཡིན་ནོ།། གཉིས་པ་ལ་གཉིས།ཆོས་སྐུའི་ཡོན་ཏན་དང་།གཟུགས་སྐུའི་ཡོན་ཏན་བཤད་པའོ།།དང་པོ་ལ་ལྔ།སྟོབས་བཅུ།མི་འཇིགས་པ་བཞི།མ་འདྲེས་པ་བཅོ་བརྒྱད།ད་ལྟར་ཡོད་ཀྱང་མི་སྣང་བའི་ཚུལ།རྟོགས་པར་བྱ་བའི་ཚུལ་ལུང་དང་བཅས་པའོ།།དང་པོ་ནི། གནས་དང་གནས་མིན་ལས་ཤེས་དང་།།རྣམ་སྨིན་ཁམས་དང་དབང་པོ་དང་།། མོས་པ་མཁྱེན་དང་ཀུན་འགྲོ་བའི།།ལམ་དང་བསམ་གཏན་ལྷ་ཡི་མིག། གནས་རྗེས་དྲན་དང་ཞི་བ་ནི།།སྟོབས་བཅུའོ།། ཞེས་གསུངས་ཏེ།སངས་རྒྱས་ཐམས་ཅད་སྔོན་སེམས་བསྐྱེད་དང་སྡོམ་པའི་དམ་བཅའ་བརྟན་པ་ལས།དགེ་བས་རྣམ་སྨིན་ཡིད་དུ་འོང་བ་ཐོབ་པ་ནི་གནས་དང་རྣམ་སྨིན་ཡིད་དུ་མི་འོང་བ་ཐོབ་པ་ནི་གནས་མིན་དང་དེ་ལས་ལྡོག་པ་མཁྱེན་པའི་སྟོབས་དང་པོ།ལས་འབྲས་ཤེས་པས་ལས་རྣམས་ཀྱི་རྣམ་སྨིན་མཁྱེན་པའི་སྟོབས་གཉིས་པ།ཁམས་རྣམས་དང་མཐུན་པར་ཞུགས་པས་སེམས་ཅན་གྱི་ཁམས་སྣ་ཚོགས་མཁྱེན་པའི་སྟོབས་གསུམ་པ།དབང་པོ་དང་མཐུན་པར་ཆོས་སྟོན་པས་དབང་པོ་མཆོག་དམན་མཁྱེན་པའི་སྟོབས་བཞི་པ།མོས་པ་དང་མཐུན་པར་ཞུགས་པས་འགྲོ་བའི་མོས་པ་སྣ་ཚོགས་མཁྱེན་པའི་སྟོབས་ལྔ་པ།ཐེག་པ་ཐམས་ཅད་ལ་གོམས་པ་ལས་ཐེག་པ་གསུམ་མམ་འཁོར་འདས་ཀུན་འགྲོ་བའི་ལམ་སྣ་ཚོགས་མཁྱེན་པའི་སྟོབས་དྲུག་པ།ཏིང་ངེ་འཛིན་ལྷུར་བླངས་པས་བསམ་གཏན་སོགས་ཉོན་མོངས་པ་དང་དྲི་མ་མེད་པ་མཁྱེན་པའི་སྟོབས་བདུན་པ།སེམས་ཅན་ལ་ལྷག་པའི་བསམ་པ་སོགས་ལས་ལྷའི་མིག་གིས་འཆི་འཕོ་དང་སྐྱེ་བ་མཁྱེན་པ་སྟོབས་བརྒྱད་པ།དགེ་བ་ཆུད་མ་གསན་པས་རང་གཞན་གྱི་སྔོན་གྱི་གནས་རྗེས་སུ་དྲན་པའི་སྟོབས་དགུ་པ།ཟག་པ་ཟད་པ་མཁྱེན་པའི་སྟོབས་བཅུ་པ་སྟེ།དེ་ལྟར་ན་ནུས་པའི་མཐུ་འགྲན་ཟླ་བྲལ་བའི་སྟོབས་རྣམ་པ་བཅུའོ།། གཉིས་པ་ནི། དེ་བརྟེན་མི་འཇིགས་བཞི།།ཆོས་ཀུན་བྱང་ཆུབ་གནས་སྟོན་དང་།། ལམ་དང་འགོག་སྟོན་རྩོད་མེད་ཉིད།། ཅེས་གསུངས་ཏེ།སྟོབས་བཅུ་དེ་ལ་བརྟེན་པའི་མི་འཇིགས་པ་བཞི་སྟེ།རང་དོན་རྟོགས་པ་ཕུན་ཚོགས་སུ་དམ་བཅའ་བ་ལ་མི་འཇིགས་པ་ནི།འཁོར་གྱི་དབུས་སུ།བདག་ནི་ཆོས་ཀུན་གྱི་དབྱིངས་སུ་མངོན་པར་རྫོགས་པར་བྱང་ཆུབ་པའོ།།ཞེས་ཞལ་གྱི་བཞེས་པ་ལ་བྱང་ཆུབ་པ་མ་ཡིན་པའི་རྒོལ་བ་པོ་མེད་པ་དང་།གཞན་དོན་བར་ཆད་ཀྱི་ཆོས་བསྟན་པ་ལ་མི་འཇིགས་པ་ནི།འདོད་ཆགས་སོགས་ཐར་པའི་གེགས་ཡིན་པས་འགོག་པར་བྱེད་དོ་ཞེས་སྟོན་པ་ལ་དེ་དག་གེགས་མ་ཡིན་ནོ་ཞེས་རྒོལ་བ་པོ་མེད་པ་དང་།གཞན་དོན་ངེས་འབྱིན་གྱི་ལམ་སྟོན་པ་ལ་མི་འཇིགས་པ་ནི།བྱང་ཕྱོགས་སོ་བདུན་འཁོར་བ་ལས་ངེས་པར་འབྱིན་པའི་ལམ་ཡིན་ནོ་ཞེས་སྟོན་པ་ལ་ལམ་མ་ཡིན་ཅེས་པའི་རྒོལ་བ་པོ་མེད་པ་དང་།རང་དོན་སྤངས་པ་ཕུན་ཚོགས་སུ་བསྟན་པ་ལ་མི་འཇིགས་པ་ནི།ཟག་པ་བག་ཆགས་དང་བཅས་པ་འགག་པའི་འགོག་པ་ཐོབ་བོ་ཞེས་སྟོན་པ་ལ་དེ་མ་ཐོབ་བོ་ཞེས་པའི་རྒོལ་བ་མེད་པ་སྟེ།མདོར་ན་ཆོས་མཐུན་གྱི་རྩོད་པ་པོ་དངོས་དང་བརྒྱུད་ནས་མེད་པ་ཉིད་དོ།། གསུམ་པ་ནི། རྒྱུ་དེས་མ་འཁྲུལ་ཅ་ཅོ་མེད།།དྲན་པ་མ་ཉམས་རྟག་མཉམ་བཞག། འདུ་ཤེས་སྣ་ཚོགས་མི་མངའ་དང་།།མ་བརྟགས་བཏང་སྙོམས་མེད་པ་དང་།། འདུན་པ་བརྩོན་འགྲུས་དྲན་པ་དང་།།ཏིང་འཛིན་ཤེས་རབ་རྣམ་གྲོལ་གྱི།། ཡེ་ཤེས་མཐོང་བ་མི་ཉམས་པ།།ལས་རྣམས་ཡེ་ཤེས་སྔོན་འགྲོ་དང་།། དུས་ལ་སྒྲིབ་མེད་བཅོ་བརྒྱད་དེ།།སོ་གཉིས་ལྡན་པ་ཆོས་སྐུ་ཡིན།། ཅེས་གསུངས་ཏེ།མི་འཇིགས་པ་བཞི་བརྙེས་པའི་རྒྱུ་དེས་ཉན་རང་བྱང་སེམས་དང་མ་འདྲེས་པའི་ཆོས་བཅོ་བརྒྱད་མངའ་བ་སྟེ།དེ་ལ་སྤྱོད་པས་བསྡུས་པ་དྲུག་ནི།སྐུའི་སྤྱོད་པ་ལ་འཁྲུལ་པ་མེད་པས་མ་འཁྲུལ་བ་དང་།གསུང་གི་བརྗོད་པ་ཅ་ཅོ་མེད་པ་དང་།ཐུགས་ཤེས་བྱ་ཐམས་ཅད་ལ་དྲན་པ་མ་ཉམས་པས་བརྗེད་པ་མི་མངའ་བ་དང་།སྤྱོད་ལམ་རྣམ་བཞིའི་དུས་རྟག་ཏུ་མཉམ་པར་མ་བཞག་པ་མི་མངའ་བ་དང་།འཁོར་འདས་ལ་ཐ་དད་ཀྱི་འདུ་ཤེས་སྣ་ཚོགས་མི་མངའ་བ་དང་།སོ་སོ་མ་བརྟགས་པའི་བཏང་སྙོམས་མེད་པ་དང་དྲུག་གོ།རྟོགས་པས་བསྡུས་པ་དྲུག་ནི།ཆོས་སྟོན་པའི་འདུན་པ་ཉམས་པ་མི་མངའ་བ་དང་།དེ་བཞིན་ཏུ་དོན་གྱི་བརྩོན་འགྲུས་དང་།གདུལ་བྱ་ལ་སོགས་པ་དྲན་པ་དང་།མཉམ་པ་ཉིད་རྟོགས་པའི་ཏིང་ངེ་འཛིན་དང་།འཁོར་འདས་ཐམས་ཅད་ཤེས་པའི་ཤེས་རབ་དང་།ཟག་པ་ས་བོན་དང་བཅས་པ་ལས་རྣམ་པར་གྲོལ་བའི་རྣམ་གྲོལ་གྱི་ཡེ་ཤེས་མཐོང་བ་དྲུག་ལས་ཡོངས་སུ་ཉམས་པ་མི་མངའ་བ་རྣམས་སོ།།ཕྲིན་ལས་ཀྱི་བསྡུས་པ་གསུམ་ནི།སྤྱོད་ལམ་ཐམས་ཅད་ཀྱིས་སེམས་ཅན་མི་འདུལ་བ་མེད་པའི་སྐུའི་ཕྲིན་ལས་དང་།ཡན་ལག་དྲུག་ཅུ་དང་ལྡན་པས་གསུང་གི་ཕྲིན་ལས་དང་།གདུལ་བྱ་མཁྱེན་ཅིང་བརྩེ་བས་འཛིན་པའི་ཐུགས་ཀྱི་ཕྲིན་ལས་ཏེ།ཕྲིན་ལས་གསུམ་པོ་རྣམས་ཡེ་ཤེས་སྔོན་དུ་འགྲོ་བ་དང་།ཡེ་ཤེས་ཀྱི་རྗེས་སུ་འཇུག་པ་ཐོབ་པའོ།།ཡེ་ཤེས་ཀྱིས་བསྡུས་པ་གསུམ་ནི།འདས་པ་དང་།མ་འོངས་པ་དང་།ད་ལྟར་བྱུང་བའི་དུས་གསུམ་ལ་མ་ཆགས་མ་ཐོགས་པའི་ཡེ་ཤེས་ཀྱི་གཟིགས་པ་སྒྲིབ་པ་མེད་པ་བཅོ་བརྒྱད་དེ།དེ་ལྟར་ཡོན་ཏན་སོ་གཉིས་དང་ལྡན་པ་ནི་རང་བཞིན་རྣམ་དག་ཆོས་ཀྱི་སྐུ་ཡིན་ལ།གློ་བུར་གྱི་དྲི་མ་དག་པའི་ཚེ་ཡོན་ཏན་དེ་དག་གི་ནུས་པ་མངོན་ཏུ་འགྱུར་བ་ཡིན་ནོ།། བཞི་པ་ནི། ད་ལྟ་དེ་ལ་འགལ་བར་བྱེད།།ཡིན་ལ་ཡིན་བཞིན་མ་ངེས་པས།། མེད་ལ་ཡོད་རྟོག་ཀུན་བརྟགས་བྱས།།དེས་བསྐྱེད་རྟོགས་དེ་གཞན་དབང་ཡིན།། ཡོངས་སུ་གྲུབ་པ་མ་ཤེས་པས།།རང་གི་བྱས་པས་གཟིངས་པ་སྟེ།། ཀྱེ་མ་ཆོས་སྐུའི་ཡོན་ཏན་འདི།།བདེན་པའི་རྟོག་ལ་བདེན་ཤེས་ཡིན།། ད་ལྟ་ནུས་པ་ཆུང་བ་དེ།།བདེན་ཤེས་བོར་ནས་མི་བདེན་བཟོས།། དེ་ལ་རྗེས་འབྲང་གཡོས་པས་ལན།། ཅེས་གསུངས་ཏེ།སེམས་ཉིད་བདེ་གཤེགས་སྙིང་པོ་ལ་ཆོས་སྐུའི་ཡོན་ཏན་རྣམས་ཚང་བར་ཡོད་ཀྱང་མ་རིག་པས་ད་ལྟ་གཞི་སེམས་ཅན་གྱི་དུས་སུ་ཡོན་ཏན་དེ་ལ་འགལ་བར་བྱེད་དེ།ཇི་ལྟར་བྱེད་ན།སེམས་ཉིད་དབྱིངས་དང་རིག་པ་དབྱེར་མེད་པ་འདི་ལ་སངས་རྒྱས་ཀྱི་ཡོན་ཏན་ཐམས་ཅད་ཚང་ཞིང་ཅིའི་ངོ་བོར་ཡང་མ་གྲུབ་པ་ཞིག་ཡིན་པ་ལ་ཡིན་པ་བཞིན་དུ་མ་ཤེས་ཤིང་མ་ངེས་པས།ཡུལ་མེད་པ་རྣམ་རྟོག་གིས་ཡོད་པར་རྟོག་པའི་ཀུན་བརྟགས་བྱས་ཤིང་།ཡུལ་དེས་བསྐྱེད་པའི་འཁྲུལ་པའི་རྟོག་པ་དེ་གཞན་དབང་ཡིན་ཏེ།རྒྱན་ལས།གང་ཞིག་ཡོད་པ་མ་མཐོང་མེད་མཐོང་བ།།ཞེས་སོ།།གཟུང་འཛིན་དེའི་དབང་གིས་དོན་དམ་པའི་བདེན་པ་ཆོས་ཉིད་འགྱུར་བ་མེད་པའི་ཡོངས་སུ་གྲུབ་པ་གཟུང་འཛིན་གཉིས་ལས་འདས་པའི་སེམས་ཉིད་ཀྱི་ངོ་བོ་རང་གིས་རང་མ་རིག་ཅིང་མ་ཤེས་པས།རང་ཉིད་འཁྲུལ་པའི་སྣང་བ་ལ་རང་གིས་བདེན་ཞེན་བྱས་པ་ཉིད་འཁོར་བ་ཁ་བརྒྱུད་པའི་བག་ཆགས་སུ་གྱུར་ཏེ་སྡུག་བསྔལ་དུ་མས་གཟིངས་པ་སྟེ།འཕགས་པ་ཀླུ་སྒྲུབ་ཞབས་ཀྱིས།ཇི་ལྟར་རང་གིས་འདམ་གཡོས་པས།།བྱིས་པ་གཞན་ཞིག་བྱིང་བ་ལྟར།།དེ་བཞིན་རྟོག་པའི་འདམ་བྱིང་བས།།སེམས་ཅན་རྣམས་ནི་འབྱུང་མི་ནུས།།དངོས་མེད་དངོས་པོར་ལྟ་བ་ཡི།།སྡུག་བསྔལ་ཚོར་བ་ཉམས་སུ་མྱོང་།།ཞེས་སོ།།ཀྱེ་མ་ནི་ཡ་མཚན་པའི་དོན་ཏེ།ཅིའི་ཕྱིར་ན།འགྱུར་མེད་ཡོངས་གྲུབ་ཆོས་སྐུའི་ཡོན་ཏན་རྣམ་པར་དབྱེ་བ་མེད་པའི་མཚན་ཉིད་ཅན་འདི་ཉིད་སེམས་ཅན་གྱི་རྒྱུད་ལ་དོན་དམ་བདེན་པའི་ངོ་བོ་ཇི་ལྟ་བར་ཡོད་པར་ཡིད་ཆེས་པའི་བདེན་པར་རྟོགས་པ་ཅན་དེ་ལ་དོན་དམ་བདེན་པ་ཤེས་པའི་ཤེས་རབ་ཕྱིན་ཅི་མ་ལོག་པའི་ཡོངས་གྲུབ་ཡིན་ཅིང་།ད་ལྟར་མ་རིག་པའི་དུས་སུ་ཡོན་ཏན་ཡོད་ཀྱང་ནུས་པ་ཆུང་བ་དེ་ཡོན་ཏན་རྣམས་དོན་དམ་པའི་བདེན་པར་ཡོད་པར་ཤེས་པའི་ཤེས་པ་དེ་བོར་ནས་དོན་ལ་མེད་ཅིང་མི་བདེན་པའི་གཟུང་འཛིན་གྱིས་དབྱེན་བཅོས་ཏེ་འཁོར་འདས་ཀྱི་འཁྲུལ་སྣང་དུ་མ་བཟོས་ཤིང་།དེ་ལ་རྗེས་སུ་འབྲང་བའི་འདུ་བྱེད་ཀྱི་ཤེས་པ་དུ་མ་ཆུ་རླབས་བཞིན་དུ་གཡོས་པས་ལན་པ་ཡིན་ནོ།། ལྔ་པ་ནི། ད་ནི་ཡིན་ལ་ཡིན་བཞིན་དུ།།ཤེས་གྱིས་དེ་ལ་ནུས་པ་ཐོབ།། འདི་ལ་བསལ་བྱ་ཅི་ཡང་མེད།།བཞག་པར་བྱ་བ་ཅུང་ཟད་མེད།། ཡང་དག་ཉིད་ལ་ཡང་དག་ལྟ།།ཡང་དག་མཐོང་ན་རྣམ་པར་གྲོལ།། རྣམ་དབྱེར་བཅས་པའི་མཚན་ཉིད་ཅན།།གློ་བུར་དག་གི་ཁམས་སྟོང་གིས།། རྣམ་དབྱེར་མེད་པའི་མཚན་ཉིད་ཅན།།བླ་མེད་ཆོས་ཀྱིས་སྟོང་མ་ཡིན།། ཅེས་གསུངས་ཏེ།ཆོས་སྐུ་རང་ལ་བཞུགས་པ་ཐོས་བསམ་གྱིས་རྟོགས་པ་དེའི་ཕྱིར།ད་ནི་སེམས་ཉིད་སངས་རྒྱས་ཀྱི་སྙིང་པོ་འདི་ལ་ཡོན་ཏན་ཐམས་ཅད་ཚང་བར་ཡོད་པ་ཡིན་པ་ལ་ཡིན་པ་བཞིན་དུ་ཤེས་པར་གྱིས་ལ་ཤེས་པ་དེ་ལ་གོམས་པས་ཡང་ཡང་གསོས་བཏབ་ནས་ཇི་ལྟ་བར་རྟོགས་པས་ཆོག་སྟེ་ཡོན་ཏན་གྱི་ནུས་པ་མངོན་སུམ་དུ་ཐོབ་པར་འགྱུར་རོ།།དེ་ཅིའི་ཕྱིར་ན།སེམས་ཉིད་བདེ་གཤེགས་སྙིང་པོ་འདི་ལ་རང་གི་འཁྲུལ་སྣང་འདུ་ཤེས་ཀྱི་འཆིང་བ་ལས་གཞན་པའི་དྲི་མ་བདེན་དངོས་སུ་གྲུབ་པ་བསལ་བར་བྱ་རྒྱུ་ལོགས་སུ་ཅི་ཡང་མེད་ཅིང་།ཡོན་ཏན་རང་བཞིན་གྱིས་ལྡན་པས་སྔར་མེད་གསར་དུ་བསྒྲུབ་ཅིང་བཞག་པར་བྱ་བ་ཅུང་ཟད་ཀྱང་མེད་པས།ཡང་དག་པའི་སེམས་ཉིད་བསལ་བཞག་དང་བྲལ་བ་དེ་ཉིད་རང་ལ་རང་གིས་བལྟ་རུ་མེད་པའི་ཚུལ་གྱིས་ཡང་དག་པར་བལྟའོ།།དེ་ལྟར་བལྟས་པས།སེམས་ཉིད་དབྱིངས་དང་ཡེ་ཤེས་དབྱེར་མེད་པ་ཡིན་པ་ལ་ཡིན་པར་མཐོང་ངོ་།།དེས་ན་དྲི་མ་གློ་བུར་བ་ནི་འདུ་ཤེས་ཡིན་ལ།དེའི་རང་གི་ངོ་བོ་སྨིག་རྒྱུ་ལྟར་མེད་པ་ལ་མེད་པར་ཡང་དག་པར་མཐོང་ན་འདུ་ཤེས་ཀྱི་འཆིང་བ་ལས་རྣམ་པར་གྲོལ་ཏེ།སྟོབས་པོ་ཆེན་པོའི་རྒྱུད་ལས་ཀྱང་།འདི་ལ་བསལ་བྱ་ཅི་ཡང་མེད།།བསྣན་པར་བྱ་བ་ཅུང་ཟད་མེད།།དེ་ཉིད་མཐོང་ན་རྣམ་པར་གྲོལ།།ཞེས་སོ།།སེམས་ཉིད་ལ་སྤང་ཐོབ་ཀྱི་བྱ་བ་ཅི་ཡང་མེད་པ་དེའི་ཕྱིར་དྲི་མ་སེམས་ཀྱི་རང་བཞིན་མ་ཡིན་པས་སེམས་ཉིད་དང་རྣམ་པར་དབྱེ་བ་དང་བཅས་པའི་མཚན་ཉིད་ཅན་གྱི་གློ་བུར་དྲི་མ་དག་གིས་ནི་ཁམས་བདེ་གཤེགས་སྙིང་པོ་ལ་མ་གོས་པས་སྟོང་ཞིང་རང་བཞིན་རྣམ་པར་དག་གི།རྣམ་པར་བྱུང་བའི་དམིགས་པ་གསར་དུ་གཞག་པར་བྱ་བ་མེད་ཅིང་ཡོན་ཏན་སེམས་ཉིད་ཀྱི་རང་བཞིན་ཡིན་པས་སེམས་ཉིད་དང་རྣམ་པར་དབྱེར་མེད་པའི་འབྲལ་མི་རུང་བའི་མཚན་ཉིད་ཅན་གྱི་བླ་ན་མེད་པའི་སངས་རྒྱས་ཀྱི་ཆོས་ཀྱིས་ཁམས་དེ་སྟོང་པ་ནི་མ་ཡིན་ནོ།།འདི་ནི་དཔལ་ཕྲེང་གི་མདོ་ལས་གསུངས་པའི་དོན་རྒྱུད་བླ་མའི་ལུང་ངོ།། གཉིས་པ་གཟུགས་སྐུའི་ཡོན་ཏན་བཤད་པ་ལ་གསུམ།ཡོན་ཏན་གྱི་ངོ་བོ།དེ་ལུས་ལ་གནས་པའི་འཐད་པ།དག་མ་དག་གི་ཚུལ་ལོ།།དང་པོ་ནི། དེ་ལ་གཟུགས་སྐུ་གཉིས་རང་བཞིན།།སུམ་ཅུ་རྩ་གཉིས་མཚན་དཔེ་བྱད།། ཅེས་གསུངས་ཏེ།ཆོས་ཀྱི་སྐུ་དེ་ལ་སྣང་བའི་ཆ་ལོངས་སྤྱོད་རྫོགས་པ་དང་སྤྲུལ་པའི་རྣམ་རོལ་ཏེ་གཟུགས་སྐུ་གཉིས་ཀྱི་རང་བཞིན་ནམ་ཡོན་ཏན་ནི་མཚན་བཟང་པོ་སུམ་ཅུ་རྩ་གཉིས་དང་།དཔེ་བྱད་བརྒྱད་ཅུ་ཐམ་པར་གསུངས་པ་ཡིན་ལ།མཚན་ནི།རྒྱུད་བླ་མར།ལེགས་གནས་འཁོར་ལོས་མཚན་པ་དང་།།ཞེས་སོགས་དང་།མངོན་རྟོགས་རྒྱན་ལས།ཕྱག་ཞབས་འཁོར་ལོས་མཚན་དང་རུས་སྦལ་ཞབས།།ཞེས་སོགས་ཀྱིས་བསྟན་པ་ལྟར་ཡིན་ལ།འདི་གཉིས་གྲངས་འདྲེན་ཚུལ་ཅུང་ཟད་མི་འདྲ་བ་ནི་མདོ་སྡེ་སོ་སོའི་དགོངས་པའོ།།དཔེ་བྱད་ནི།རྒྱན་ལས།ཐུབ་པའི་སེན་མོ་ཟངས་མདོག་དང་།།མདོག་སྣུམ་མཐོ་དང་སོགས་ཀྱིས་བསྟན་པ་ལྟར་ཏེ་འདིར་མ་སྤྲོས་སོ།། གཉིས་པ་ནི། ཐོབ་པའི་ཡོན་ཏན་རང་ལུས་ཏེ།།ལུས་དེ་བདག་དང་པྱྭ་དབང་ཕྱུག། ཚངས་དང་ཕྱི་རོལ་བདེན་པའི་རྡུལ།།ཕག་ན་མོ་ཡིས་བྱས་པ་མིན།། སྒོ་ལྔ་གཟུང་དང་འཛིན་པ་ཡི།།རྣམ་འགྱུར་མ་དག་དེ་སྦྱངས་པས།། དེ་ཚེ་ཐོབ་པར་ཐ་སྙད་བྱས།། ཞེས་གསུངས་ཏེ།དེ་ལྟར་གཟུགས་སྐུ་གཉིས་ཀྱི་ཡོན་ཏན་མཚན་དཔེ་རྣམས་ཐོབ་པར་བྱེད་པའི་རྒྱུ་རང་ལུས་རྩ་རླུང་ཐིག་ལེ་ལས་གྲུབ་པ་འདི་ཉིད་ཡིན་པས།ཡོན་ཏན་དེ་དག་རང་གི་ལུས་རྣམ་པར་དག་པ་ལས་བྱུང་བ་ཡིན་ཅིང་།ལུས་དེ་གང་ལས་བྱུང་སྙམ་ན།བོད་ཀྱི་འདོད་པ་ལྟར་པྱྭ་དང་།མུ་སྟེགས་པས་འདོད་པའི་རྟག་གཅིག་རང་དབང་ཅན་གྱི་བདག་དང་།དབང་ཕྱུག།ཚངས་པ་སོགས་དང་།ཉན་ཐོས་བྱེ་སྨྲ་བས་བཞེད་པའི་ཕྱི་རོལ་དུ་བདེན་པར་གྲུབ་པའི་རྡུལ་ཕྲན་ཆ་མེད་དང་།མདོ་སྡེ་པ་ལྟར་སྣང་བ་མི་བདེན་ཀྱང་དབང་པོ་ལ་རྣམ་པ་གཏོད་མཁན་གྱི་དོན་བདེན་པ་བ་ཕག་གམ་ལྐོག་ན་མོར་ཡོད་པས་བྱས་པར་འདོད་པ་སོགས་དེ་དག་གིས་ལུས་འདི་བྱས་པ་མིན་ནོ།།འོ་ན་གང་ཡིན་ན།སེམས་སེམས་ལྟར་དུ་སྣང་བ་དང་།སེམས་ལུས་ལྟར་དུ་སྣང་བ་སྟེ་ཆ་གཉིས་སུ་ཡོད་པ་ལས།ལུས་ནི་ཕྱི་མ་ཉིད་ཡིན་པས།སེམས་ཀྱི་ཆ་ལས་སྣང་བ་སྟེ།ཟབ་མོ་ནང་དོན་ལས།དེ་ལྟར་རྩ་རླུང་ཐིག་ལེ་གསུམ།།སེམས་ཀྱི་ཆ་ལས་སྣང་བ་སྟེ།།ཞེས་སོ།།དེ་བས་སེམས་མ་དག་པའི་བར་དུ།བར་དོ་གསུམ་དུ་ཡང་ལུས་ལ་རྒྱུན་ཆད་མེད་ཅིང་གཟུགས་མེད་དུ་ཡང་ཡིད་ཀྱི་ལུས་ཡོད་པ་སྟེ།གཟུགས་མེད་ཅེས་བྱ་ཡིད་ལུས་སོ།།ཞེས་སོ།།དེས་ན་སེམས་ཀྱི་ཆ་དག་པ་ལ་སྔར་བསྟན་པ་ལྟར་ཆོས་སྐུའི་ཡོན་ཏན་ཏུ་འགྱུར་ལ།ལུས་ཀྱི་ཆ་དབང་པོ་སྒོ་ལྔའི་རྣམ་པར་ཤེས་པ་གཟུང་བ་དང་འཛིན་པ་ཡི་རྣམ་པར་འགྱུར་བ་མ་དག་པ་དེ་ལམ་གྱི་རྟོགས་པས་སྦྱངས་ཤིང་དག་པས།གནས་ལུགས་ཀྱི་རང་བཞིན་མངོན་ཏུ་གྱུར་པ་དེའི་ཚེ་གཟུགས་སྐུ་ཐོབ་པར་གྱུར་པའི་མིང་དང་ཐ་སྙད་དུ་བྱས་པའོ།།དེ་ཡང་ས་དང་པོ་ཐོབ་ནས་དབང་པོ་ལྔ་གནས་འགྱུར་བའམ།དབང་འབྱོར་བ་ཐོབ་སྟེ།མིག་གི་དབང་པོ་ལ་སོགས་པ་རེ་རེས་ཀྱང་གཟུགས་སྒྲ་དྲི་རོ་རེག་བྱ་སྟེ་དོན་ལྔ་ལྔ་ལ་འཇུག་པས་དབང་པོ་ལྔ་པོས་ཡོན་ཏན་གྱི་ཁྱད་པར་བརྒྱ་ཕྲག་བཅུ་གཉིས་འབྱུང་བ་ལ་དབང་འབྱོར་ཐོབ་སྟེ།མདོ་སྡེ་རྒྱན་ལས།དབང་པོ་ལྔ་རྣམས་གནས་གྱུར་ནས།།དོན་ཀུན་འཇུག་དང་ཐམས་ཅད་ཀྱང་།།ཡོན་ཏན་ཕྲག་བརྒྱ་ཅུ་གཉིས་འབྱུང་།།དབང་འབྱོར་དམ་པ་ཐོབ་པར་འགྱུར།།ཅེས་སོ།།དེ་བཞིན་དུ་ས་གཉིས་པ་ལ་སོགས་པའི་ཡོན་ཏན་འཕེལ་བ་མཐར་ཕྱིན་ནས་སངས་རྒྱས་ཀྱི་སར་ནི་ཡོན་ཏན་གྱི་གྲངས་ཚད་མེད་ཅིང་བསམ་གྱིས་མི་ཁྱབ་སྟེ།མདོ་སྡེ་རྒྱན་ལས།སངས་རྒྱས་སྤྲུལ་པ་དེ་རྟག་ཏུ།།མཛད་པ་གྲུབ་པའི་བྱེ་བྲག་དང་།།གྲངས་དང་ཞིང་དང་རྣམ་ཀུན་ཏུ།།བསམ་མི་ཁྱབ་པར་ཤེས་པར་བྱ།།ཞེས་སོ།།འདི་ལ་ཁ་ཅིག་སེམས་ཀྱི་དྲི་མ་དག་པ་ལ་སངས་རྒྱས་སུ་འགྱུར་བར་རིགས་ཀྱི།ལུས་ནི་ཕ་མའི་རྐྱེན་ལས་བྱུང་བས་མི་གཙང་བ་འཇིག་པའི་རང་བཞིན་ཡིན་པས་འདུས་བྱས་ལས་འདུས་མ་བྱས་ཀྱི་ཡོན་ཏན་འབྱུང་བ་མི་རིགས་སོ་སྙམ་ན།འཕགས་པ་ཀླུས།ཤེས་དང་མི་ཤེས་མ་དག་ལས།།ལུས་འདི་ཉིད་ལ་ཐམས་ཅད་དེ།།རང་གི་རྣམ་པར་རྟོག་པས་བཅིངས།།དེ་ཉིད་ཤེས་ན་གྲོལ་བར་འགྱུར།།ཅེས་དང་།འཕགས་པ་ཐོགས་མེད་ཞལ་ནས།གཟུགས་ཀྱི་ཕུང་པོ་གནས་གྱུར་པའི་ཕྱིར་ཞིང་དང་།ལུས་དང་།མཚན་དང་།དཔེ་བྱད་བཟང་པོ་དང་།དབྱངས་མཐའ་ཡས་པ་དང་།སྤྱི་གཙུག་ལྟར་མི་མངོན་པ་ལ་དབང་འབྱོར་བ་དང་།ཞེས་གསུངས་པ་སོགས་ཐུན་མོང་ཐེག་པ་དང་མཐུན་པའི་ཆོས་ཚུལ་ལས་ཀྱང་ལུས་གནས་གྱུར་པའི་མཚན་དཔེ་གསུངས་པ་ཡོད་ཅིང་།བརྟག་གཉིས་ལས།བཙུན་མོའི་བྷ་ག་བདེ་ཆེན་དུ།།སྟོན་པ་སུམ་ཅུ་རྩ་གཉིས་མཚན།།གཙོ་བོ་དཔེ་བྱད་བརྒྱད་ཅུར་ལྡན།།ཁུ་བ་ཞེས་བྱའི་རྣམ་པར་གནས།།ཞེས་སོགས་ཐུན་མིན་གྱི་ཐེག་པ་རྣམས་ནས་ལུས་འདི་ཉིད་གཟུགས་སྐུའི་རང་བཞིན་ཏུ་ཡང་ཡང་གསུངས་ཏེ།དེས་ན་སེམས་ཀྱི་རྩལ་དུ་སྣང་བའི་ལུས་འདི་ལ་གཟུགས་སྐུའི་ཡོན་ཏན་ཐམས་ཅད་ཚང་བར་ཡོད་ཀྱང་།རང་གི་འཁྲུལ་རྟོག་གིས་བཅིངས་པས་མི་མཐོང་བ་ཡིན་ཅིང་།འཆིང་བ་དང་བྲལ་ན་གཟུགས་སྐུ་གཉིས་ཀྱི་ཡོན་ཏན་དུ་སྣང་བར་འགྱུར་རོ།།ཡོན་ཏན་དྲུག་ཅུ་རྩ་བཞི་པོ་རྣམས་ལ་དངོས་ཀྱི་རྒྱུ་དང་རྐྱེན་གྱི་རྒྱུ་གཉིས་སུ་ཡོད་པ་ལས།ཆོས་སྐུའི་དངོས་རྒྱུ་སེམས་ཉིད་འོད་གསལ་བའི་རང་བཞིན་དང་།གཟུགས་སྐུའི་དངོས་རྒྱུ་སེམས་ལུས་ལྟར་དུ་སྣང་བ་ཉིད་ཡིན་ལ།དྲི་མ་དག་ཅིང་གསལ་བར་བྱེད་པའི་རྐྱེན་གྱི་རྒྱུ་ནི་སྔོན་སེམས་བསྐྱེད་པ་ཉིད་ཀྱིས་གནས་དང་གནས་མ་ཡིན་པ་མཁྱེན་པ་སོགས་དང་།བླ་མ་བསུ་སྐྱེལ་བྱས་པས་ཕྱག་ཞབས་འཁོར་ལོས་མཚན་པ་སོགས་ཡོན་ཏན་དྲུག་ཅུ་རྩ་བཞི་པོ་རེ་རེ་བཞིན་འགྲུབ་པའི་རྒྱུ་བུ་མོ་རིན་ཆེན་གྱིས་ཞུས་པའི་མདོ་ལས་གསུངས་པ་ལྟར་རོ།། གསུམ་པ་ནི། དེ་བས་རྩ་རླུང་ཐིག་ལེ་རྣམས།།དག་པ་དག་པའི་གཟུགས་སྐུ་སྟེ།། མ་སྦྱང་མ་དག་གཟུགས་སྐུའོ།། ཞེས་གསུངས་ཏེ།གཟུགས་སྐུ་རྣམ་གཉིས་ལུས་ལ་གནས་པའི་ཚུལ་བཤད་མ་ཐག་པ་དེ་ལྟ་བས་ན།སྦྱང་གཞི་རྩ་དང་རླུང་དང་ཐིག་ལེ་རྣམས་སྦྱང་བྱ་གློ་བུར་གྱི་དྲི་མ་རྣམ་པར་དག་པས་དག་པའི་གཟུགས་ཀྱི་སྐུར་གནས་གྱུར་པ་ཡིན་ཏེ།རྩ་སྐུ།རླུང་གསུང་།ཐིག་ལེ་ཐུགས་ཀྱི་དཀྱིལ་འཁོར་དུ་སྦྱང་ཞིང་།དྲི་མ་མ་སྦྱངས་པའི་སེམས་ཅན་གྱི་གནས་སྐབས་སུ་མ་དག་པའམ་དྲི་བཅས་ཀྱི་གཟུགས་ཀྱི་སྐུར་གནས་པའོ།།དེ་དག་ཀྱང་ཐམས་ཅད་མཁྱེན་པ་རང་བྱུང་ཞབས་ཉིད་ཀྱིས་ཟབ་མོ་ནང་གི་དོན་ལས་གསལ་བར་གསུངསཏེ།དག་པའི་གནས་སྐབས་ལ་དགོངས་ནས།སྐུ་གསུམ་རྩ་རླུང་ཐིག་ལེ་ཅན།།ཞེས་དང་།མ་དག་པའི་གནས་སྐབས་ལ་དགོངས་ནས།དེ་ལྟར་ཕུང་པོ་ཁམས་སྐྱེ་མཆེད།།རྩ་རླུང་ཐིག་ལེ་ལ་གྲུབ་པ།།དྲི་མར་བཅས་པའི་སེམས་ཉིད་ལས།།བྱུང་སྟེ་དྲི་བཅས་སྤྲུལ་སྐུར་གསུངས།།ཞེས་དང་།དེའི་འགྲེལ་པར།འདིར་སྔགས་ཀྱི་ཐེག་པ་ནས།སྐྱེ་བ་སངས་རྒྱས་སྤྲུལ་པའི་སྐུར་གསུངས་པའི་དོན།ཕུང་ཁམས་སྐྱེ་མཆེད་རིམ་གྱིས་རྫོགས་པའི་ཚེ།མཆོག་གི་སྤྲུལ་པ་དྲི་མ་དང་བཅས་པ་གཟུགས་ཀྱི་སྐུ་ཡིན་ནོ།།དྲི་མ་མེད་པར་སྦྱངས་པ་ན།བྷ་ག་ནི་ཆོས་ཀྱི་དབྱིངས་ཡིན་ལ།ཟླ་བ་བཅུ་ནི་ས་བཅུའི་རང་བཞིན་གྱི་བསྙེན་པར་རྫོགས་པ་ནི་ཡེ་ཤེས།མ་ནི་མཁན་པོ།ཕྲུ་མ་ནི་ཆོས་གོས།ངག་གི་བཟླས་པ་ནི་ཨ་ཧཾ།དེའི་ལུས་སྦྱོང་པ་ལ་སོགས་པ་ནི་དབང་བསྐུར་བར་བྱེད་པ་འོད་ཟེར་ཆེན་པོའི་ཚུལ།དེ་གནས་སྐབས་བཞི་རྫོགས་པ་ནི་སྐུ་བཞིའི་སངས་རྒྱས་སུ་བཞུགས་ཀྱང་མ་རྟོགས་པས་འཁོར་བའི་ལུས་སུ་གྱུར་ཏོ།།ཞེས་བརྟག་གཉིས་སོགས་ཀྱི་ལུང་དང་བཅས་རྒྱས་པར་གསུངས་པ་བཞིན་ནོ།། གསུམ་པ་དེའི་དཔེ་དོན་སྦྱར་ཏེ་བཤད་པ་ལ་བཞི།དཔེ་དངོས་བསྟན།དེ་དོན་དང་སྦྱར།ཀུན་རྟོག་གཉིས་ཀྱིས་བཅོམ་པའི་ཚུལ་གོ་རིམ་དང་བཅས་པ་དང་།མི་འགྱུར་ཡང་དག་ཐོབ་པའི་ཚུལ་ལུང་དང་བཅས་པའོ།།དང་པོ་ནི། དཔེར་ན་ཤུན་བཅས་བཻཌཱུཪྻ།།དེ་ལ་ཡོན་ཏན་མི་སྣང་དང་།། རེ་བ་བ་ཚྭའི་ཆུས་སྦྱོང་དང་།།སྐྱུར་པོ་ལྭ་བས་སྦྱོང་བ་དང་།། ཆུ་གཙང་ཀཱ་ཤི་ཀས་སྦྱོང་ནས།།དག་དེ་ནོར་བུ་དགོས་འདོད་འབྱུང་།། ཞེས་གསུངས་ཏེ།སེམས་ཉིད་རྒྱལ་བའི་སྙིང་པོ་འདི་ཉིད་དཔེར་བྱ་བས་མཚོན་ན།ཤུན་པ་དང་བཅས་པའི་རིན་པོ་ཆེ་བཻཻཌཱུཪྻ་དེ་ལ་ཤུན་པས་བསྒྲིབས་པའི་ཕྱིར་དགོས་འདོད་འབྱུང་བའི་ཡོན་ཏན་མི་སྣང་སྟེ།ཡོན་ཏན་དེ་སྣང་བར་བྱ་བའི་ཕྱིར་དང་པོ་རེ་བས་ཕྱི་བ་དང་།བ་ཚྭའི་ཆུར་སྦངས་ཏེ་སྦྱངས་པ་སྤེལ་ནས་དྲི་མ་རགས་པ་དང་བྲལ་བ་དང་།བར་དུ་ཆུ་སྐྱུར་པོས་སྦངས་ནས་བལ་གྱི་ལྭ་བས་དྲི་མ་ཕྲ་བ་སྦྱངས་པ་དང་།མཐར་ཆུ་གཙང་མས་སྦངས་ནས་ཀཱ་ཤི་ཀའི་རས་སྲབ་མོས་དྲི་མ་ཤིན་ཏུ་ཕྲ་བ་སྦྱངས་ནས་སྒྲིབ་བྱེད་ཤུན་པའི་དྲི་མ་ཐམས་ཅད་དག་པ་དེ་ནི་རིན་པོ་ཆེ་ཐམས་ཅད་ཀྱི་མཆོག་ནོར་བུ་དགོས་འདོད་འབྱུང་བའི་གནས་སུ་འགྱུར་རོ།། གཉིས་པ་ནི། དེ་བཞིན་སེམས་ཀྱི་བཻཌཱུཪྻ།།ཉོན་མོངས་ཤེས་བྱ་སྙོམས་འཇུག་གི། ཤུན་པ་གསུམ་པོ་སྦྱང་བའི་ཕྱིར།།ཚོགས་སྦྱོར་མ་དག་ས་བདུན་དང་།། དག་པའི་ས་གསུམ་ལ་རབ་སྦྱོང་།། ཞེས་གསུངས་ཏེ།དཔེ་དེ་བཞིན་དུ་སེམས་ཀྱི་རང་བཞིན་འོད་གསལ་སངས་རྒྱས་ཀྱི་སྙིང་པོ་བཻཌཱུཪྻ་ལྟ་བུ་དེ་ལ་སངས་རྒྱས་ཀྱི་ཡོན་ཏན་ཐམས་ཅད་ཚང་བར་ཡོད་ཀྱང་ཕ་རོལ་ཏུ་ཕྱིན་པ་དྲུག་གི་མི་མཐུན་པའི་ཕྱོགས་སེར་སྣ་སོགས་ཉོན་མོངས་པའི་སྒྲིབ་པ་དང་།འཁོར་གསུམ་དུ་བདེན་པར་འཛིན་པའི་ཤེས་བྱའི་སྒྲིབ་པ་དང་།བྱིང་རྒོད་གཉིས་སྙོམས་འཇུག་གི་སྒྲིབ་པ་སྟེ།ཤུན་པ་སྒྲིབ་པ་དེ་གསུམ་པོས་བསྒྲིབས་ནས་མི་གསལ་བ་དེ་སྦྱང་བའི་ཕྱིར།ཐོག་མར་ཚོགས་ལམ་བཞི་གསུམ་བཅུ་གཉིས་དང་སྦྱོར་ལམ་ངེས་འབྱེད་ཆ་བཞིར་དྲི་མ་རགས་པ་ཉོན་སྒྲིབ་སྦྱང་།མ་དག་ས་བདུན་དུ་ཕྲ་བ་ཤེས་སྒྲིབ་སྦྱང་བ་དང་།དག་པའི་ས་གསུམ་དུ་ཤིན་ཏུ་ཕྲ་བ་སྙོམས་འཇུག་གམ་མཚན་འཛིན་བཞི་པོ་རབ་ཏུ་སྦྱང་བར་བྱ་བ་ཡིན་ནོ།།དེའང་འཕགས་པ་ཀླུས།ཇི་ལྟར་རིན་ཆེན་བཻཌཱུཪྻ།།དུས་རྣམས་ཀུན་ཏུ་འོད་གསལ་བ།།རྡོ་ཡི་ནང་དུ་གནས་གྱུར་ན།།དེ་ཡི་འོད་ནི་གསལ་མ་ཡིན།།དེ་བཞིན་ཉོན་མོངས་ཀྱིས་བསྒྲིབས་པའི།།ཆོས་དབྱིངས་ཤིན་ཏུ་དྲི་མེད་ལའང་།།འཁོར་བར་འོད་ནི་གསལ་མ་ཡིན།།མྱ་ངན་འདས་ན་འོད་གསལ་འགྱུར།།ཅེས་གསུངས་སོ།།འདི་དག་གི་དོན་རྒྱས་པ་རྗེ་ཉིད་ཀྱི་ནང་དོན་རང་འགྲེལ་ལས་འདི་ལྟར་འབྱུང་སྟེ།དག་དང་ཉོན་མོངས་དང་ལྡན་ཕྱིར།།ཀུན་ནས་ཉོན་མོངས་མེད་དག་ཕྱིར།།རྣམ་པར་དབྱེ་བ་མེད་ཆོས་ཕྱིར།།ལྷུན་གྲུབ་རྣམ་པར་མི་རྟོག་ཕྱིར།།ཞེས་རྒྱུད་བླ་མར་གསུངས་པ་ཡིན་ནོ།།ཚུལ་འདི་ཉན་ཐོས་དང་རང་སངས་རྒྱས་དང་།ཐེག་པ་ལ་གསར་དུ་ཞུགས་པའི་བྱང་ཆུབ་སེམས་དཔའ་རྣམས་ཀྱིས་ཀྱང་རྟོགས་དཀའ་བར་གསུངས་ཀྱང་།རེ་ཞིག་དཔེར་བསྟན་པར་བྱ་སྟེ།ནོར་བུ་རིན་པོ་ཆེ་བཻཌཱུཪྻ་ཆེན་པོ་ཤུན་པ་དང་བཅས་པའི་ཚེ་ཤུན་པ་དང་བཅས་ཀྱང་།ནང་དུ་ནོར་བུ་ལ་ཤུན་པ་འདྲེས་པ་མེད་པ་ལྟར།སེམས་ཅན་གྱི་དུས་ན་སངས་རྒྱས་ཀྱི་སྙིང་པོ་དྲི་མ་རྣམས་ཀྱིས་བསྒྲིབས་ཀྱང་།མ་འདྲེས་པས་ན་དག་ལ་ཉོན་མོངས་པ་དང་ལྡན་པ་ཡིན་ནོ།།ཡང་ཐོག་མ་ནས་ཤུན་པ་དང་བཅས་པའི་ནོར་བུ་ཡིན་ཀྱང་།ཤུན་པ་དེ་ནི་ནོར་བུ་ལས་བྱུང་བ་ཡང་མ་ཡིན།ནོར་བུ་ལས་གཞན་ནས་བྱུང་བ་མ་ཡིན་ཏེ།གང་ནས་ཀྱང་མ་བྱུང་བའི་ཤུན་པ་དེ་རྣམ་པར་དག་པར་བྱས་པས་དག་པ་ལྟར།།སེམས་སངས་རྒྱས་ཀྱི་སྙིང་པོའི་སྒྲིབ་པ་དག་པའི་སངས་རྒྱས་ཀྱང་དེ་ཁོ་ན་བཞིན་དུ་ཡིན་ནོ།།ཡང་ནོར་བུའི་ཡོན་ཏན་དེ་རྣམས་དང་པོ་དང་ཐ་མ་ཁྱད་མེད་ཀྱང་།སྔ་མ་ལ་ནི་ཡོན་ཏན་མི་སྣང་ལ།ཕྱི་མ་དྲི་མ་མེད་པ་དེ་རྒྱལ་མཚན་གྱི་རྩེར་བཏགས་ཏེ་གསོལ་བ་བཏབ་ན་ཡོན་ཏན་འབྱིན་པ་བཞིན་དུ།སངས་རྒྱས་ཀྱི་ཡོན་ཏན་ཐམས་ཅད་ད་ལྟར་ཡོད་ཀྱང་སྐྱོན་མེད་པའི་རྣམ་པར་དཀར་བས་མ་བསྐྱེད་ན་ནུས་པ་མི་འབྱིན་པས་ཡོན་ཏན་རྣམ་པར་དབྱེ་བ་མེད་པའི་ཆོས་ཉིད་ཡིན་ནོ།།དེ་ལྟ་བུའི་ནོར་བུ་ང་ནི་ཤུན་པ་ཅན་ནོ།།ང་ནི་ཤུན་པའོ།།གསོལ་བ་འདེབས་པ་ལ་ཡོན་ཏན་སྦྱིན་ནོ།།མི་སྦྱིན་ནོ།།ཞེས་རྣམ་པར་མི་རྟོག་ཅིང་ལྷུན་གྱིས་གྲུབ་པ་བཞིན་ཕྲིན་ལས་འཇུག་སྟེ།དེས་ན་སངས་རྒྱས་ཀྱི་སྙིང་པོ་ཡང་ལྷུན་གྱིས་གྲུབ་ཅིང་རྣམ་པར་མི་རྟོག་སྟེ།ཚུལ་དེ་ལྟར་རྟོགས་པར་བྱའོ།།ཞེས་སོགས་གསུངས་སོ།། གསུམ་པ་ནི། ཡང་དག་མ་ཡིན་ཀུན་རྟོག་དེ།།དག་པའི་ཀུན་རྟོག་དང་སྤྲད་པས།། ཤིང་གཉིས་ཚིག་བཞིན་ཀུན་རྟོག་བྲལ།།སྤངས་གཉེན་དེ་བཞིན་ཉིད་རྟོགས་དང་།། འབྲས་བུའི་མཚན་འཛིན་བཞི་བྲལ་བ།། ཞེས་གསུངས་ཏེ།དེའང་སྤང་གཉེན་གྱི་རྟོག་པ་ནི་ཚོགས་སྦྱོར་ན་ཡོད་ལ།ངོ་བོ་ནི་མི་རྟག་པ་ལ་རྟག་པར་འཛིན་པ་དང་།འདུས་བྱས་ལ་དངོས་པོར་འཛིན་པ་དང་།སྲིད་པ་སྡུག་བསྔལ་གསུམ་གྱི་རང་བཞིན་ལ་བདེ་བར་འཛིན་པ་དང་།བདག་མེད་པའི་དངོས་པོ་ལ་བདག་ཏུ་འཛིན་པ་སྟེ།དེ་ལྟར་ཡང་དག་པ་མ་ཡིན་པའི་ཀུན་ཏུ་རྟོག་པ་སྤང་བྱའི་མཚན་ཉིད་ཅན་དེ་ཉིད།འདུས་བྱས་མི་རྟག་པ།ཟག་བཅས་སྡུག་བསྔལ་བ།ཆོས་ཐམས་ཅད་སྟོང་ཞིང་བདག་མེད་པ།མྱ་ངན་ལས་འདས་པ་ནི་ཞི་བར་ཤེས་པ་སྟེ་ཡང་དག་པའི་ཀུན་ཏུ་རྟོག་པ་གཉེན་པོའི་མཚན་ཉིད་ཅན་དང་ཕན་ཚུན་གཡུལ་སྤྲད་པས།དཔེར་ན་མེའི་མཚན་ཉིད་མ་ཡིན་པའི་གཙུབས་ཤིང་གཙུབས་གཏན་གཉིས་བསྲུབས་པ་ལས་མེ་བྱུང་ནས་ཤིང་ཁོ་རང་གཉིས་ཚིག་སྟེ་མེའང་རང་ཡལ་བ་བཞིན་དུ།གཉེན་པོ་ནི་སྤང་བྱ་ལ་ལྟོས་པའི་ཕྱིར་སྤང་བྱ་ཟད་པ་དང་དུས་མཉམ་དུ་གཉེན་པོའི་རྟོག་པའང་ཟད་པའི་ཚེ་འཕགས་པའི་རྣམ་པར་མི་རྟོག་པའི་ཤེས་རབ་ཀྱི་དབང་པོ་སྐྱེས་ནས་སྤང་གཉེན་གྱི་ཀུན་ཏུ་རྟོག་པ་དང་བྲལ་བར་འགྱུར་ཏེ།འོད་སྲུང་གིས་ཞུས་པ་ལས།ཤིང་གཉིས་དྲུད་པ་ལས་ནི་མེ་འབྱུང་སྟེ།།བྱུང་བ་དེ་ཡིས་དེ་ཉིད་བསྲེག་པ་ལྟར།།དེ་བཞིན་ཤེས་རབ་དབང་པོ་སྐྱེས་ནས་ཀྱང་།།སྐྱེས་པ་དེ་ཡིས་དེ་ཉིད་སྲེག་པར་བྱེད།།ཅེས་སོ།།མཚན་འཛིན་བཞི་ནི།བཤད་མ་ཐག་པའི་སྤང་གཉེན་གྱི་རྟོག་པ་གཉིས་དང་རྨི་ལམ་གྱི་ཆུ་རྨི་ལམ་ཡིན་པ་ཤེས་བཞིན་ཏུ་བརྒལ་བའི་རྩོལ་བ་བྱེད་པ་ལྟར་དེ་བཞིན་ཉིད་ལ་མཚན་མར་རྟོག་པ་དང་།འབྲས་བུའི་མཚན་མར་འཛིན་པ་རྣམས་སོ།།དེ་ལ་ཚོགས་སྦྱོར་དུ་ཡོད་པའི་སྤང་གཉེན་གཉིས་སུ་འཛིན་པའི་རྟོག་པ་ནི་དེ་བཞིན་ཉིད་དམིགས་ཀྱིས་སེལ་ལ་དེ་གཉིས་ཀྱི་འཛིན་རྟོག་བྲལ་བས་ཆོས་ཉིད་མངོན་སུམ་དུ་མཐོང་བ་ནི་མཐོང་བའི་ལམ་མོ།།མཉམ་བཞག་རྣམ་པར་མི་རྟོག་པའི་ཡེ་ཤེས་དང་རྗེས་ཐོབ་སྒྱུ་མ་ལྟ་བུར་སྲིད་ཞི་མཉམ་པར་འཛིན་པ་ཙམ་དེ་ནི་དེ་བཞིན་ཉིད་ལ་དམིགས་པའི་རྟོག་པ་སྟེ་སྐབས་འདིར་ཉོན་ཡིད་ཀྱི་ལྷག་མ་ལུས་པའི་ཕྱིར་སྒོམ་ལམ་མ་དག་ས་བདུན་ལ་གནས་པ་ཡིན་ཅིང་།ཡིད་དང་འཛིན་པ་དང་རྣམ་པར་རྟོག་པའི་རླབས་བྲལ་ནས་ས་བརྒྱད་པ་ཐོབ་མ་ཐག་འབྲས་བུའི་མཚན་མ་ཙམ་འབྱུང་སྟེ།དེ་ནི་སངས་རྒྱས་གངྒཱའི་བྱེ་སྙེད་ཀྱིས་ཞལ་བསྟན་ནས་མི་རྟོག་པ་ལས་བསླངས་ཏེ།སངས་རྒྱས་ཀྱི་ཞིང་དང་བྱང་ཆུབ་ཀྱི་སྙིང་པོ་ཡོངས་སུ་སྦྱང་བ་ལ་འཇུག་པས་དག་པའི་ས་ཡིན་ཅིང་།ད་རུང་ས་བོན་ཐམས་ཅད་པའི་དྲི་མའི་ཆ་དག་པ་ས་གསུམ་གྱིས་སྤངས་པས་འབྲས་བུའི་མཚན་མར་འཛིན་པ་ཡང་ཞི་བས་དེ་ལྟར་མཚན་འཛིན་བཞི་དང་བྲལ་བ་ནི།སངས་རྒྱས་ཀྱི་རྣམ་པར་མི་རྟོག་པའི་ཡེ་ཤེས་ཞེས་བྱའོ།། བཞི་པ་ནི། དེ་ཚེ་ནམ་མཁའི་སྐུ་ཅན་ལ།།མཚན་གྱི་མེ་ཏོག་རྒྱས་པར་འགྱུར།། མ་དག་མ་དག་དག་པ་དང་།།ཤིན་ཏུ་རྣམ་དག་གོ་རིམ་བཞིན།། སེམས་ཅན་བྱང་ཆུབ་སེམས་དཔའ་དང་།།དེ་བཞིན་གཤེགས་པའི་གནས་སྐབས་གསུམ།། བརྗོད་ཀྱང་སངས་རྒྱས་གསར་སྐྱེས་མིན།།ཅི་ལྟར་སྔར་བཞིན་ཕྱིས་དེ་བཞིན།། མི་འགྱུར་སངས་རྒྱས་སྙིང་པོ་ཡིན།།འགྱུར་བ་དྲི་བྲལ་དེ་ལ་བརྗོད།། ཅེས་གསུངས་ཏེ།བཤད་མ་ཐག་པའི་མཚན་འཛིན་བཞིའི་དྲི་མ་དང་བྲལ་བ་དེའི་ཚེ་ཆོས་ཀྱི་སྐུ་ཞི་བ་ཆེན་པོའི་ངང་དུ་བཞུགས་ཤིང་སྤྲོས་པ་ཐམས་ཅད་དང་བྲལ་བ་ནམ་མཁའ་ལྟ་བུའི་སྐུ་བརྙེས་པ་ཅན་དེ་ལ་མཁྱེན་བརྩེ་ནུས་པའི་འོད་ཟེར་མཚན་དང་དཔེ་བྱད་ཀྱི་མེ་ཏོག་རྒྱས་པར་འགྱུར་ནས་གཟུགས་སྐུ་གཉིས་ཀྱིས་སེམས་ཅན་གྱི་དོན་མཛད་པ་སྟེ།ཟབ་མོ་ནང་དོན་ལས།རྒྱལ་བ་ནམ་མཁའི་སྐུ་ཅན་ཡེ་ཤེས་ཉི་མའི་དཀྱིལ་འཁོར་ལས།།ཕྱོགས་བཅུའི་འཇིག་རྟེན་ཀུན་ཏུ་གཟུགས་སྐུ་འཁོར་བ་ཇི་སྲིད་སྟོན།།ཞེས་སོ།།དེ་ལྟ་བུའི་སངས་རྒྱས་དེ་ནི་དྲི་མས་མ་དག་པའི་གནས་སྐབས་དང་།མ་དག་པ་དང་དག་པ་གཉི་ག་དང་ལྡན་པའི་གནས་སྐབས་དང་།ཤིན་ཏུ་རྣམ་པར་དག་པའི་གནས་སྐབས་དང་གསུམ་པོ་ནི་གོ་རིམ་བཞིན་དུ་འཁོར་བའི་སེམས་ཅན་དང་།ལམ་ཞུགས་བྱང་ཆུབ་སེམས་དཔའ་དང་།སངས་རྒྱས་དེ་བཞིན་གཤེགས་པའི་གནས་སྐབས་གསུམ་དུ་བརྗོད་པའམ་གསུངས་ཀྱང་སངས་རྒྱས་དེ་ནི་སྔར་མེད་པ་གསར་དུ་སྐྱེས་པ་མིན་ཏེ།ཅི་ལྟར་སྔར་ཡོད་པ་བཞིན་ཕྱིས་ཀྱང་དེ་བཞིན་དུ་མི་འགྱུར་ཏེ།སངས་རྒྱས་ཀྱི་སྙིང་པོ་དེ་ངོ་བོ་འགྱུར་བ་མེད་པའི་དེ་བཞིན་ཉིད་ཡིན་པས་སོ།།འོན་ཀྱང་གནས་འགྱུར་བའི་ཆ་ནི་གློ་བུར་བའི་དྲི་མ་གཟུང་འཛིན་གྱི་འཆིང་བ་ལས་གྲོལ་ཞིང་བྲལ་བའི་ཆ་དེ་ཉིད་ལ་བརྗོད་པ་སྟེ།མདོ་སྡེ་རྒྱན་ལས།སྔ་མ་ཕྱི་མ་ཁྱད་མེད་ཀྱང་།།སྒྲིབ་པ་ཀུན་གྱི་དྲི་མེད་པ།།དེ་བཞིན་ཉིད་ནི་སངས་རྒྱས་འདོད།།དག་པ་མ་ཡིན་མི་དག་མིན།།ཅེས་གསུངས་སོ།། སྤྱི་དོན་བཞི་པ་བརྒལ་ལན་གྱིས་གཏན་ལ་དབབ་པ་ལ་བདུན།རྒྱུ་མེད་པ་དང་རྒྱུ་ཕྱི་རོལ་ཏུ་མི་འཐད་པ་མདོར་བསྟན།ཡིད་དག་པ་དང་མ་དག་པའི་ཤེས་པ་བཤད།བྱ་བ་གྲུབ་པའི་ཡེ་ཤེས་ཀྱི་ངོ་བོ།བྱ་བ་གྲུབ་པའི་ཕྲིན་ལས།མཉམ་ཉིད་ཡེ་ཤེས་ཀྱི་དོན།སྐུ་གསུམ་རྟག་པའི་ཚུལ།དེ་ལ་མ་ངེས་སྤང་བའོ།།དང་པོ་ནི། གང་དག་ལྟ་ངན་ཞུགས་པ་རྣམས།།སངས་རྒྱས་ཡོན་ཏན་རྒྱུ་མེད་དང་།། ཡང་ན་རང་མིན་ཕྱི་རོལ་གྱིས།།རྒྱུ་རྐྱེན་གྱིས་བསྐྱེད་རྟོགས་པ་ནི།། ཕྱི་རོལ་རྟག་ཆད་ཁྱད་ཅི་ཡོད།། ཅེས་གསུངས་ཏེ།བཀའ་དང་བསྟན་བཅོས་ཀྱི་དགོངས་པ་མ་ལོན་པའི་གང་ཟག་གང་དག་གསུང་རབ་ལ་གོ་བ་ཉེས་པས་ལྟ་བ་ངན་པ་སེམས་ལ་ཞུགས་པ་རྣམས་ནི།སངས་རྒྱས་ཀྱི་ཡོན་ཏན་རྣམས་ཆོས་ཉིད་སྟོང་པ་རྒྱུ་མེད་པ་དེ་ཁོ་ན་ལས་སྐྱེ་བར་འདོད་པའི་གྲུབ་མཐའ་དེ་ནི་ལུང་རིགས་དང་མི་མཐུན་ཞིང་མདོ་རྒྱུད་ཀྱི་དགོངས་པ་མ་ཡིན་ཏེ།གུར་ལས།རྒྱུ་ལས་འབྲས་གཞན་མེད་པའི་ཕྱིར།།ཐབས་ནི་སྟོང་པ་ཉིད་མ་ཡིན།།ཞེས་དང་།ཀླུ་སྒྲུབ་ཞལ་ནས།དེ་བཞིན་ས་བོན་ཐམས་ཅད་ལ།།རྒྱུ་དང་འདྲ་བའི་འབྲས་བུ་འབྱུང་།།ས་བོན་མེད་པར་འབྲས་ཡོད་པར།།ཤེས་ལྡན་གང་གིས་བསྒྲུབ་པར་ནུས།།ཞེས་གསུངས་པ་དང་།ཡང་ཁ་ཅིག་རང་ཉིད་ལ་སངས་རྒྱས་ཀྱི་ཡོན་ཏན་རྣམས་གདོད་ནས་ཡོད་པ་མིན་ལ་ཕྱི་རོལ་ཐོས་བསམ་གྱི་བག་ཆགས་གསར་དུ་བཞག་ནས།ཡང་ནས་ཡང་དུ་ཐོས་དོན་བསམ་ཞིང་དེ་དོན་སྒོམ་པ་སོགས་ལན་མང་དུ་བྱས་པས་རྒྱུ་རྐྱེན་དེ་དག་ཀུན་གྱིས་བག་ཆགས་དེ་འཕེལ་བ་དང་རྒྱས་པ་ལས་སངས་རྒྱས་ཀྱི་ཡོན་ཏན་རྣམས་སྔར་མེད་གསར་དུ་བསྐྱེད་པར་འདོད་པའི་རྟོག་པ་ནི་རིགས་པ་མ་ཡིན་ཏེ།སངས་རྒྱས་བཅོམ་ལྡན་འདས་རྣམས་ཀྱི་སྐུ་དང་ཡེ་ཤེས་ནི་འདུས་མ་བྱས་ཡིན་པའི་ཕྱིར།འདུས་བྱས་ཀྱི་རྒྱུ་རྐྱེན་གྱིས་བསྐྱེད་པ་མ་ཡིན་ཏེ།འཁོར་ལོ་སྡོམ་པ་ལས།རང་བཞིན་ལྷུན་གྱིས་གྲུབ་པ་ལ།།རྒྱུ་དང་རྐྱེན་གྱིས་བསྐྱེད་པ་འཁྲུལ།།ཞེས་དང་།བྱམས་མགོན་གྱི་ཞལ་ནས།དེ་བཞིན་ཉིད་འདི་ཐམས་ཅད་ལ།།ཁྱད་པར་མེད་པར་དག་གྱུར་པ།།དེ་བཞིན་གཤེགས་ཉིད་དེ་ཡི་ཕྱིར།།འགྲོ་ཀུན་དེ་ཡི་སྙིང་པོ་ཅན།།ཞེས་སོ།།དེའང་ཕྱི་རོལ་མུ་སྟེགས་རྟག་པར་ལྟ་བ་དཔེར་ན་དབང་ཕྱུག་པ་རྣམས་ཕྱི་ནང་གི་དངོས་པོ་ཐམས་ཅད་དབང་ཕྱུག་གིས་བསྐྱེད་པར་འདོད་པ་སོགས་དང་།ཆད་པར་ལྟ་བ་ཕུར་བུ་བ་རྣམས་དངོས་པོ་ཐམས་ཅད་རྒྱུ་མེད་ངོ་བོ་ཉིད་ཀྱིས་བྱུང་བར་འདོད་པའི་ལྟ་བ་ངན་པ་དེ་དང་ཁྱད་པར་ཅི་ཞིག་ཡོད་དེ་ཅུང་ཟད་ཀྱང་མེད་དོ།།ཞེས་སོ།། གཉིས་པ་དག་མ་དག་གི་ངེས་པ་ནི། འདུ་བྱེད་སྐད་གཅིག་སྐྱེ་འགག་སྣང་།།མ་དག་འདུ་བྱེད་དག་དང་མཚུངས།། གལ་ཏེ་དེ་ལྟ་མ་ཡིན་ན།།གཟུགས་སྐུའི་ཕྲིན་ལས་རྒྱུན་ཆད་འགྱུར།། འོན་ཀྱང་འདུ་བྱེད་མིང་མི་བརྗོད།།སོ་སོར་རྟོགས་པའི་ཡེ་ཤེས་ཀྱི།། ཞེས་གསུངས་ཏེ།རྒྱལ་བ་རྣམས་ཀྱིས་སོ་སོར་རྟོག་པའི་ཡེ་ཤེས་ཀྱིས་འཇིག་རྟེན་ཀུན་ལ་ཉིན་མཚན་ལན་དྲུག་ཏུ་གཟིགས་ཤིང་སེམས་ཅན་རྣམས་ཀྱི་སེམས་རྒྱུད་ཐ་དད་པ་གཅིག་ཅར་དུ་མཁྱེན་པ་སོགས་མཁྱེན་བརྩེའི་ཡེ་ཤེས་གཞན་དོན་དུ་འཕྲོ་བའམ་གཡོ་བ་འདུ་བྱེད་པ་ནི་སྐད་ཅིག་གིས་སྐྱེ་འགག་ལྟར་སྣང་བ་སྟེ།དེའང་མ་དག་པའི་འདུ་བྱེད་ཡིད་ཀྱི་གཡོ་བ་དག་དང་འབད་རྩོལ་ལ་མ་ལྟོས་པར་སྐྱེ་འགག་བྱེད་པའི་ཆ་ཙམ་ཞིག་མཚུངས་སོ།།གལ་ཏེ་སངས་རྒྱས་ཀྱི་ཡེ་ཤེས་ཀུན་རྫོབ་ཏུ་སྐྱེ་འགག་ལྟར་སྣང་བ་དེ་ལྟ་མ་ཡིན་ན་རྒྱལ་བའི་ཡེ་ཤེས་ཀྱིས་གདུལ་བྱ་མི་མཁྱེན་མི་གཟིགས་པའི་ཕྱིར་སྤྲུལ་སྐུ་རྒྱུན་མི་འཆད་དུ་འབྱུང་བ་མི་འཐད་པས་ལོངས་སྤྲུལ་གཉིས་ཀྱི་གཟུགས་སྐུའི་ཕྲིན་ལས་རྒྱུན་ཆད་པར་འགྱུར་བས་རིགས་པ་མ་ཡིན་ལ།འོན་ཀྱང་ཡེ་ཤེས་དེ་ལ་འདུ་བྱེད་ཀྱི་མིང་གིས་ནི་མི་བརྗོད་དེ།བློས་བཏགས་པའི་བདེན་གྲུབ་ཏུ་མེད་ཅིང་གཅིག་དང་ཐ་དད་ལས་འདས་པས།སོ་སོར་རྟོག་པའི་ཡེ་ཤེས་ཀྱི་མིང་གིས་བརྗོད་དེ།ནང་དོན་ལས།ཀུན་རྟོག་དག་པ་སོ་སོར་རྟོགས།།སྒོ་ལྔའི་རྣམ་ཤེས་བྱ་བ་གྲུབ།།ཅེས་དང་།སྐུ་གསུམ་ལ་འཇུག་པའི་མདོ་ལས།ཀུན་གཞི་གནས་གྱུར་པ་ནི་མེ་ལོང་ལྟ་བུའི་ཡེ་ཤེས་སོ།།ཀུན་གཞི་ལ་གནས་པའི་ཡིད་གནས་གྱུར་པ་ནི་མཉམ་པ་ཉིད་ཀྱི་ཡེ་ཤེས་སོ།།ཡིད་གནས་གྱུར་པ་ནི་སོ་སོར་རྟོག་པའི་ཡེ་ཤེས་སོ།།སྒོ་ལྔའི་ཤེས་པ་གནས་གྱུར་པ་ནི་བྱ་བ་གྲུབ་པའི་ཡེ་ཤེས་སོ།།ཞེས་གསུངས་སོ།། གསུམ་པ་བྱ་གྲུབ་ཡེ་ཤེས་ཀྱི་ངོ་བོ་བཤད་པ་ལ་གཉིས།སྒོ་ལྔ་ཡུལ་དང་ཡུལ་ཅན་གྱི་སྣང་ཚུལ།ཁྱད་པར་དང་གཏན་ཚིག་གོ།དང་པོ་ནི།

འབྱུང་བ་ཆེ་སོགས་རང་བཞིན་གང་།།འཛིན་བཅས་ངོ་བོ་ནུས་ལྡན་སྟོན།། འཁྲུལ་དང་མ་འཁྲུལ་གཉིས་པོ་ཡང་།།སྣང་བར་ཁྱད་པར་ཅི་ཡང་མེད།། ཅེས་གསུངས་ཏེ།རྒྱུའི་གཟུགས་འབྱུང་བ་ཆེན་པོ་ས་ཆུ་མེ་རླུང་རྣམས་དང་སོགས་ཁོངས་ནས་འབྱུང་གྱུར་གཟུགས་སྒྲ་དྲི་རོ་རེག་བྱ་རྣམས་ཀྱི་རང་བཞིན་གང་ཡིན་པ་དེ་ནི།སེམས་ཅན་གྱི་དུས་སུ་སེམས་ཕྱི་རོལ་ཡུལ་དུ་སྣང་བས་མིང་དང་མཚན་མ་སོགས་ཀྱི་འཛིན་པ་དང་བཅས་པའི་དྲི་མ་གློ་བུར་བས་བསླད་པ་དེ་ཉིད་དག་ཅིང་གནས་གྱུར་པའི་ཚེ།སངས་རྒྱས་ཀྱི་སར་རང་རང་གི་ངོ་བོ་ཡེ་ཤེས་ཀྱི་རྩལ་ཆེན་རྫོགས་པའི་ནུས་ལྡན་ཏུ་གྱུར་པས།ཞིང་རྣམ་དག་ལ་དབང་འབྱོར་ཐོབ་ཅིང་ཅི་ལྟར་འདོད་པ་བཞིན་ཏུ་ལོངས་སྤྱོད་ཀུན་ཏུ་སྟོན་པར་བྱེད་པ་སྟེ།རྒྱན་ལས།དོན་བཅས་འཛིན་པ་གཞན་འགྱུར་ན།།ཇི་ལྟར་འདོད་བཞིན་ལོངས་སྤྱོད་དག།བསྟན་ཕྱིར་ཞིང་ནི་དག་པ་ལ།།དབང་འབྱོར་དམ་པ་ཐོབ་པར་འགྱུར།།ཞེས་སོ།།དེས་ན་འཁྲུལ་པའི་སེམས་ཅན་གྱི་སྣང་ངོ་དང་མ་འཁྲུལ་བ་འཕགས་པའི་གཟིགས་ངོ་གཉིས་པོ་ལ་ཡང་།སྣང་བར་སྣང་ཙམ་ཞིག་ལ་ནི་ཁྱད་པར་ཅི་ཡང་མེད་དེ།དཔེར་ན་སྒྱུ་མའི་ལྟད་མོ་བ་དང་།སྒྱུ་མའི་མཁན་པོ་གཉིས་ཀ་ལའང་སྒྱུ་མའི་རྟ་གླང་བུད་མེད་སོགས་སྣང་བ་ཙམ་ཞིག་ལ་ནི་ཁྱད་མེད་པ་བཞིན་ནོ།། གཉིས་པ་ཁྱད་པར་དང་གཏན་ཚིགས་ནི།། གཉིས་འཛིན་ཡོད་མེད་ཁྱད་པར་ཡིན།།གལ་ཏེ་དེ་ལྟ་མ་ཡིན་ན།། རྒྱལ་བའི་ཕྲིན་ལས་ཅི་ལྟར་འཇུག། ཅེས་གསུངས་ཏེ།འོ་ན་སེམས་ཅན་དང་སངས་རྒྱས་གཉིས་པོ་སྣང་བ་ཙམ་ལ་ཁྱད་པར་མེད་ན་འཁྲུལ་མ་འཁྲུལ་ཅིས་དབྱེ་སྙམ་ན།སྣང་ཙམ་ལ་ཁྱད་མེད་ཀྱང་།འཛིན་སྟངས་ལ་ཁྱད་ཡོད་དེ།འཁྲུལ་པས་ནི།གཟུང་འཛིན་གཉིས་ཐ་དད་དུ་འཛིན་པ་ཡོད་ལ།མ་འཁྲུལ་བ་ལ་གཉིས་འཛིན་མེད་པས་ཁྱད་པར་ནི་དེ་ཡིན་ནོ།།དེ་ཡང་སེམས་ཅན་གྱིས་སྣང་བ་སེམས་ཀྱི་རང་སྣང་སྣང་སྟོང་དབྱེར་མེད་ཡིན་པར་མ་ཤེས་པས་བདེན་པར་བཟུང་ནས་བླང་དོར་བྱས་པས་འཆིང་བར་འགྱུར་ཏེ།དཔེར་ན་སྒྱུ་མའི་ལྟད་མོ་བས་སྒྱུ་མའི་རྟ་གླང་སོགས་ལ་བདེན་པར་བཟུང་བ་བཞིན་ཏེ།ཀླུ་སྒྲུབ་ཀྱི་ཞལ་ནས།སྒྱུ་མ་ཇི་ལྟ་ཇི་ལྟ་བར།།དེ་བཞིན་སེམས་ཅན་ཡུན་ལ་སྤྱོད།།འགྲོ་བ་སྒྱུ་མའི་རང་བཞིན་ཡིན།།དེ་བཞིན་དུ་ནི་བརྟེན་ནས་བྱུང་།།ཞེས་སོ།།འཕགས་པ་རྣམས་ནི་ཡུལ་སྣང་སྟོང་དབྱེར་མེད་དུ་ཤེས་ཤིང་བདེན་པར་མི་འཛིན་པས་འཁྲུལ་པར་མི་འགྱུར་ཏེ།སྒྱུ་མའི་མཁན་པོས་རང་གིས་སྤྲུལ་པའི་རྟ་གླང་སོགས་ལ་བདེན་པར་མི་འཛིན་པ་བཞིན་ཏེ།རིགས་པ་དྲུག་ཅུ་པ་ལས།དངོས་པོ་གཟུགས་བརྙན་ལྟ་བུར་ནི།།ཡེ་ཤེས་མིག་གིས་རབ་མཐོང་བ།།བདག་ཉིད་ཆེན་པོ་དེ་དག་ནི།།ཡུལ་གྱི་འདམ་ལ་མི་ཆགས་སོ།།ཞེས་སོ།།དེས་ན་སངས་རྒྱས་ཀྱིས་སྣང་བ་རྣམས་ཆུ་ཟླ་ལྟར་དངོས་པོ་དང་དངོས་མེད་གང་དུའང་མི་འཛིན་པར་སྣང་སྟོང་དབྱེར་མེད་དུ་གཟིགས་ནས་གཞན་ཡང་དེ་ལ་དགོད་པ་ཡིན་ཏེ།མདོ་ཏིང་ངེ་འཛིན་རྒྱལ་པོ་ལས།རྒྱལ་བ་གང་དག་མྱ་ངན་འདས་པ་ཀུན།།ཐམས་ཅད་ཆུ་ཟླ་ལྟ་བུར་གཟིགས་པས་ན།།ཞེས་སོ།།གལ་ཏེ་གཉིས་འཛིན་ཡོད་མེད་ཀྱི་ཁྱད་པར་དེ་ལྟ་མ་ཡིན་པར་སྣོད་བཅུད་ཆུ་ཟླ་ལྟ་བུར་སངས་རྒྱས་ཀྱི་ཡེ་ཤེས་ཀྱི་ཡུལ་དུ་མི་སྣང་ན་རྒྱལ་བའི་གཟུགས་སྐུ་གཉིས་ཀྱི་ཕྲིན་ལས་ཡུལ་གང་ལ་ཚུལ་ཇི་ལྟར་འཇུག་སྟེ།ཕྲིན་ལས་ལ་འཇུག་པ་མེད་པའི་སྐྱོན་དུ་འགྱུར་བས་རིགས་པ་མ་ཡིན་ནོ།། བཞི་པ་བྱ་བ་གྲུབ་པའི་ཕྲིན་ལས་ལ་ལྔ།དཔེ་བཤད་པའི་དོན་འགོད་པ་དང་།གཞན་རྒྱུད་ཁོ་ནར་འདོད་པའི་སྐྱོན་བརྗོད་པ་དང་།སྣང་བ་ལ་འཁྲུལ་པས་མ་ཁྱབ་པའི་དཔེ་དགོད་ནས་མ་ངེས་པ་བརྗོད་པ་དང་།ཇི་སྙེད་པའི་ཡེ་ཤེས་འཁྲུལ་པ་མ་ཡིན་པའི་དཔེ་དོན་བཤད་པ་དང་།ཕྲིན་ལས་དང་འབྲེལ་བའི་དོན་ཏོ།།དང་པོ་ནི། ཡིད་བཞིན་ནོར་སོགས་དཔེ་བརྗོད་པ།།རྟོག་པ་མེད་པའི་ནུས་སྟོན་པར།། བཤད་ཀྱིས།། ཞེས་གསུངས་ཏེ།དེའང་སངས་རྒྱས་རྣམས་ནི་རང་དོན་ཆོས་སྐུ་མངོན་དུ་མཛད་ཅིང་།གཞན་དོན་དུ་མཁྱེན་བརྩེ་དང་ནུས་པའི་ཡེ་ཤེས་ཚད་མེད་པ་མངའ་བས།ཤེས་བྱའི་དངོས་པོ་ཐམས་ཅད་དང་སེམས་ཅན་མ་ལུས་པའི་སེམས་རྒྱུད་ཐམས་ཅད་དུས་ཅིག་ཆར་དུ་མཁྱེན་ཅིང་གང་ལ་གང་འདུལ་གྱི་སྐུ་གསུང་ཐུགས་ཀྱི་ཕྲིན་ལས་སྟོན་པ་ཡིན་ཏེ།མདོ་ལས།དེ་བཞིན་གཤེགས་པ་ནི་སྐུ་ནམ་མཁའི་རང་བཞིན་ཀྱང་མི་འདོར་ལ།སངས་རྒྱས་ཀྱི་ཞིང་ཐམས་ཅད་དུའང་ཀུན་ཏུ་སྟོན་ཏོ།།གསུང་བརྗོད་དུ་མེད་པའི་ཆོས་ཉིད་ཀྱང་མི་འདོར་ལ།སྒྲ་རྣམ་པར་རིག་པ་ཇི་ལྟ་བ་བཞིན་དུ་ཆོས་སྟོན་ཏོ།།སེམས་དམིགས་པ་ཐམས་ཅད་དང་ཡང་བྲལ་ལ།སེམས་ཅན་ཐམས་ཅད་ཀྱི་སེམས་ཀྱི་སྤྱོད་པ་དང་།བསམ་པ་ཡང་རབ་ཏུ་ཤེས་སོ།།ཞེས་གསུངས་ལ།དེ་ལྟར་འབྱུང་བའི་རྒྱུ་མཚན་ཀྱང་།རྒྱལ་བའི་བྱིན་རླབས་དང་སྨོན་ལམ་གྱི་ནུས་པ་དང་གདུལ་བྱ་ལས་དག་པ་གསུམ་ཚོགས་པ་ལས་ཏེ།རྒྱུད་བླ་མར།ཇི་ལྟར་བཻཌཱུའི་ས་གཞི་གཙང་མ་ལ།།ལྷ་དབང་ལུས་ཀྱི་གཟུགས་བརྙན་སྣང་བ་ལྟར།།དེ་བཞིན་འགྲོ་སེམས་ས་གཞི་གཙང་མ་ལ།།ཐུབ་པའི་དབང་པོའི་སྐུ་ཡི་གཟུགས་བརྙན་འཆར།།ཅེས་སོགས་གསུངས་སོ།།དེས་ན་རྒྱུད་བླ་མར་དེ་བཞིན་གཤེགས་པའི་ཕྲིན་ལས་ཀྱི་དཔེར།བརྒྱ་བྱིན་རྔ་སྤྲིན་སོགས་དགུ་དང་།གཞན་དག་ལས་ཡིད་བཞིན་གྱི་ནོར་བུ་དང་སོགས་ཁོངས་ནས་དཔག་བསམ་གྱི་ཤིང་རྣམས་རྒྱལ་བའི་ཕྲིན་ལས་ཀྱི་དཔེར་བརྗོད་པ་ནི་ཡེ་ཤེས་མེད་པའི་དཔེ་མ་ཡིན་ཏེ།སངས་རྒྱས་ཉིད་ཡེ་ཤེས་དངོས་ཡིན་པས་སོ།།དེའང་སྡུད་པ་ལས།ཡེ་ཤེས་མེད་ན་ཡོན་ཏན་འཕེལ་མེད་བྱང་ཆུབ་མེད།།རྒྱ་མཚོ་ལྟ་བུའི་སངས་རྒྱས་ཆོས་ཀྱང་མེད་པར་འགྱུར།།ཞེས་སོ།།འོན་ཀྱང་མཚན་མར་འཛིན་པ་དང་།རྣམ་པར་རྟོག་པ་དང་འབད་རྩོལ་མེད་པའི་སྒོ་ནས་མཁྱེན་བརྩེའི་ཡེ་ཤེས་ཀྱི་ནུས་པ་སྟོན་པར་མཛད་ནས་སེམས་ཅན་གྱི་སྡུག་བསྔལ་དང་།ཉོན་མོངས་གཅོད་པ་ཡིན་ཏེ།རྒྱུད་བླ་མ་ལས།ནུས་པ་ཡེ་ཤེས་ཐུགས་རྗེ་ཡིས།།སྡུག་བསྔལ་ཉོན་མོངས་གཅོད་ཕྱིར་རོ།།ཞེས་སོ།།མདོར་ན་རྣམ་པར་རྟོག་པ་མེད་བཞིན་ཏུ་སངས་རྒྱས་ཀྱི་ཕྲིན་ལས་ལྷུན་གྲུབ་ཏུ་འབྱུང་བ་སྟེ།འཕགས་པ་ཀླུས།ཤིན་ཏུ་དྲི་མེད་ཆོས་སྐུ་ལ།།ཡེ་ཤེས་རྒྱ་མཚོ་གནས་གྱུར་ནས།།སྣ་ཚོགས་ནོར་བུ་ཇི་བཞིན་ཏུ།།དེ་ལ་སེམས་ཅན་དོན་རྣམས་འབྱུང་།།ཞེས་གསུངས་པས།ཆོས་སྐུའི་ཕྲིན་ལས་གཟུགས་སྐུ་གཉིས་ནི་སངས་རྒྱས་ཀྱི་མཁྱེན་བརྩེའི་ནུས་པ་བསྟན་པ་སྟེ།ལས་དག་པའི་སྣང་བ་ལ་ཤར་བར་བཤད་པ་ཡིན་གྱིས་གདུལ་བྱའི་དག་སྣང་ཁོ་ནར་བཤད་པ་ནི་མ་ཡིན་ནོ།། གཉིས་པ་གཞན་རྒྱུད་ཁོ་ནར་འདོད་པའི་སྐྱོན་བརྗོད་པ་ནི། གཞན་རྒྱུད་ཁོ་ན་མིན།།ཡིན་ན་གཞན་རྒྱུད་ཡེ་ཤེས་འགྱུར།། འདོད་ན་ཡེ་ཤེས་འཁྲུལ་པར་འགྱུར།། ཅེས་གསུངས་ཏེ།བཤད་མ་ཐག་པ་ལྟར་རྒྱལ་བའི་སྐུ་དང་ཡེ་ཤེས་ཇི་སྐད་བཤད་པ་རྣམས་ནི་གཞན་རྒྱུད་གདུལ་བྱའི་དག་སྣང་ཁོ་ནར་བཤད་པ་མིན་ནོ།།གལ་ཏེ་དེ་ལྟར་མ་ཡིན་པར།སངས་རྒྱས་ལ་ཡེ་ཤེས་མེད་ཅིང་གཟུགས་སྐུ་གཞན་རྒྱུད་གདུལ་བྱའི་དག་སྣང་ཁོ་ན་ཡིན་ན་སངས་རྒྱས་ཀྱི་ཡེ་ཤེས་དེ་གཞན་གདུལ་བྱའི་རྒྱུད་ཀྱི་ཡེ་ཤེས་སུ་འགྱུར་ཏེ།ཡེ་ཤེས་དེ་གཞན་རྒྱུད་ཁོ་ན་ཡིན་པའི་ཕྱིར་རོ།།དེ་ལྟར་འདོད་ན་ཡེ་ཤེས་དེ་ཉིད་འཁྲུལ་པར་འགྱུར་ཏེ།གཞན་རྒྱུད་འཁྲུལ་པ་དེ་ཡེ་ཤེས་ཡིན་པར་སྣང་བའི་ཕྱིར་རོ།།གཞན་ཡང་ཡེ་ཤེས་གཞན་སྣང་ཡིན་ན་དེས་གཞན་རྗེས་སུ་འཛིན་མི་ནུས་ཏེ་དབུལ་པོས་བཟའ་བ་སྟེར་དུ་མེད་པ་བཞིན་རང་ལ་ཡེ་ཤེས་མེད་པའི་གཟུགས་སྐུ་དེ་མིང་ཙམ་ཟད་པས་སོ།། གསུམ་པ་སྣང་བ་ལ་འཁྲུལ་པས་མ་ཁྱབ་པའི་དཔེ་དགོད་ནས་མ་ངེས་པ་བརྗོད་པ་ནི། གལ་ཏེ་རང་སྣང་འཛིན་ཡིན་ཞེས།།འདོད་ན་མེ་ལོང་སྣང་བ་ཡང་།། འཛིན་པའི་རྣམ་རྟོག་ཅན་དུ་འགྱུར།། ཅེས་གསུངས་ཏེ།གལ་ཏེ་སངས་རྒྱས་ལ་སྣང་བཅས་ཀྱི་ཡེ་ཤེས་ཡོད་ཅིང་ཡེ་ཤེས་དེ་ལ་སེམས་ཅན་གྱི་འཁྲུལ་པ་དེ་སྣང་ན་སྐྱོན་ཡོད་དེ།ཡེ་ཤེས་དེས་རང་གི་སྣང་བ་འཛིན་པ་ཡིན་པས་འཛིན་རྟོག་ཅན་དུ་འགྱུར་ཞེས་འདོད་པ་ཡིན་ཅེ་ན།འོ་ན་མེ་ལོང་ནང་དུ་གཟུགས་བརྙན་སྣང་བ་ན་ཡང་སྣང་དུས་ཀྱི་མེ་ལོང་དེ་ཡང་འཛིན་པའི་རྣམ་རྟོག་ཅན་ཏུ་འགྱུར་ཏེ་གཟུགས་བརྙན་སྣང་བའི་ཕྱིར་རོ།།དེས་ན་སངས་རྒྱས་ཀྱི་ཇི་སྙེད་པའི་ཡེ་ཤེས་དེ་ལ་གདུལ་བྱ་སྣང་ཡང་འཛིན་རྟོག་ཅན་ཏུ་མི་འགྱུར་ཏེ།དཔེར་ན་མེ་ལོང་ནང་དུ་གཟུགས་སྣང་འཛིན་པ་དང་རྟོག་པ་མེད་པ་ལྟ་བུའོ།། བཞི་པ་ཇི་སྙེད་པའི་ཡེ་ཤེས་འཁྲུལ་པ་མ་ཡིན་པའི་དཔེ་དོན་བཤད་པ་ནི། སེམས་ཅན་འཁྲུལ་པ་ཅི་སྙེད་པ།།ཡེ་ཤེས་ཡུལ་དུ་སྣང་གྱུར་ཀྱང་།། ཡེ་ཤེས་འཁྲུལ་པས་གོས་པ་མིན།།དཔེར་ན་མཁའ་ལ་འབྱུང་ཆེན་རྣམས།། སྐྱེ་འགག་སྣང་ཡང་ནམ་མཁའ་ལ།།གོས་མིན་སྐྱེ་དང་འགག་པ་མེད།། ཅེས་གསུངས་ཏེ།དེ་ལྟར་ན་སེམས་ཅན་གྱི་འཁྲུལ་པའི་སྣང་བ་ཇི་སྙེད་པ་རྣམས་ཀྱི་ཡེ་ཤེས་ཡུལ་དུ་ཇི་ལྟ་བ་བཞིན་དུ་སྣང་བར་གྱུར་ཀྱང་སྣང་བ་ལ་འཁྲུལ་པས་མ་ཁྱབ་སྟེ།སྣོད་བཅུད་ཆུ་ནང་ཟླ་བ་ལྟར་སྣང་སྟོང་དབྱེར་མེད་དུ་གཟིགས་ཤིང་བདེན་པ་དང་རྫུན་པ་གང་དུའང་མི་འཛིན་པས་ཡེ་ཤེས་དང་ཕྲིན་ལས་ལ་སེམས་ཅན་གྱི་བདེན་འཛིན་འཁྲུལ་པས་ནམ་ཡང་གོས་པ་མིན་ཏེ།རིགས་པ་དྲུག་ཅུ་པ་ལས།གང་ལས་རྟེན་ན་དངོས་པོ་རྣམས།།ཆུ་ཡི་ཟླ་བ་ཁོ་ན་ལྟར།།ཡང་དག་མ་ཡིན་ལོག་མིན་པར།།ཤེས་པ་དེ་དག་ལྟས་མི་འཕྲོག།ཅེས་སོ།།དེ་ཡང་དཔེར་ན་ནམ་མཁའ་སྟོང་པ་ལ་འབྱུང་བ་ཆེན་པོ་རྣམས་སྐྱེ་འགག་ཏུ་སྣང་ཡང་ནམ་མཁའ་ལ་ཆགས་འཇིག་གིས་གོས་པ་མིན་ཞིང་སྐྱེ་བ་དང་འགག་པ་མེད་པ་དེ་བཞིན་དུ་ཡེ་ཤེས་ལ་འཁྲུལ་པས་གོས་པ་མེད་དེ།འཕགས་པ་ལྷས།དཔེར་ན་ཆུ་ཡི་ཟླ་བ་ལ།།ཆུ་ཡིས་མངོན་པར་གོས་པ་མེད།།སྣ་ཚོགས་གཟུགས་བརྙན་འདྲ་བ་སྟེ།།མཐོང་བས་སྐྱོན་གྱིས་གོས་མི་འགྱུར།།ཅེས་སོ།། ལྔ་པ་ཕྲིན་ལས་དང་འབྲེལ་བའི་དོན་བཤད་པ་ནི། རྒྱལ་བའི་ཡེ་ཤེས་སེམས་ཅན་ལ།།ཞུགས་ཀྱང་དེ་བཞིན་གོས་པ་མེད།། འདི་ལ་འཁྲུལ་པའི་མིང་མི་བརྗོད།།བྱ་བ་གྲུབ་པ་ཞེས་སུ་བརྗོད།། ཅེས་གསུངས་ཏེ།བཤད་མ་ཐག་པ་དེ་ལྟར་རྒྱལ་བའི་མཁྱེན་པའི་ཡེ་ཤེས་དང་བརྩེ་བའི་ཐུགས་རྗེས་སེམས་ཅན་གྱི་ཁམས་ལ་ཅི་སྙེད་པའི་ཉོན་མོངས་པ་དང་ལྷན་ཅིག་ཏུ་ཞུགས་ཤིང་མཁྱེན་ཀྱང་ནམ་མཁའ་སྐྱེ་འཇིག་གིས་མ་གོས་པ་དེ་བཞིན་དུ་ཉོན་མོངས་པའི་ཚོགས་ཀྱིས་ཅུང་ཟད་ཀྱང་གོས་པ་མེད་དེ།དཔེར་ན་ཉི་མའི་འོད་ཟེར་ནི།རི་དང་ས་གཞི་ནགས་ཚལ་མི་གཙང་བའི་ལྗན་ལྗིན་ལ་སོགས་པར་ཉེ་རིང་མེད་པར་འཇུག་ཅིང་དེ་དག་སྣང་བ་དང་སྐེམ་པ་དང་སྲེག་པར་བྱེད་ཀྱང་།དེ་རྣམས་ཀྱི་ཉི་འོད་ལ་གོས་པ་མེད་པ་སྟེ།རྒྱན་ལས།ཇི་ལྟར་ཉི་མའི་འོད་ཟེར་དག།འཇུག་ལ་བདག་གིར་བྱ་བ་མེད།།དེ་བཞིན་སངས་རྒྱས་ཡེ་ཤེས་ཀྱང་།།འཇུག་ལ་བདག་གིར་མཛད་མི་མངའ།།ཞེས་སོ།།དེ་ནི་སངས་རྒྱས་ཀྱི་གཞན་དོན་གྱི་ཡེ་ཤེས་ཡིན་པའི་ཕྱིར་ཡེ་ཤེས་འདི་ལ་འཁྲུལ་པའི་མིང་གིས་ནི་མི་བརྗོད་དེ།ཡེ་ཤེས་བཞིའི་ནང་ནས་བྱ་བ་གྲུབ་པའི་ཡེ་ཤེས་ཞེས་སུ་བརྗོད་པ་ཡིན་ནོ།།དེའང་མ་དག་པའི་གནས་སྐབས་སུ་དབང་པོ་ལྔའི་ཤེས་པ་ནི་ཡུལ་ལ་འཇུག་པ་ལ་འབད་རྩོལ་མི་དགོས་པར་འཇུག་པ་ལྟར།དེ་གནས་གྱུར་པ་ལས་གྱུར་པའི་བྱ་བ་གྲུབ་པའི་ཡེ་ཤེས་ཀྱང་འཇིག་རྟེན་གྱི་ཁམས་ཐམས་ཅད་དུ་སྤྲུལ་པ་རྣམ་པ་སྣ་ཚོགས་པ་དཔག་ཏུ་མེད་པ་བསམ་གྱིས་མི་ཁྱབ་པ་འབད་རྩོལ་མི་དགོས་པས་ཞུགས་ཤིང་སེམས་ཅན་ཀུན་གྱི་དོན་སྒྲུབ་པ་སྟེ།མདོ་སྡེ་རྒྱན་ལས།བྱ་བ་གྲུབ་པའི་ཡེ་ཤེས་ནི།།ཁམས་རྣམས་ཀུན་ཏུ་སྣ་ཚོགས་ཞིང་།།དཔག་མེད་བསམ་ཡས་སྤྲུལ་པ་ཡིས།།སེམས་ཅན་ཀུན་གྱི་དོན་སྒྲུབ་པའོ།།ཞེས་སོ།།གནས་འགྱུར་བའི་ཚུལ་ཇི་ལྟར་སྙམ་ན།དཔེར་ན་ནམ་མཁའ་རང་བཞིན་གྱིས་དག་པ་ཡིན་ཀྱང་།ཁུ་རླངས་ལ་སོགས་པའི་རྐྱེན་དག་པའི་ཚེ།གནས་གྱུར་པའམ་ནམ་མཁའ་དག་གོ་ཞེས་བརྗོད་པ་བཞིན་དུ་ཡིན་གྱིས།རང་གི་ངོ་བོ་ལས་གཞན་པའི་སྔར་མེད་གསར་དུ་ཐོབ་པར་བྱ་བ་མེད་དེ།ཇི་སྐད་དུ།ཆུ་ཁམས་གསེར་དང་ནམ་མཁའ་བཞིན།།རང་བཞིན་གྱིས་ནི་དག་པར་འདོད།།ཅེས་གསུངས་པ་ལྟར་རོ།། ལྔ་པ་མཉམ་ཉིད་ཡེ་ཤེས་ཀྱི་དོན་བརྗོད་པ་ནི། སྒྲིབ་གསུམ་དག་པར་གནས་པའི་ཡིད།།མཉམ་པ་ཉིད་དེ་ཞི་བའང་ཡིན།། བྱམས་དང་ཐུགས་རྗེ་ཆེ་ལྡན་པས།།ལོངས་སྤྱོད་རྫོགས་སོགས་དེ་ལ་སྣང་།། ལ་ལ་སངས་རྒྱས་ཐོབ་པའི་ཚེ།།ཐེག་དམན་མཚུངས་གྱུར་དགག་ཕྱིར་བརྗོད།། ཅེས་གསུངས་ཏེ།ཉོན་མོངས་ཤེས་བྱ་སྙོམས་འཇུག་གི་སྒྲིབ་པ་གསུམ་གཉེན་པོས་དག་པར་གྱུར་པ་ན།ཀུན་གཞི་ལ་གནས་པའི་ཉོན་མོངས་པ་ཅན་གྱི་ཡིད་ང་བདག་ཏུ་འཛིན་པ་དེའང་བདག་གཞན་ཐ་དད་དུ་འཛིན་པ་ལས་གྲོལ་ནས།མཉམ་པ་ཉིད་ཀྱི་ཡེ་ཤེས་སུ་གནས་འགྱུར་ཏེ།དེའང་སྲིད་པའི་མཐའ་ལ་མི་གནས་པར་མྱ་ངན་ལས་འདས་པ་ཞི་བ་ཆེན་པོའི་ངང་ལ་བཞུགས་པའང་ཡིན་ལ།ཞི་བའི་མཐར་ཡང་མི་གནས་པར།བྱམས་པ་དང་སྙིང་རྗེ་ཆེན་པོ་དང་ལྡན་པས་སེམས་ཅན་རྣམས་ཀྱི་མོས་པ་ཇི་ལྟ་བ་བཞིན་དུ།ལོངས་སྤྱོད་རྫོགས་སྐུ་སོགས་གཟུགས་ཀྱི་སྐུ་གདུལ་བྱ་སོ་སོ་དེ་ལ་སྣང་བ་སྟོན་པ་ཡིན་ཏེ།མདོ་སྡེ་རྒྱ་ལས།མི་གནས་ཞི་བར་ཞུགས་པ་ཡང་།།མཉམ་ཉིད་ཡེ་ཤེས་ཡིན་པར་བརྗོད།།དུས་རྣམས་ཀུན་ཏུ་བྱམས་པ་དང་།།ཐུགས་རྗེ་ཆེན་པོ་དག་དང་ལྡན།།སེམས་ཅན་རྣམས་ལ་མོས་པ་བཞིན།།སངས་རྒྱས་སྐུ་ནི་ངེས་པར་སྟོན།།ཅེས་སོ།།དེའང་ལ་ལའི་རྟོག་པ་ལ་རྫོགས་པའི་སངས་རྒྱས་ཐོབ་པའི་ཚེ་མར་མེ་ཤི་བ་ལྟར་ཤེས་པ་རྒྱུན་ཆད་ནས་ཞི་བ་གཅིག་པུའི་མཐའ་ལ་གནས་པར་འདོད་ན།ཐེག་དམན་གྱི་ཉན་རང་དགྲ་བཅོམ་པ་ལྷག་མེད་ཀྱི་མྱང་འདས་སུ་ཞུགས་ནས་ཕྲིན་ལས་རྒྱུན་ཆད་པ་དང་མཚུངས་པར་འགྱུར་བས་ལོག་རྟོག་དེ་དགག་པའི་ཕྱིར་ཚུལ་འདི་གསལ་བར་བརྗོད་པ་ཡིན་ནོ།། དྲུག་པ་སྐུ་གསུམ་རྟག་པའི་ཚུལ་བཤད་པ་ལ་གསུམ་སྟེ།རྟག་པའི་ཚུལ་གསུམ་གྱི་དོན་དང་།མི་རྟག་པ་གསུམ་གྱི་དོན་དང་།དེ་ཡེ་ཤེས་དང་དྲི་མར་བཤད་པའོ།།དང་པོ་ནི། ཡེ་ཤེས་རྟག་པ་གསུམ་ཡིན་ཏེ།།རང་བཞིན་རྟག་པ་ཆོས་ཀྱི་སྐུ།། རྒྱུན་གྱིས་རྟག་པ་ལོངས་སྤྱོད་རྫོགས།།རྒྱུན་མི་འཆད་པ་སྤྲུལ་སྐུ་ཡིན།། ཞེས་གསུངས་ཏེ།སངས་རྒྱས་ཀྱི་ཡེ་ཤེས་ནི་ནམ་དུའང་འགྱུར་བ་མི་མངའ་བའི་ཕྱིར་རྟག་པ་གསུམ་ཡིན་ཏེ།དེའང་རང་བཞིན་གྱི་རྟག་པ་ནི་དབྱིངས་དང་ཡེ་ཤེས་དབྱེར་མེད་པའི་རང་དོན་ཆོས་ཀྱི་དབྱིངས་ཡིན་ཏེ།ཆོས་ཀྱི་སྐུ་ལ་འགྱུར་བ་མེད་པའི་ཕྱིར་རོ།།རྒྱུན་གྱི་རྟག་པ་ནི་ལོངས་སྤྱོད་རྫོགས་པའི་སྐུ་སྟེ་ངེས་པ་ལྔ་དང་ལྡན་པའི་ཕྱིར་རོ།།རྒྱུན་མི་འཆད་པར་རྟག་པ་ནི་སྤྲུལ་པའི་སྐུ་ཡིན་ཏེ།འཁོར་བ་མ་སྟོང་གི་བར་དུ་མཛད་པ་ཕྲིན་ལས་རྒྱུན་མི་འཆད་པའི་ཕྱིར་རོ།།དེ་ཡང་མདོ་སྡེ་རྒྱན་ལས།རང་བཞིན་དང་ནི་རྒྱུན་མི་འཆད།།རྒྱུན་གྱིས་དེ་དག་རྟག་པ་ཉིད།།ཅེས་སོ།། གཉིས་པ་མི་རྟག་པ་གསུམ་གྱི་དོན་ནི། དེ་ལ་མི་རྟག་གསུམ་ཡོད་དེ།།བློ་བྱས་སྟོང་པ་རྟག་པ་མིན།། གཡོ་བའི་རྟོག་ཡིད་རྟག་པ་མིན།།ཚོགས་དྲུག་འདུས་བྱས་རྟག་པ་མིན།། ཅེས་གསུངས་ཏེ།ཇི་སྐད་བཤད་པའི་ཡེ་ཤེས་དེ་གསུམ་ལ་སྒྲིབ་བྱེད་མི་རྟག་པ་གསུམ་ཡོད་དེ།དེ་ཡང་གཟུགས་སོགས་ཕུང་པོ་ལྔ་པོ་དེ་རང་བཞིན་གྱིས་དོན་དམ་པ་སྟོང་པ་ཉིད་ཀྱི་ཡེ་ཤེས་ཡིན་པར་མ་ཤེས་ནས་ཕྱིས་བློས་བཟོ་བཅོས་བྱས་པའི་སྟོང་པ་དེ་ཉི་ཚེ་བའི་སྟོང་ཉིད་ཡིན་པའི་ཕྱིར་རྟག་པ་མིན་ནོ།།ཉོན་མོངས་པ་ཅན་གྱི་ཡིད་དང་དེས་བསྐྱེད་པའི་གཡོ་བའི་རྟོག་ཡིད་ནི་འཁྲུལ་པ་ཡིན་པའི་ཕྱིར་རྟག་པ་མིན་ཅིང་།རྣམ་ཤེས་ཚོགས་དྲུག་གི་ཤེས་པ་རྐྱེན་བཞིས་འདུས་བྱས་པ་ཡིན་པའི་ཕྱིར་རྟག་པ་མིན།། གསུམ་པ་དེ་ཡེ་ཤེས་དྲི་མར་བཤད་པ་ནི། འོན་ཀྱང་དེ་ལ་རྟག་གསུམ་ཡོད།།མི་རྟག་གསུམ་པོ་དྲི་མ་སྟེ།། རྟག་པ་གསུམ་པོ་ཡེ་ཤེས་ཡིན།། ཅེས་གསུངས་ཏེ།འོན་ཀྱང་བཤད་མ་ཐག་པའི་མི་རྟག་པ་གསུམ་པོ་དེའི་སྦུབས་ན་ཡེ་ཤེས་རྟག་པ་གསུམ་རང་ཆས་སུ་ཡོད་དེ་སེམས་ཅན་གྱི་གནས་སྐབས་ན་དྲི་མ་དང་ཡེ་ཤེས་འདྲེས་པའི་ཕྱིར་རོ།།དེ་ལ་མི་རྟག་པ་གསུམ་པོ་དེ་ནི་འཁྲུལ་པ་གློ་བུར་བའི་དྲི་མ་སྦྱང་བྱ་ཡིན་ཏེ།རྟག་པ་གསུམ་པོ་དེ་ནི་གནས་ལུགས་ཡོངས་སུ་གྲུབ་པའི་ཡེ་ཤེས་སྦྱངས་པའི་འབྲས་བུ་ཡིན་ནོ།། བདུན་པ་མ་ངེས་པ་སྤོང་བ་ལ་དྲུག།མུ་སྟེགས་པའི་བདག་དང་མི་མཐུན་པའི་དོན།ཉན་རང་གི་ཞི་བ་དང་མི་མཚུངས་པའི་དོན།སེམས་ཅན་དང་མི་མཚུངས་པའི་དོན།ཕྱིར་མི་ལྡོག་པའི་དོན།དྲི་མ་གཏན་མི་ལྡང་བའི་དོན།ཐམས་ཅད་ཀྱི་དོན་བསྡུ་བའོ།།དང་པོ་ནི། མུ་སྟེགས་བདག་དང་མཚུངས་མིན་ཏེ།།ཡིད་ཀྱིས་བཏགས་དང་མ་བཏགས་ཕྱིར།། ཅེས་གསུངས་ཏེ།དེ་ལྟར་ཆོས་ཀྱི་དབྱིངས་རང་བཞིན་གྱིས་འོད་གསལ་བ་སངས་རྒྱས་ཀྱི་སྙིང་པོ་དེ་སྐུ་གསུམ་གྱི་རང་བཞིན་དུ་འགྱུར་བ་མེད་ཅིང་རྟག་པར་ཡོད་ན།མུ་སྟེགས་པའི་བདག་དང་མཚུངས་པར་འགྱུར་རོ་ཞེ་ན།མུ་སྟེགས་རྣམས་ཀྱིས་བཏགས་པའི་གང་ཟག་གི་བདག་འགྱུར་བ་མེད་པས་རྟག་པ།དུ་མ་མ་ཡིན་པས་གཅིག་པུ།རྒྱུ་རྐྱེན་ལ་མི་ལྟོས་པས་རང་དབང་ཅན་དུ་བློས་བརྟགས་པ་ནི།ཕུང་པོ་ལྔ་བདག་མེད་པ་ལ་བདག་ཏུ་བཏགས་པའི་འཁྲུལ་པ་དང་མཚུངས་པ་མིན་ཏེ།སེམས་ཉིད་ཆོས་ཀྱི་སྐུ་སྐྱེ་འགག་སོགས་སྤྲོས་པའི་དྲྭ་བ་ཐམས་ཅད་ལས་གྲོལ་བར་འདུས་མ་བྱས་ཤིང་ལྷུན་གྱིས་གྲུབ་པ་ནམ་མཁའ་ལྟ་བུར་ཀུན་ལ་ཁྱབ་པའི་རང་བཞིན་ཅན་ཡིན་པས་དོན་དམ་པར་རྟག་ཅེས་གསུངས་པའི་ཕྱིར་རོ།།དེས་ན་མུ་སྟེགས་པས་ནི་བློས་བྱས་ཀྱི་ཡིད་ཀྱིས་བཏགས་པའི་སྒྲོ་བཏགས་ཡིན་པ་དང་།དེ་བཞིན་གཤེགས་པ་ནི་དོན་དམ་པ་སྟོང་པ་ཉིད་ཀྱི་ཡེ་ཤེས་གཅིག་དང་ཐ་དད་ལས་གྲོལ་བ་བདག་མེད་པའི་རང་བཞིན་ཅན་ཡིན་པས་བདག་དང་བདག་གིར་སྒྲོ་བཏགས་བྱས་པ་མ་ཡིན་ཞིང་རྟོག་པས་མ་བརྟགས་པའི་ཕྱིར་མུ་སྟེགས་པས་བརྟགས་པའི་བདག་དང་མི་མཚུངས་ཏེ།འཕགས་པ་ཀླུ་སྒྲུབ་ཀྱིས།ཆོས་དབྱིངས་གང་ཕྱིར་བདག་མ་ཡིན།།སྐྱེས་པ་མ་ཡིན་བུད་མེད་མིན།།གཟུང་དང་འཛིན་པ་རྣམ་གྲོལ་བ།།ཇི་ལྟར་བདག་ཅེས་རྟོག་པར་བྱ།།ཞེས་སོ།། གཉིས་པ་ཉན་རང་གི་ཞི་བ་དང་མི་མཚུངས་པའི་དོན་ནི། ཉན་རང་ཞི་དང་མཚུངས་མིན་ཏེ།།གཟུགས་སྐུའི་ཡོན་ཏན་ཀུན་སྟོན་ཕྱིར།། ཅེས་གསུངས་ཏེ།དེ་ལ་ཉན་རང་གི་ཞི་བ་ནི།སངས་རྒྱས་ཀྱིས་མ་བསྐུལ་བར་དུ་ཞི་བ་གཅིག་པུའི་ངང་ལ་གནས་པར་གསུངས་ཏེ།ཀླུ་སྒྲུབ་ཀྱི་ཞལ་སྔ་ནས།ཅི་སྲིད་སངས་རྒྱས་ཀྱིས་མ་བསྐུལ།།དེ་སྲིད་ཡེ་ཤེས་ལུས་དངོས་ཅན།།ཏིང་འཛིན་མྱོས་པས་བརྒྱལ་གྱུར་པ།།ཉན་ཐོས་དེ་དག་གནས་པར་གྱུར།།ཅེས་གསུངས་པ་བཞིན་ཡིན་ལ།དེ་ལྟར་མཐའ་གཉིས་ལ་མི་གནས་པའི་དབྱིངས་སུ་བཞུགས་པའི་སངས་རྒྱས་རྣམས་དང་།ཉན་རང་ཞི་བ་ཕྱོགས་གཅིག་པའི་ངང་ལ་བཞུགས་པ་དང་མཚུངས་པ་མིན་ཏེ།དམིགས་པ་མེད་པའི་སྙིང་རྗེའི་དབང་ལས་མཐའ་ཡས་པའི་གདུལ་བྱ་གང་ལ་གང་འདུལ་བའི་ལོངས་སྤྲུལ་གཉིས་ཀྱི་གཟུགས་སྐུའི་ཡོན་ཏན་རྣམ་པ་མང་པོ་ཀུན་སྟོན་པའི་ཕྱིར་རོ།།དེ་སྐད་དུའང་རྣལ་འབྱོར་སྤྱོད་པའི་གཞུང་འབུམ་པ་ལས།ཐབས་ལ་མཁས་པས་ཞིར་གནས་མིན།།ཤེས་རབ་ཀྱིས་ནི་འཁོར་བར་མིན།།མཐའ་གཉིས་རྣམས་པར་སྤངས་ནས་ཀྱང་།།རྟོག་པ་མེད་པར་འགྲོ་དོན་སྤྱོད།།ཅེས་འབྱུང་བ་ལྟར་རོ།། གསུམ་པ་སེམས་ཅན་དང་མི་མཚུངས་པའི་དོན་ནི། སེམས་ཅན་ལུས་དང་མཚུངས་མིན་ཏེ།།ཟག་བཅས་རྐྱེན་གྱིས་མ་བསྐྱེད་ཕྱིར།། ཅེས་གསུངས་ཏེ།དེ་ལྟ་བུའི་གཟུགས་སྐུ་ཞེས་བྱ་བ་དེ་སེམས་ཅན་གྱི་ལུས་དང་མཚུངས་སམ་སྙམ་ན།སེམས་ཅན་གྱི་ལུས་ཕུང་ཁམས་སྐྱེ་མཆེད་ཀྱི་བདག་ཉིད་ལས་དང་ཉོན་མོངས་པས་འཕགས་པའི་འདུས་བྱས་དེ་དང་མཚུངས་པ་མིན་ཏེ།གཟུགས་སྐུ་གཉིས་ཟག་བཅས་ལས་དང་ཉོན་མོངས་པའི་རྐྱེན་གྱིས་མ་བསྐྱེད་པའི་ཕྱིར།དེར་མ་ཟད་ཤིན་ཏུ་རྣམ་དག་སངས་རྒྱས་ཀྱི་གནས་སྐབས་སུ་ཟག་མེད་ཀྱི་ལས་ཀྱིས་བསྐྱེད་པའི་ཡིད་ཀྱི་རང་བཞིན་གྱི་ལུས་ཀྱི་སྐྱེ་བའང་མེད་ན།ཕུང་པོ་མངོན་པར་གྲུབ་པའི་སྐྱེ་བ་ཅི་སྨོས།རྣམ་འགྱུར་སྣ་ཚོགས་པའི་རྒ་བའང་མེད་ན་འདུ་བྱེད་ཡོངས་སུ་སྨིན་པའི་རྒ་བ་ལྟ་ཅི་སྨོས།བག་ཆགས་ཕྲ་མོའི་ནད་ཀྱང་མེད་ན།ཉོན་མོངས་པའི་ནད་ལྟ་ཅི་སྨོས།བསམ་གྱིས་མི་ཁྱབ་པར་བསྒྱུར་བའི་འཆི་འཕོ་བའང་མེད་ན།ཚེ་ཡོངས་སུ་གཏུགས་པའི་འཆི་འཕོ་བ་ལྟ་ཅི་སྨོས་ཏེ།རྒྱུད་བླ་མར།དེ་ནི་ཡིད་ཀྱི་རང་བཞིན་གྱི།།ལུས་ཀྱིས་སྐྱེ་མེད་རྟག་པའི་ཕྱིར།།བསམ་མི་ཁྱབ་བསྒྱུར་འཆི་འཕོ་ཡིས།།དེ་ནི་མི་འཆི་བརྟན་པའི་ཕྱིར།།བག་ཆགས་ཕྲ་མོའི་ནད་རྣམས་ཀྱིས།།གནོད་མེད་ཞི་བ་ཉིད་ཀྱི་ཕྱིར།།ཟག་མེད་མངོན་པར་འདུ་བྱེད་ཀྱིས།།གཡུང་དྲུང་ཕྱིར་ན་རྒ་བ་མེད།།ཅེས་སོ།། བཞི་པ་ཕྱིར་མི་ལྡོག་པའི་དོན་ནི། ཕྱིར་ལ་ལྡོག་པར་མི་འགྱུར་ཏེ།།ཡིན་ལ་ཡིན་བཞིན་མངོན་གྱུར་ཕྱིར།། ཞེས་གསུངས་ཏེ།སྔར་དྲི་བཅས་ཀྱི་སངས་རྒྱས་དེ།བར་དུ་ལམ་གྱི་དྲི་མ་བསལ་ཡང་སླར་འཁོར་བར་ལྡོག་པར་མི་འགྱུར་རམ་སྙམ་ན།རྟོགས་པས་གནས་ལུགས་མངོན་ཏུ་གྱུར་པའི་སངས་རྒྱས་དེ་ཕྱིར་ལ་ལྡོག་ཅིང་སླར་ཉོན་མོངས་པར་མི་འགྱུར་ཏེ།སོ་སོ་རང་རིག་པའི་ཡེ་ཤེས་ཀྱིས་ཡེ་ནས་གནས་པའི་སེམས་ཉིད་གནས་ལུགས་ཅི་ལྟ་བུ་ཡིན་པ་ལ་ཡིན་ལུགས་བཞིན་དུ་མངོན་སུམ་དུ་གྱུར་པའི་ཕྱིར་ཏེ།དཔལ་ཆོས་ཀྱི་གྲགས་པས།འཚེ་བ་མེད་དང་ཡང་དག་དོན།།ངོ་བོ་ཉིད་ལས་ཕྱིན་ལོག་གིས།།འབད་དུ་ཟིན་ཀྱང་མི་ལྡོག་སྟེ།།བློ་ནི་དེ་ཕྱོགས་འཛིན་ཕྱིར་རོ།།ཞེས་སོ།། ལྔ་པ་དྲི་མ་གཏན་མི་ལྡང་བའི་དོན་ནི། དྲི་མ་ལྡང་བ་གཏན་མེད་དེ།།ཐ་དད་ཀུན་རྟོག་བྲལ་བའི་ཕྱིར།། ཅེས་གསུངས་ཏེ།ལམ་མཐར་ཕྱིན་ཀྱང་།ད་དུང་ཕྱིན་ཅི་ལོག་གི་བློའི་དྲི་མ་ལྡང་བར་འགྱུར་རམ་སྙམ་ན།མངོན་ཏུ་གྱུར་ནས་དྲི་མ་སླར་ལྡང་བ་གཏན་ནས་མེད་དེ།དྲི་མ་ནི་གཟུང་འཛིན་ཐ་དད་དུ་འཛིན་པའི་ཀུན་རྟོག་འཁྲུལ་པ་ཡིན་ལ་དེའི་རྒྱུ་ནི་མ་རིག་པ་ཡིན་པས།དེ་དང་བྲལ་བའི་ཕྱིར་ཏེ།ཆོས་ཀྱི་གྲགས་པས།ལྟ་བའི་ས་བོན་སྤངས་པའི་ཕྱིར།།སླར་མི་ལྡོག་པ་ཉིད་ཡིན་ནོ།།ཞེས་སོ།། དྲུག་པ་དོན་བསྡུ་བ་ནི། དེ་ཕྱིར་སེམས་ཉིད་སངས་རྒྱས་འདི།།ད་ལྟར་ཡོད་ཀྱང་མ་ཤེས་སོ།། ཞེས་གསུངས་ཏེ།རྒྱུ་མཚན་དེ་དག་གི་ཕྱིར་སེམས་ཉིད་རང་བཞིན་གྱིས་འོད་གསལ་བ་ཡོན་ཏན་དྲུག་ཅུ་རྩ་བཞི་དང་བཅས་པའི་སངས་རྒྱས་འདི།ད་ལྟར་གཞི་སེམས་ཅན་གྱི་དུས་སུ་ཚང་བར་ཡོད་ཀྱང་གཟུང་འཛིན་གྱི་དྲི་མས་བསྒྲིབས་ནས་མ་ཤེས་སོ།།དེའང་དཔེར་ན་མི་དབུལ་པོའི་ཁྱིམ་དུ་གཏེར་ཡོད་པ་མ་ཤེས་ནས་དབུལ་ཕོངས་ཀྱི་སྡུག་བསྔལ་བ་ལྟ་བུ་སྟེ།བྱམས་པ་མགོན་པོའི་ཞལ་སྔ་ནས།ཇི་ལྟར་མི་དབུལ་ཁྱིམ་ནང་ས་འོག་ན།།མི་ཟད་པ་ཡི་གཏེར་ནི་ཡོད་གྱུར་ལ།།མི་དེས་དེ་མ་ཤེས་ཤིང་གཏེར་དེ་ཡང་།།དེ་ལ་ང་འདིར་ཡོད་ཅེས་མི་སྨྲ་ལྟར།།དེ་བཞིན་ཡིད་ཀྱི་ནང་ཆུད་རིན་ཆེན་གཏེར།།དྲི་མེད་བཞག་དང་བསལ་མེད་ཆོས་ཉིད་ཀྱང་།།མ་རྟོགས་པས་ན་དབུལ་བའི་སྡུག་བསྔལ་ནི།།རྣམ་མང་རྒྱུན་དུ་སྐྱེ་དགུ་འདིས་མྱོང་ངོ་།།ཞེས་སོ།། ལྔ་པ་ལུང་གིས་ངོ་བོ་ཉིད་བཤད་པ་ལ་ངེས་པ་བསྐྱེད་པ་ལ་བཞི།མདོ་སྡེ་རྒྱན་གྱི་ལུང་།འཕགས་པ་ཀླུ་སྒྲུབ་ཀྱི་ཐེག་པ་ཆེན་པོའི་ཉི་ཤུ་པའི་ལུང་།རྒྱུད་བླ་མའི་ལུང་།མདོ་རྒྱུད་ལས་གསུངས་པའི་དོན་བསྡུས་པའོ།།དང་པོ་ནི། གང་ཚེ་རྟོགས་པ་དེ་ཡི་ཚེ།།ཇི་ལྟར་ལྕགས་ལ་ཚ་བ་དང་།། མིག་ལ་རབ་རིབ་ཞི་བ་ལྟར།།སངས་རྒྱས་སེམས་དང་ཡེ་ཤེས་ལ།། ཡོད་དང་མེད་པར་མི་བརྗོད་དོ།། ཞེས་གསུངས་ཏེ།གང་གི་ཚེ་སྤྱིར་ཐོས་བསམ་སྒོམ་པ་ལས་བྱུང་བའི་ཤེས་རབ་དང་།ཁྱད་པར་བླ་མའི་བྱིན་རླབས་དང་སློབ་མའི་མོས་གུས་ཀྱི་རྟེན་འབྲེལ་ཚོགས་པས་སེམས་ཉིད་བདེ་གཤེགས་སྙིང་པོའི་གནས་ལུགས་མངོན་སུམ་དུ་རྟོགས་པ་དེའི་ཚེ།དཔེ་ཇི་ལྟ་ན།ལྕགས་བསྲེགས་པ་ལ་ཚ་བ་ཞི་བ་ནི་གདུང་བ་མེད་པ་ཡིན་པ་དང་།མིག་ལ་རབ་རིབ་ཟུག་གཟེར་ཞི་བས་རབ་རིབ་མེད་པ་ཡིན་པས་།ཚ་བ་དང་རབ་རིབ་ཀྱི་དངོས་པོ་ཡོད་པ་ཡང་མ་ཡིན་ལ།དེ་གཉིས་ཞི་བའི་མཚན་ཉིད་ལྕགས་དང་མིག་གསལ་པོ་ཡོད་པས་དེ་ནི་མེད་པའང་མ་ཡིན་པར་ལྟར།མ་རིག་པ་སངས་ཤིང་ཡེ་ཤེས་རྒྱས་པ་དེའི་དུས་ན་སེམས་རྣམ་ཤེས་ཚོགས་བརྒྱད་སངས་པ་དང་ཡེ་ཤེས་ལྔ་རྒྱས་པ་ལ།ཀུན་རྫོབ་འཁྲུལ་པའི་དྲི་མ་ཚ་བ་དང་རབ་རིབ་བཞིན་ཏུ་ཡོད་པར་མི་བརྗོད་ཅིང་།ལྕགས་དང་མིག་དྭངས་པ་བཞིན་ཏུ་མེད་པར་མི་བརྗོད་དོ།། གཉིས་པ་ཐེག་ཆེན་ཉི་ཤུ་པའི་ལུང་ནི། དམ་པའི་དོན་དུ་སྐྱེ་མེད་ཕྱིར།།དེ་ཉིད་དུ་ནི་གྲོལ་བའང་མེད།། མཁའ་བཞིན་སངས་རྒྱས་དེ་བཞིན་ཏེ།།སེམས་ཅན་དང་ནི་མཚན་ཉིད་གཅིག། ཚུ་རོལ་ཕ་རོལ་སྐྱེ་མེད་པས།།རང་བཞིན་མྱ་ངན་འདས་པའང་མེད།། དེ་ཕྱིར་འདུས་བྱས་མངོན་པར་སྟོང་།།ཀུན་མཁྱེན་ཡེ་ཤེས་སྤྱོད་ཡུལ་ཡིན།། ཅེས་གསུངས་ཏེ།དམ་པ་སྟེ་ངེས་པའི་དོན་དུ་ན་ཆོས་ཐམས་ཅད་གདོད་ནས་སྐྱེ་བ་མེད་པའི་ཕྱིར།དོན་དམ་དེ་ཉིད་དུ་ནི་འཁོར་བ་ལས་གྲོལ་བར་བྱ་བའང་མེད་དེ།ནམ་མཁའ་སྐྱེ་འགག་མེད་ཅིང་འགྱུར་བ་མེད་པ་བཞིན་ཏུ་སངས་རྒྱས་ནི་གནས་སྐབས་ཐམས་ཅད་དུ་འགྱུར་བ་མེད་པ་དེ་བཞིན་ཏེ།དེས་ན་རྟོགས་མ་རྟོགས་ཙམ་ལས་སེམས་ཅན་དང་ནི་སངས་རྒྱས་གཉིས་ཀའི་མཚན་ཉིད་གཅིག་ཅིང་ངོ་བོ་དབྱེར་མེད་དོ།།ཚུ་རོལ་འཁོར་བ་ཕ་རོལ་མྱང་འདས་གཉིས་ཀ་སྐྱེ་བ་མེད་པས།རང་བཞིན་མྱ་ངན་ལས་འདས་པའང་མེད་དོ།།རྒྱུ་མཚན་དེའི་ཕྱིར་དུ་འདུས་བྱས་ཀྱི་ཆོས་ཐམས་ཅད་མངོན་པར་སྟོང་ཞིང་བདག་མེད་པ་སྟེ།དེ་བས་ན་བསམ་གྱིས་མི་ཁྱབ་པའི་གནས་འདི་ལྟ་བུ་ནི་ཀུན་མཁྱེན་སངས་རྒྱས་ཀྱི་ཡེ་ཤེས་འབའ་ཞིག་གི་སྤྱོད་ཡུལ་ཡིན་གྱི་དེ་ལས་གཞན་པ་དག་གིས་བསམ་གྱིས་མི་ཁྱབ་བོ།། གསུམ་པ་རྒྱུད་བླ་མའི་ལུང་ནི། ཕྲ་ཕྱིར་ཐོས་པའི་ཡུལ་མིན་ལ།།དོན་དམ་ཕྱིར་ན་བསམ་པའི་མིན།། ཆོས་ཉིད་ཟབ་ཕྱིར་འཇིག་རྟེན་པའི།།བསྒོམ་པ་ལ་སོགས་ཡུལ་མ་ཡིན།། ཅེས་གསུངས་ཏེ།ཆོས་ཐམས་ཅད་ཀྱི་ཆོས་ཉིད་སངས་རྒྱས་སྙིང་པོ་འདི་ཉིད་དཔག་དཀའ་ཞིང་ཤིན་ཏུ་ཕྲ་བས་སྨྲ་བསམ་བརྗོད་པའི་ཡུལ་ལས་འདས་པའི་ཕྱིར་ཐོས་པའི་ཤེས་རབ་ཀྱི་ཡུལ་མ་ཡིན་ལ།དོན་དམ་བདེན་པ་ཡིན་པའི་ཕྱིར་རྟོག་དཔྱོད་ཀྱིས་བསམ་པའི་ཤེས་རབ་ཀྱི་ཡུལ་ཡང་མིན་ཏེ་ཀུན་རྫོབ་ཡིན་པའི་ཕྱིར་དེས་དོན་དམ་ཇི་བཞིན་གཞལ་མི་ནུས་ལ།ཆོས་ཐམས་ཅད་ཀྱི་དེ་ཁོ་ན་ཉིད་གཞལ་བར་དཀའ་བའི་གཏིང་ཟབ་པས་མཚན་མའི་སྤྱོད་ཡུལ་ལས་འདས་པའི་ཕྱིར་འཇིག་རྟེན་པའི་སྒོམ་པ་བསམ་གཏན་དང་གཟུགས་མེད་བཞི་ལ་སོགས་པའི་ཁོངས་ནས་ཉན་རང་གི་དྲན་ཉེ་དང་།རྟེན་འབྲེལ་འབྱུང་ལྡོག།རྣམ་ཐར་བརྒྱད།སྙོམས་འཇུག་དག་གི་ཡུལ་དུ་བྱས་ནས་ཀྱང་རྟོགས་པར་ནུས་པ་མ་ཡིན་ནོ།། བཞི་པ་མདོ་རྒྱུད་ལས་གསུངས་པའི་དོན་བསྡུས་པ་ནི། རང་རིག་ཡེ་ཤེས་སྤྱོད་ཡུལ་ཏེ།།རང་བྱུང་དད་པས་དོན་དམ་སྐྱེད།། ཀྱེ་མ་ཚུལ་འདི་མ་རྟོགས་པས།།བྱིས་པ་འཁོར་བའི་རྒྱ་མཚོར་འཁྱམས།། ཞེས་གསུངས་ཏེ།འོ་ན་སེམས་ཉིད་འོད་གསལ་བདེ་གཤེགས་སྙིང་པོ་དེ་དག་གང་གིས་ཀྱང་རྟོགས་པའི་ཡུལ་མིན་ན།རྟོགས་པའི་ཐབས་ཅི་ཞིག་ཅེ་ན།རྣལ་འབྱོར་པ་རྣམས་ཀྱི་སོ་སོར་རང་རིག་པའི་ཡེ་ཤེས་ཀྱི་སྤྱོད་ཡུལ་དུ་གྱུར་པ་སྟེ།དེ་མངོན་ཏུ་བྱེད་པའི་ཐབས་ནི་རང་བྱུང་གཤིས་ཀྱི་སྙིང་པོ་སྔོན་གོམས་དགེ་སྟོབས་ཀྱིས་སད་པའི་ཆོས་དབྱིངས་ཉིད་རྣམ་པ་ཀུན་ལྡན་གྱི་བླ་མར་སྣང་བ་ལ་ཡིད་ཆེས་ངེས་ཤེས་སྐྱེས་པའི་དབང་གིས་བཟོད་དུ་མེད་པའི་གདུང་ཤུགས་དང་།དེས་ཆོས་ཐམས་ཅད་ལ་རྒྱས་ཐེབས་པའི་སྣང་སྲིད་བླ་མར་ཤར་བའི་ཉམས་མྱོང་བརྗོད་བྲལ་གྱིས་དུས་འདའ་བའི་དད་པས་དོན་དམ་པ་ལ་སྒྲིབ་བྱེད་ཐམས་ཅད་རང་སངས་སུ་གྱུར་ནས་མཐར་ཐུག་པའི་ཡེ་ཤེས་མངོན་སུམ་དུ་རྟོགས་པའི་ཡེ་ཤེས་སྐྱེད་པར་བྱེད་དེ།རྒྱལ་བ་བྱམས་པས།རང་བྱུང་རྣམས་ཀྱི་དོན་དམ་དེ།།དད་པ་ཉིད་ཀྱིས་རྟོགས་བྱ་ཡིན།།ཅེས་གསུངས་སོ།།གནས་ལུགས་རྟོགས་རིམ་བཞིན་དེ་ལྟར་མ་རྟོགས་པའི་ཁམས་གསུམ་པོ་དག་ལ་བཟོད་དུ་མེད་པའི་སྙིང་རྗེ་ཆེན་པོ་ཤུགས་ཀྱིས་སྐྱེ་ཞིང་།དེར་མ་ཟད་ཆེད་དུ་སྒོམ་པའང་རྒྱལ་སྲས་རྣམས་ཀྱི་གཞུང་ལམ་ཡིན་པའི་ཕྱིར།དེ་ལྟར་རྗེས་འཇུག་རྣམས་ལ་ཐུགས་བརྩེ་བས་གདམས་པའི་ཕྱིར།རྒྱལ་བ་ཉིད་ཀྱིས་ཀྱང་གཞུང་གི་མཇུག་བསྔོ་བའི་དོན་འདུས་པར་གཞུང་ཟོར་ཡང་པའི་དགོས་པས་འདིར་སྟབས་གཅིག་ཏུ་གསུངས་པ།ཀྱེ་མ་གནས་ལུགས་ཟབ་མོའི་ཚུལ་འདི་མ་རྟོགས་པས་སྤངས་བླང་གི་དོན་ལ་ཤེས་རབ་མ་སྐྱེས་པའི་བྱིས་པ་དག་ཕྱིན་ཅི་ལོག་ལ་སྤྱོད་པས་འཁོར་བའི་རྒྱ་མཚོར་འཁྱམས་པ་སྙིང་རྗེ་བའི་གནས་ཡིན་ནོ།། སྤྱི་དོན་ལྔ་པ་རྙེད་ཚུལ་གྱིས་མཇུག་བསྡུ་བ་ལ་གཉིས།རྙེད་ཚུལ་དངོས།སྨོན་ལམ་མོ།།དང་པོ་ནི། ཐུབ་པ་ཆེན་པོ་འཇམ་དཔལ་དབྱངས།།བྱམས་པ་སྤྱན་རས་གཟིགས་དབང་གི། མཐུ་ཡིས་རང་བྱུང་རྡོ་རྗེས་བྲིས།། ཞེས་གསུངས་ཏེ།བདེ་གཤེགས་སྙིང་པོའི་དོན་འདི་བདག་ཅག་གི་འདྲེན་པ་ཐུབ་པ་ཆེན་པོའི་གསུང་དྲི་མ་མེད་པ་དང་མཁྱེན་རབ་ཀྱི་བདག་ཉིད་འཇམ་དཔལ་དབྱངས་དང་།སེམས་ཅན་ཐམས་ཅད་ལ་བདེ་ལེགས་འབྱུང་བའི་གནས་རྒྱལ་ཚབ་བྱམས་པ་དང་།ཐུགས་རྗེས་འཁོར་བ་དོང་ནས་སྤྲུགས་པའི་འཕགས་མཆོག་སྤྱན་རས་གཟིགས་དབང་ཕྱུག་སྟེ་དེ་དག་གི་རྣམ་པར་ཐར་པ་ལ་བསྐལ་པ་གྲངས་མེད་པ་ནས་གོམས་པར་བྱས་པའི་སྟོབས་ཀྱིས་དང་།ད་ལྟར་ཡང་རྒྱལ་དང་དེ་སྲས་རྣམས་ཀྱི་བཀའ་དང་བསྟན་བཅོས་ཀྱི་དགོངས་པ་མ་ནོར་མངོན་ཏུ་མཛད་ནས།དེ་ཉིད་ཕྱི་མའི་གདུལ་བྱ་ལ་བརྩེ་བས་རྗེས་སུ་གདམས་པའི་མཐུ་དང་དབང་ཆེན་པོ་ཐོབ་པ་ཡིས།དཔལ་ལྡན་ཀརྨ་པ་གསུམ་པ་རང་བྱུང་རྡོ་རྗེས་གཞན་གྱི་དོན་ཏུ་གསལ་བར་བྲིས་པའོ།། གཉིས་པ་སྨོན་ལམ་ནི། འགྲོ་ཀུན་སངས་རྒྱས་སྙིང་པོ་འདི།།མཐར་ཕྱིན་མ་ནོར་ཤེས་པར་ཤོག། སངས་རྒྱས་ཀྱི་སྙིང་པོ་གཏན་ལ་དབབ་པ་རྡོ་རྗེ་ཐེག་པའི་སྙིང་པོ་རྫོགས་སོ།།།། ཅེས་གསུངས་ཏེ།འདི་ལྟར་ཐེག་པ་ཆེན་པོའི་དོན་མཐར་ཐུག་པ་གསལ་བར་མཛད་པའི་དགེ་བ་སངས་རྒྱས་གྲངས་མེད་པས་གསུངས་ཀྱང་མཐར་གཏུགས་པར་མི་ནུས་པའི་ཕན་ཡོན་ཆེན་པོ་དང་ལྡན་པས་ན།དེ་ལྟའི་དགེ་བ་བསྔོ་བའི་ཡུལ་འགྲོ་བ་ཀུན་ལ་བྱིན་པས་དེའི་མཐུས་སེམས་ཅན་དེ་ཐམས་ཅད་ཀྱིས།རང་ལ་ཡོད་པའི་སངས་རྒྱས་ཀྱི་སྙིང་པོ་འདི་ཉིད།གནད་ཀྱི་གདམས་ངག་ཟབ་མོ་འདི་ལྟ་བུ་ལ་ཐོས་བསམ་སྒོམ་གསུམ་མཐར་ཕྱིན་ནས།གློ་བུར་བའི་དྲི་མ་ཐམས་ཅད་དག་པའི་གནས་ལུགས་མ་ནོར་བ་དེ་རྟོགས་ཤིང་ཤེས་པར་ཤོག་ཅིག།རྒྱུའི་ཐེག་པ་ལས་གསལ་ཞིང་རྒྱས་པར་གསུངས་པའི་སངས་རྒྱས་ཀྱི་སྙིང་པོ་གཏན་ལ་དབབ་པ་འདི་གསང་སྔགས་རྡོ་རྗེ་ཐེག་པའི་ལྟ་བའི་ཡང་སྙིང་པོ་ཡིན་ཅིང་།དེས་ན་མཐར་ཐུག་གི་ལྟ་བ་བཤད་པ་རྫོགས་སོ།།ཞེས་པའོ།། ཟབ་ཅིང་ཀུན་གྱིས་མི་རྟོགས་ལ།།རྟོགས་ན་སངས་རྒྱས་འགྱུར་བའི་དོན།།ཕྱོགས་ཙམ་གོ་བས་གློ་བུར་གྱི།།དྲི་མའི་སྦུབས་མཐུག་བརྟོལ་བར་འགྱུར།།སྙིང་པོ་ཡོད་པར་ཡིད་ཆེས་ཙམ།།སྐྱེས་ཀྱང་རྒྱལ་བའི་གདུང་འཚོབ་གསུང་།།གོ་སླ་དོན་འདུས་གཞུང་བཟང་འདི།།གོ་མྱོང་རྟོགས་པས་མཐར་འབྱིན་འཚལ།།སྐལ་མཉམ་དག་ལ་ཕན་པའི་བློས།།ཚིག་ཙམ་མཆོག་གི་རྗེས་སུ་བཀྲལ།།དགེ་བས་བདེ་གཤེགས་སྙིང་པོའི་ཞལ།།འགྲོ་བ་ཀུན་གྱིས་མཇལ་བར་ཤོག། སྙིང་པོ་གཏན་ལ་དབབ་པའི་གཞུང་འདི་ལ་སྔ་ཕྱིར་བྱོན་པའི་འགྲེལ་པ་དང་མཆན་བུ་ཁ་ཤས་མཆིས་ཀྱང་།འཇམ་དབྱངས་དོན་གྲུབ་འོད་ཟེར་གྱི་གསུང་ཉིད་ཁྱད་པར་དུ་འཕགས་ཤིང་།ཐམས་ཅད་མཁྱེན་པ་ཞྭ་དམར་ལྔ་པས་དེའི་དོན་བསྡུས་ཏེ་མཆན་བུ་མཛད་པ་རྣམས་ཀྱི་སྙིང་པོ་བླངས་ནས།མདོ་ཁམས་བཀའ་བརྒྱུད་ཀྱི་གདན་ས་ཆེན་པོ་དཔལ་སྤུངས་ཐུབ་བསྟན་ཆོས་འཁོར་གླིང་གི་གནྡྷོ་ལར་ཀརྨ་ངག་དབང་ཡོན་ཏན་རྒྱ་མཚོ་བློ་གྲོས་མཐའ་ཡས་པའི་སྡེས་སྔ་འགྲེལ་ཚད་མའི་ལེགས་བཤད་གསལ་བར་བགྱིས་པ་དགེ་ལེགས་འཕེལ།། ཨོཾ་སྭསྟི་སིདྡྷི་རསྟུ།དེང་འདིར་གསུང་རབ་རིན་ཆེན་འཕྲུལ་པར་དུ།།བཞེངས་དགེས་ལེགས་བྱས་འདིས་མཚོན་དུས་གསུམ་དུ།།བགྱིས་པའི་དགེ་ཚོགས་དྲི་མ་མེད་པ་རྣམས།།གཅིག་ཏུ་བསྡོམས་ཏེ་མཐུན་རྐྱེན་སྒྲུབ་རྣམས་དང་།།བསྟན་པའི་སྦྱིན་བདག་ཚེ་རིང་འབྱོར་ལྡན་ཞིང་།།མ་གྱུར་ནམ་མཁའི་མཐའ་མཉམ་འགྲོ་བ་ཀུན།།སྒྲིབ་གཉིས་བྱང་ཞིང་ཚོགས་གཉིས་མྱུར་རྫོགས་ཏེ།།བླ་མེད་རྣམ་གྲོལ་ཐོབ་པའི་རྒྱུ་རུ་བསྔོ།།བསྟན་འཛིན་དམ་པ་གང་ན་སུ་བཞུགས་རྣམས།།སྐུ་ཚེའི་རྐྱེན་གེགས་ཐ་དག་རབ་ཞི་ནས།།བསྟན་འགྲོའི་དོན་ཆེན་བླ་མེད་མཛད་བཞིན་དུ།།དམ་ཆོས་བདུད་རྩིའི་སྦྲང་ཆར་འབེབས་གྱུར་ཅིག།ཡངས་པའི་རྒྱལ་ཁམས་ཀུན་ཏུ་ལོ་ལེགས་ཤིང་།།ནད་མུག་འཁྲུག་རྩོད་ཐམས་ཅད་ཞི་བ་དང་།།མི་མཐུན་རྒུད་པའི་མིང་ཡང་མི་གྲགས་པར།།རྫོགས་ལྡན་དང་པོའི་ལང་ཚོ་འཆར་བར་ཤོག།དེའི་མཐུས་ཁ་བ་རིས་པའི་སྐྱེ་དགུའི་ཡིད།།རྣམ་དཀར་དགེ་བའི་ལས་ལ་ཕྱོགས་པ་དང་།།མཐུན་རྐྱེན་ལེགས་ཚོགས་གོང་ནས་གོང་འཕེལ་ཏེ།།དམ་ཆོས་འཛིན་པའི་སྣོད་དུ་རུང་བར་ཤོག།འཇིག་རྟེན་དབང་ཕྱུག་ཕྱག་ན་པདྨོ་ཡི།།ཞབས་པད་བྷོ་ཊའི་ལྗོངས་འདིར་མྱུར་བཀོད་དེ།།ཞི་བསིལ་ཆོས་ཀྱི་བདུད་རྩིའི་ཟིལ་མངར་རོར།།ལོངས་སུ་སྤྱོད་པའི་སྐལ་བཟང་མྱུར་འཆར་ཤོག།ཁྱད་པར་བསྟན་པའི་སྙིང་པོ་སྒྲུབ་བརྒྱུད་ཀྱི།།རིང་ལུགས་དྲི་མེད་ས་ཆེན་ཡོངས་ཁྱབ་སྟེ།།བསྟན་པ་འཛིན་པའི་སྐྱེས་བུ་དམ་པ་རྣམས།།སྐུ་ཚེ་མི་འགྱུར་ཚེ་ལྷའི་ངོ་བོར་བརྟན།།ཕྲིན་ལས་མི་ཟད་ཉི་ཟླའི་འོད་དང་སྡེབ།།འདུས་ཚོགས་དགེ་འདུན་བགྲང་ཡས་རྒྱུ་སྐར་ལ།།ཟབ་རྒྱས་ཆོས་ཀྱི་གྲུ་ཆར་འབེབས་པར་ཤོག།ལྷ་རྣམས་མཁའ་ལ་ཤིས་པའི་གླུ་དབྱངས་ལེན།།འགྲོ་རྣམས་བདེ་ཞིང་སྐྱིད་པའི་ཡུན་དུ་འཚོ།།ཀླུ་རྣམས་དགའ་བས་ནོར་འཛིན་དབྱིག་གིས་བཀང་།།མཐར་ཐུག་སངས་རྒྱས་ཡེ་ཤེས་ཐོབ་པར་ཤོག།ཅེས་པའང་༧རྒྱལ་དབང་ཀརྨ་པ་ཨོ་རྒྱན་ཕྲིན་ལས་རྡོ་རྗེ་མཆོག་དགུང་གྲངས་བཅུ་གསུམ་སྟེང་།འོག་མིན་མཚུར་ཕུའི་གདན་སར་ལྗགས་རྩོམ་གནང་བའི་རྟེན་གསུམ་གསར་བཞེངས་ཀྱི་དགེ་བསྔོའི་སྨོན་ཚིག་བྱིན་རླབས་ཅན་ནོ།།།།

User:B9 hummingbird hovering/Blog/Learning Tibetan Weblog/Archive1/Nyingpo_Tenpa_(Wylie)